
"Mi vjerujemo u pobjedu 
Tvoju, Kriste Bože 
Svetootajstveni! 

Nema te sile na ovome 
svijetu koja bi nas bila 
kadra i za čas samo 
pokolebati u tom našem 
vjerovanju." 

PAPINA RIJEČ 


Misli iz propovijedi pape Benedikta XVI. na temu 
“Pođimo naprijed s Kristom!” 
na zaključnom misnom slavlju XX. svjetskog dana mladih u Kolnu, 

u nedjelju 21. kolovoza 2005. 



“S euharistijskim slavljem nalazimo se u Isusovu 
"času", o kojemu govori i Ivanovo Evanđelje. Po 
Euharistiji taj njegov "čas” postaje naš čas, nazočnost 
među nama (...). 

Što se tu događa? Kako Isus može razdijeliti svoje 
tijelo i svoju krv? Time što kruh čini svojim tijelom 
i vino svojom krvi i dijeli ih, unaprijed je preuzeo 
svoju smrt, prihvatio ju je iznutra i preobrazio je u čin 
ljubavi. Ono što je izvana brutalno nasilje, iznutra je 
čin ljubavi koja razdaje sama sebe, posve i do kraja. 
To je ta stvarna pretvorba koja se dogodila u dvorani 
Posljednje večere i koja je bila određena da pokrene 
proces preobrazbi čiji je posljednji cilj preobrazba 
svijeta time što će Bog biti sve u svemu (usp. 1 Kor 
15,28). Svi ljudi oduvijek u svome srcu nekako očekuju 
promjenu i preobrazbu svijeta. Ovo je taj središnji čin 
preobrazbe koji jedini može promijeniti svijet: nasilje 
se preobražava u ljubav, a tako i smrt u život. Zbog 
toga što preoblikuje smrt u ljubav, smrt kao takva već 
je iznutra prevladana, a uskrsnuće je nazočno već i u 
njoj. Smrt je istodobno ranjena iznutra i više ne može 
imati posljednju riječ. To je, takoreći, cijepanje atoma 
u najdubljoj dubini postojanja - pobjeda ljubavi nad 
mržnjom, pobjeda ljubavi nad smrću. Samo tom 
najdubljom unutarnjom eksplozijom dobra, koje 
svladava zlo, može započeti lanac preobrazbi koji 
postupno preoblikuje svijet. Sve ostale promjene su 
površne i ne spašavaju. Zbog toga mi govorimo o 
spasenju. Ono krajnje nutarnje i nužno već se dogodilo 
te smijemo stupiti u to događanje. Isus svoje tijelo 
može razdijeliti, jer zaista daje sama sebe. (...) 

Euharistija mora postati središte našega života. Nije 
pozitivizam i želja za moći kad nam Crkva kaže da 


nedjelji pripada Euharistija. U uskrsnoj zori najprije 
su Uskrsloga vidjele žene pa onda učenici. Tako su 
otad znali daje prvi dan u tjednu, nedjelja, njegov dan. 
Dan početka stvaranja postao je dan obnove stvaranja. 
Stvaranje i otkupljenje idu zajedno. Zbog toga je 
nedjelja tako važna. Lijepo je da je u mnogim kulturama 
nedjelja slobodan dan ili čak sa subotom čini takozvani 
vikend. No, to slobodno vrijeme ostaje prazno ako u 
njemu nema Boga. Dragi prijatelji! Katkad na prvi 
pogled izgleda neugodno za nedjelju isplanirati i Svetu 
Misu. No, vidjet ćete da upravo to slobodnom vremenu 
daje pravo središte. Ne dajte se odvratiti od nedjeljne 
Euharistije te pomažite drugima da je otkriju. Da bi iz 
nje proizišla radost koju tako trebamo, moramo je 
naravno sve više i više iznutra razumjeti i naučiti je 
ljubiti. Potrudimo se oko toga - isplati se. Otkrivajmo 
nutarnje bogatstvo bogoslužja Crkve i njegovu istin¬ 
sku veličinu: da nismo mi ti koji sami slavimo, nego 
da nam sam živi Bog priređuje slavlje. S ljubavlju pre¬ 
ma Euharistiji ponovno ćete otkriti i sakrament pomi¬ 
renja kojim Božja praštajuća dobrota uvijek iznova u 
našem životu mogućim čini novi početak. 

Tko je otkrio Krista, mora druge voditi njemu. 
Velika se radost ne može zadržati za sebe. Mora se 
prenositi dalje. (...) To se mora vidjeti i u životu. To 
se mora vidjeti u sposobnosti opraštanja. Mora se 
vidjeti u osjetljivosti za potrebe drugih. To se mora 
vidjeti u spremnosti na dijeljenje. Mora se vidjeti u 
zauzimanju za druge koji nas se, bili blizu ili ma kako 
daleko, tiču. Danas postoje oblici dragovoljstva i oblika 
međusobnog služenja koje upravo naše društvo nasušno 
treba. Mi, npr. ne smijemo stare ljude prepustiti samoći 
ili proći kraj onoga tko je u boli. Ako mislimo na 
Krista i ako živimo s njim, tada nam se otvaraju oči i 
tada više ne živimo sami sebi već vidimo gdje i kako 
nas netko može zatrebati. Ako tako budemo živjeli i 
postupali, ubrzo ćemo opaziti kako je mnogo ljepše 
da nas netko treba i da smo tu za druge, nego da se 
stalno pitamo o ugodnostima koje nam se nude. Znam 
da kao mladi ljudi želite velike stvari i da se želite 
zauzeti za bolji svijet. Pokažite ljudima, pokažite svijetu 
koji od učenika Isusa Krista očekuje upravo to 
svjedočanstvo i koji po znaku vaše ljubavi najprije 
može otkriti zvijezdu koju slijedimo. 

Pođimo naprijed s Kristom i živimo svoj život kao 
istinski klanjatelji Božji.” 


Na naslovnoj stranici: Bi Alojzije Stepinac pred uređenim oltarom Majke Božje u crkvi sv. Ivana Krstitelja 
u Krašiću koji je on dao urediti prigodom Marijanske godine 1954. 

Ovaj broj Glasnika dolazi čita¬ 
teljima u ruke u listopadu, mjesecu 
posvećenom Bogorodici, Kraljici 
Svete Krunice. BI. Alojzije je znao 
reći: “Krunicu u ruke. To je naša 
nada!” To je s nepokolebivim 
osvjedočenjem mogao govoriti 
čovjek koji je svaki dan molio sva 
tri otajstva krunice. Činio je to kao 
mladić u rodnom Brezariću i 
Krašiću, kao vojnik na bojišnici 1. 
svjetskog rata, kao mladi svećenik, 
novoposvećeni biskup, zagrebački 
nadbiskup, zatočenik u kaznionici 
komunističkog režima, kao kardi¬ 
nal Svete Rimske Crkve. 


“Ali ima jedno drugo oružje, koje za kršćanina znade biti opasnije nego puška i noć. To je izrugivanje 
istinama vjere, koje je već mnogog katolika slomilo i odvelo u propast. Veće je često puta junaštvo izdržati 
poruge nego li bitku na bojnome polju. Jedne je godine u nekoj francuskoj vojničkoj školi našao jedan pi- 
tomac krunicu na zemlji. ‘Gledajte’, vikne podrugljivo, ‘što je ovo?’ Bio je upravo ispit u školi, kojemu 
je predsjedao sijedi jedan maršal. Nakon ispita, na kojem se svojim vojničkim držanjem i znanjem odliko¬ 
vao napose jedan mladić, obišao je maršal četu postrojenih mladića. Kad je svršio i udaljio se, podigne 
onaj koji je našao krunicu istu u vis uz smijeh i podrugljivi upit: ‘Tko je izgubio ovu krunicu? Tko je još 
tako glup da ovako nešto rabi?’ I gle, ruku za krunicom ispruži upravo onaj mladić koji se i znanjem i 
držanjem od svih na ispitu najviše odlikovao. ‘Ovamo krunicu’, poviče. ‘To je uspomena moje majke 
kojoj sam dao obećanje da ću je sobom uvijek nositi i svaki dan moliti.’ Kad je sijedi maršal čuo za ovaj 
slučaj, vrati se natrag, potapša mladića po ramenu i pred svima rekne ovo: 


‘Mladi prijatelju, čestitam Vam da ste pokazali toliko srčanosti zbog svoje krunice, koliko i na ispitu 
znanja i vojničkog držanja. Ispunjajte i dalje ovako srčano svoje dužnosti i svi će vas ljudi duboko 
poštivati!’ 


Dr. Alojzije Stepinac, nadbiskup zagrebački, 
tijekom montiranog sudskog procesa u listopadu 1946. 
koji mu je upriličio komunistički režim 


“Majko Božja, pomozi mi u 
ovaj čas!” Tim bi vapajem Alojzije 
molio Marijin zagovor i zazivao 
pomoć u trenucima kušnje za vjeru 
i ćudoređe, u borbi za prava Božja, 
za slobodu Crkve i za prava čovje¬ 
kova. Ta mu je molitva, uz druge 
izvore duhovne jakosti i nadahnu¬ 
ća, krijepila vjeru i jačala duh: to je 
on posvjedočio u propovijedi pri¬ 
godom dijeljenja svete Potvrde 
vojnicima u Topničkoj vojarni u 
Zagrebu 21. svibnja 1944., ispri- 
povijedivši ovaj primjer o krunici: 


UREDNIKOVA RIJEČ 

Možete često lako na prste prebrojiti ljude koji 
bi se javno usudili ovako braniti svoje uvjerenje, 
kao stoje ovaj pitomac vojničke škole. Više vrijedi 
danas ona riječ Svetoga pisma: ‘Koji se Boga boji, 
biva preziran od onoga koji ide sramotnim putem’ 
(Izr 14, 2). Potrebna nam je, dakle, snaga s neba da 
svoju vjeru možemo javno ispovijedati i po njoj živ¬ 
jeti. I tu snagu daje nam Duh Sveti u sakramentu 
potvrde, koju čete sada primiti.” 

Buduči da se u mjesecu listopadu prisječamo i 
dvaju povijesnih događaja, 3. listopada 1998., kad 
je u Mariji Bistrici sluga Božji Ivan Pavao II. kardi¬ 
nala Alojzija Stepinca proglasio blaženim i 11. 
listopada 1946., kad gaje komunistički režim pod 
krinkom montiranog sudskog postupka osudio na 
16 godina zatvora s prisilnim radom, a to je po 
riječima samoga Alojzija bilo “pravno ubojstvo 
nevinog čovjeka”. 

Stoga uz uobičajene rubrike u našem Glasniku , u 
ovom broju čitatelji mogu pročitati i govor dr. 
Natka Katičiča, odvjetnika po dužnosti, jer nad¬ 
biskup Stepinac na sudu nije želio imati branitelja, 
jer se nije kanio braniti na sudu koji je imao cilj 
“provesti nalog jedne partije”. 

Glasnik donosi i razmišljanje uz emisiju “Latinica” 
na HTV-u o bi. Alojziju, kao i osvrt na pokušaj 


novih lažnih konstrukcija protiv bi. Alojzija koje je 
objavilo “Pravoslavlje”, novine Srpske patrijaršije u 
Beogradu. Nadam se da če članci, izvješća i 
fotografije o životu i radu bi. Alojzija Stepinca biti 
svima ne samo informacija o njemu, nego i poticaj 
na jačanje u kršćanskoj vjeri i sazrijevanju u ljubavi 
prema Katoličkoj crkvi. 

Zahvaljujem svim čitateljima na povjerenju i 
čitanju Glasnika. Preporučite ga i svojim znancima 
i prijateljima: neka se pretplate na naš Glasnik! Ako 
ste pak bili svjedok kojeg događaja vezanog uz 
blaženikovu osobu, proslijedite nam o tome pisanu 
vijest ili fotografiju. 

Budući da mi je nadbiskup Josip kard. Bozanić 
po imenovanju na novu službu omogućio 
svećeničko poslanje u zagrebačkoj katedrali, nadam 
se da ću zajedno s članovima “Molitvene zajednice 
blaženog Alojzija Stepinca” u Zagrebu moći 
uspostaviti čvršći molitveni suživot, a i s članovima 
ostalih zajednica zauzetije poraditi na postupku 
proglašenja svetim bi. Alojzija Stepinca. 

Molimo svi! Osobito preporučam bolesnicima 
da se mole bi. Alojziju za ozdravljenje, jer je za čin 
kanonizacije potrebno čudo dogođeno na njegov 
zagovor. 

U Zagrebu 14. rujna 2005. 
dr. Juraj Batelja, postulator 


TEOLOŠKI PODLISTAK Piše: dr. Josip SABOL 


Katolički odgojitelj 

pratilac mladih na putu do punine života 


Poznata klasična izreka da je zvanje odgojitelja 
najteže zvanje od svih zvanja, daje ono zapravo ka¬ 
zna za jednog čovjeka, sadrži barem nešto istine. Tko 
se danas bavi ili se mora baviti odgajanjem i obrazo¬ 
vanjem mlade generacije, najvjerojatnije će priznati 
da ima mnogo istine u ovoj izreci. Gotovo sve zna¬ 
čajke današnjeg vremena pokazuju da odgoj opće¬ 
nito, a kršćanski odgoj posebice, nailazi na velike 
poteškoće. Dovoljno je samo spomenuti pojmove 
kao što su samoodlučivanje, samoostvarenje, ljudska 
prava na razne slobode pa da se nasluti njihov kon¬ 
fliktni potencijal na području odgoja i obrazovanja. 

Odgoj se, naime, može teško zamisliti bez 
poštivanja autoriteta, bez spremnosti na poslušnost, 
bez prihvaćanja tradicije. Upravo ove veličine - 


autoritet, poslušnost, tradicija - čine temelj kršćan¬ 
skog odgoja. Stoga ne začuđuje da baš kršćanski 
odgojitelji - vjeroučitelji, katehete - imaju posebne 
poteškoće i probleme u svom djelovanju. Najlakše 
rješenje bi bilo prilagoditi se duhu vremena kao što 
to u većini čine sekularne institucije odgajanja i 
obrazovanja. No, to nije rješenje problema nego 
prije izdaja ideala i ciljeva pedagogije. 

Ovu pogrešku ne smije nikako učiniti kršćanski 
pedagog. Osnovica i temelj njegova odgovornog 
rada i djelovanja nisu ljudski zakoni, nisu pravila 
birokracije niti aktualni trend duha vremena nego 
supstancijalni odnos čovjeka prema Bogu. Za njega 
je čovjek prije svega religiozno biće, biće po naravi 
upravljeno na Boga, biće u neponištivom odnosu i 

težnji prema svom Stvoritelju, prema Bogu. Stoga 
kršćanski odgojitelj neće isključivo upotrebljavati u 
svom radu metode i saznanja znanosti - psihologije, 
sociologije, pedagogije - jer ove znanosti nisu u 
mogućnosti zahvatiti bitnost izvornog odnosa čovje¬ 
ka prema Bogu. 

On dobro zna da kršćanski odgoj nije utemeljen 
na konceptu odnosa između subjekta i objekta, 
dakle, između pedagoga kao subjekta i učenika kao 
objekta odgajanja. U kršćanskom odgoju bitnu 
ulogu ima treći partner: Bog i njegova ekonomija 
spasenja, Bog i već prisutno Božje kraljevstvo. 
Kršćanski odgojitelj se stoga nalazi u prvom redu u 
službi ostvarivanja Božjeg kraljevstva među ljudi¬ 
ma, u društvu. Razumljivo je po sebi da tu zadaću 
može ispuniti samo onaj odgojitelj koji je duboki 
vjernik, koji aktivno sudjeluje u životu kršćanske 
zajednice. Ovim svojim radom on aktivno sudjeluje 
na poslanju Crkve u svijetu. 

Drugi vatikanski koncil to poslanje ovako opisu¬ 
je: “Dužnost odgoja pripada Crkvi s posebnog razlo¬ 
ga, ne samo zato što ima zadatak da svim ljudima 
naviješta put spasenja, da vjernicima priopćuje 
Kristov život i da trajno vodi brigu o tome da dođu 
do punine tog života. Crkva je kao Majka dužna svo¬ 
joj djeci dati takav odgoj po kojem će cijeli njihov 
život biti prožet Kristovim duhom, a svim ljudima 
pruža pomoć za izgradnju potpune ljudske osobe, za 
dobrobit ljudskog društva i za izgradnju humanijeg 
svijeta.” (Deklaracija o kršćanskom odgoju, br. 3). 
Kršćanski odgojitelj i vjeroučitelj imaju dakle jedno 
od najplemenitijih poslanja u društvu: naviještati i 
pripremati put spasenja, svojim pedagoškim 
umijećem pomagati mladima da postanu potpune 
osobe. Time oni u najvećoj mjeri doprinose općem 
dobru i izgradnji ljudskijih odnosa u društvu. 
Sekularna je država toga posve svjesna, što dokazu¬ 
je materijalnim pomaganjem za održavanje i osni¬ 
vanje ustanova kršćanskog usmjerenja. 

Ovim visokim zahtjevima kršćanskog odgajanja 
odgovaraju odgojitelji i vjeroučitelji s posebnim 
sposobnostima i osobinama. Voditi mladog čovjeka 
do punine zrelosti njegove osobe znači ostvariti u 
njemu svijest samostalnosti, svijest odgovornosti za 
sebe i za druge, smisao za istinsku slobodu misli i 
osjećaja. To može postići samo onaj pedagog koje¬ 
mu na srcu ne leži iznad svega učeničko poštivanje 
pravila, da se drže reda, da se pokoravaju bez 
prigovora svakoj naredbi, da ne postavljaju kritička 


pitanja. To može postići samo onaj pedagog koji 
svjetlom vjere gleda u svakom mladom čovjeku ono 
biće s kojim sam Bog ima svoje posebne planove u 
ekonomiji spasenja. 



Nadbiskup Alojzije Stepinac među Božjim narodom na jednoj župi 
Zagrebačke nadbiskupije 

U tu svrhu je Bog darovao svakom pojedinom 
čovjeku posebne talente, posebne prirodne sposob¬ 
nosti i sklonosti. Odgojitelj je pozvan pomoći da se 
te posebne sposobnosti razvijaju do punine. U tome 
se upravo sastoji njegova poslušnost Božjoj volji u 
ulozi odgojitelja. Božju volju treba otkriti u svakom 
ljudskom biću. Ona nije kod svih ista. Stoga će 
kršćanski odgojitelj svaki put kada stoji pred razre¬ 
dom postaviti sebi ova ili slična pitanja: što će biti s 
ovim mladim ljudima u životu; koju zadaću će dobiti 
unutar Crkve; kako će izgledati njihov vjernički 
doprinos u ostvarivanju Božjeg kraljevstva u našoj 
domovini? Odgovori na ova pitanja bit će sigurno 
pozitivni ako odgojitelj uspije usaditi u dušu mladih 
uvjerenje da trebamo biti zahvalni za svoj život 
našem Stvoritelju i spremni ispunjavati njegovu 
svetu volju. Nažalost, ova svijest i ovo uvjerenje 
gotovo su posve nestali iz društva. Današnji se 
čovjek vlada kao da je on gospodar sebe i svijeta, 
kao da je on isključivi kovač svoje sreće. Postavši 
moćan svojim znanjem čovjek si uzima pravo da 
bude mjerilom svega postojećeg, da sav svijet njemu 
služi, da bude u funkciji njegovih planova i ciljeva. 

U ovakvom shvaćanju čovjeka i života nema 
mjesta spremnosti na žrtvu, spremnosti nositi svoj 
vlastiti križ i križ svojih bližnjih. Za uspješan život 
je baš ovaj elemenat od velike važnosti s obzirom na 
činjenicu da živimo u društvu gdje se vrijednost 
čovjeka mjeri po tome koliko može doprinositi 
povećanju nacionalnog dohotka, povećanju kapitala 

poduzeća. Ljudi su s pravom duboko zabrinuti zbog 
toga. Pred očima im se često pojavljuje slika da će 
moći opstati u ovom društvu samo pod uvjetom da 
budu zdravi, poduzetni, fleksibilni, jednom riječju: 
da mogu uspješno raditi. Obuzima ih strah na 
pomisao bolesti, starosti, gubitka zaposlenja. Ovo je 
razumljivo za jedno društvo u kojem ne postoji 
spremnost žrtve, u kojem je križ kao simbol patnje 
svake vrste gotovo posve nestao iz svijesti ljudi. Za 
našu kršćansku vjeru baš je ova svijest o križu i žrtvi 


nešto bitno. Stoga je bitan element kršćanskog odgo¬ 
ja da mladi uvide smisao žrtve i da prihvate križ u 
životu kao jedan od bitnih putova do savršenstva i 
punine života. Svaka pojedina situacija u životu ima 
smisao u horizontu kršćanskog vjerovanja. 

Uzevši sve elemente ciljeva kršćanskog odgoja 
zajedno možemo kršćanski odgoj nazvati oblikova¬ 
njem čovjeka u njegovim intelektualnim i emo¬ 
cionalnim potrebama. To se ne može tvrditi za 
građanski odgoj i sekularno obrazovanje. I danas je 
posve aktualna kritika koju je nad¬ 
biskup Stepinac izrekao na račun 
sekularnog odgoja svoga vremena. 
On je u propovijedi na blagdan 
Svih svetih 1941. o tome rekao 
sljedeće: “Nema nikakve sumnje o 
tome da nikada do sada nije svijet 
vidio toliko napretka u svim grana¬ 
ma ljudske znanosti, kako je to 
slučaj u ovo naše doba. Ali nema 
nikakve sumnje ni o tome da je 
rijetko kada bilo toliko razaranja u 
povijesti svijeta i uništavanja vred¬ 
nota, koliko u ovo naše doba. 
Ljudskom društvu manjka kultura 
srca, a ta je konačno duša svake 
istinske kulture i bez nje se ne 
može uopće govoriti o kulturi 
čovjeka niti o kulturi naroda.” 


U istoj je propovijedi nadbiskup 
Stepinac ovaj manjak nazvao “naj¬ 
groznijom zabludom našeg vreme¬ 
na”. Ona se sastoji u tome “da su 
izobrazbu uma odijelili od izo¬ 
brazbe srca”. Ovu kritiku možemo 
do riječi ponoviti i za današnje 
stanje našeg odgojnog i obra¬ 
zovnog sustava. Nažalost, takvo je 
stanje više-manje svuda u zapad¬ 
nom svijetu. Posljedice ovakva 
odgoja i obrazovanja više su nego 
negativne za društvo, za mlade, za 
obitelji i pojedince. Stoga katolički 
odgojitelji imaju veliku odgo¬ 
vornost da svojim radom i svojim 
uspješnim djelovanjem spriječe 
barem ono najnepovoljnije za 
čovjeka i društvo. 


Blaženi Alojzije Stepinac uvijek je veliku pozornost pridavao odgoju djece i mladih. 
Uostalom, često je misleći na njih, jer su čista srca, ponavljao Isusove riječi: 
“Njihovo je kraljevstvo nebesko!”; ovdje on, “Isus”, kako su ga zvali, 
najmanjima dijeli bombone. 

EUHARISTIJSKI KONGRESI 


Euharistijski kongresi za 
vrijeme nadbiskupa A. Stepinca 

Blaženi je Alojzije Stepinac odlučio provesti 
duhovnu, materijalnu i moralnu obnovu naroda 
slavljenjem euharistijskih kongresa. Božji je narod 
svesrdno prihvatio taj pastoralni Stepinčev program. 

U ovom broju Glasnika donosimo skraćeni 
prikaz Euharistijskog kongresa održanog u 
Karlovcu 28. i 29. lipnja 1936. godine. Napo¬ 
minjemo da će cjelovit prikaz kongresa uskoro biti 
objavljen u posebnoj knjizi o euharistijskim kon¬ 
gresima bi. Alojzija Stepinca. 

MNOŠTVO OD 40.000 LJUDI 
NA KONGRESU U KARLOVCU 

Na Euharistijskom kongresu održanom u 
Karlovcu 28. i 29. lipnja 1936. godine u zanosnom 
je oduševljenju prisustvovalo cijelo Pokuplje i 
velik dio Korduna. Bile su tu po svećenicima i 
vjerničkom narodu zastupane sve župe Goričkog 
arhiđakonata. Stari grad Karlovac sigurno nikada 
prije nije imao prilike vidjeti na svojim ulicama 
toliko okupljenog naroda kao tada. 

Pripreme za Kongres 

Euharistijski kongres u Karlovcu zamislio je i 
ostvario Pripravni odbor koji su sačinjavala četvor¬ 
ica karlovačkih gradskih župnika: dubovački, 
hrnetićki, kamenski i župnik župe Presvetoga 
Trojstva ili, kako je odavno svijet naziva, Svete 
Trojice. 

Ovom su odboru pomagali i bili na svesrdnoj 
usluzi Marijine kongregacije, Društvo Katarina 
Zrinska, Hrvatska žena, križari, župni zbor župe 
Presvetog Trojstva, obrtničko potporno društvo 
Nada i Vatrogasno društvo. 

Zemljovidno-povijesna važnost ovoga prostora 
koji omeđuju i oblikuju rijeke Kupa, Korana, 
Mrežnica, Dobra, Volavčica, Kupčina, Una i Sava 
je trostruka: 

“Tu su”, prema pisanju Hrvatske straže, “bile 
najstarije hrvatske narodne organizacije, stare 


Nadbiskup Alojzije Stepinac uzorni slavitelj Euharistije 

hrvatske župe, koje su u našem narodu do 
današnjeg dana ostavile svoj trag. Tu su bile naj¬ 
starije slobodne seljačke općine, koje su živjele 
patrijarhalnim seljačkim životom. Na tom terenu 
vodio je hrvatski seljački narod kroz vjekove heroj¬ 
ske borbe za svoj opstanak, za slavu i čast 
domovine, za opstanak vjere. Tu je hrvatski seljak 
kroz stoljeća bio na straži zapadne civilizacije i 
kršćanstva. Tu je on hiljadama svojih žrtava 
zaslužio naziv predziđe kršćanstva.” 

Za bolju informiranost javnosti o programu i 
tijeku kongresnih slavlja bili su izvješeni plakati po 
svim crkvama i župama Karlovca i okolice te župa¬ 
ma Gorskog kotara. U neposrednu pak pripravu za 
kongres vrijedno je ubrojiti trodnevnice koje su 
započele 25. lipnja u svim karlovačkim župama s 
propovijedima o Euharistiji, te uljepšavanje i 
kićenje grada i nastojanja gradske munjare koja se 
potrudila osvijetliti sve crkve u kojima će se odvi¬ 
jati kongresna slavlja. 

PRVI DAN KONGRESA 

Već u subotu 28. lipnja cijeli je grad bio okićen 
zastavama koje su naviještale velike euharistijske 
svečanosti kojima je prisustvovala bliža i dalja 
okolica Karlovca kao i samo karlovačko građanst¬ 
vo, koje je ovom prilikom dalo vidnog dokaza daje 
u manifestacijama vjere solidarno s katoličkim 
seljačkim narodom svoje okolice. 

Od ranoga su jutra u župnoj crkvi Presvetog 
Trojstva slavljene mise i mnogobrojni se narod 
pričestio. Za vrijeme misnog slavlja u 7 sati 
blagoslovljene su nova zastava križara, kojoj je 
kumovao Karlovčanin V. Prahić, i zastava križari- 
ca kojoj je kumovalo Društvo Katarina Zrinska. 

U 10 sati je misno slavlje predvodio senjski 
kanonik mons. dr. Josip Lončarić. On je tom 
prigodom blagoslovio zastave sv. Trojstva, kojoj je 
kumovalo društvo Hrvatska žena, zatim sv. Roka i 
sv. Josipa, kojima je kumovala gđica Božena 
Bledšnajder. 

U subotnje poslijepodne dovršavao je Karlovac 
pripreme za kongres i spremao se na doček nad¬ 
biskupa koadjutora. Za ovu prigodu su ulice, koji¬ 
ma je nadbiskup koadjutor trebao proći, bile upra¬ 
vo prenatrpane. Teško je reći je li ikada karlovačko 
građanstvo tako jedinstveno nastupilo u bilo kojim 
manifestacijama kao što je to učinilo prigodom poje¬ 
dinih svečanosti ovoga Euharistijskog kongresa. 

DRUGI DAN KONGRESA 
Dolazak nadbiskupa koadjutora 

Nadbiskup koadjutor dr. Alojzije Stepinac 
dovezao se automobilom u Karlovac kamo je 
prispio oko 17 sati poslije podne. Pratio gaje cere- 
monijar dr. Dragutin Nežić. 

Od Jaske, gdje gaje dočekalo svećenstvo i bro¬ 
jni narod, pa sve do Karlovca narod je nadbiskupu 
koadjutoru priredio srdačne dočeke i oduševljeno 
ga pozdravljao. 

Radost župljana župe Petrovina 

U Novakima gaje pred kapelicom Srca Isusova 
dočekao petrovinski župnik Ivan Sambolek. Uz 
druge vjernike na dočeku su bili svi članovi 
Kruničarskog društva. Nadbiskup je najprije ušao u 


kapelicu gdje se zadržao u kratkoj molitvi, a onda 
se pred kapelicom zadržao u srdačnom razgovoru s 
narodom prisjećajući se mladenačkih dana i 
hodočašćenja u svetište Majke Božje u Volavju i 
Karmelske Gospe u Jastrebarskom, a zanimao se i 
za probleme seoskog življenja. 

Kad se pak spremio na odlazak, narod ga je 
ispratio pjesmom i obasipao njegov automobil 
mnoštvom poljskog i vrtnog cvijeća. 

Doček u Draganićima 

Isto mu je tako srdačan doček priređen u 
Draganićima. Tu ga je pred vatrogasnim domom, 
dočekao velik broj vjernika na čelu sa župnikom 
preč. Stjepanom Prezalom. U počast nadbiskupu 
postrojena je vatrogasna četa. 

Zatim su ga birnim riječima pozdravili župnik i 
dekan iz Draganića preč. Stjepan Prezel i seljak 
Franjo Gašpić iz Lazine, za kojega je u narodu 
kolala uzrečica: Gdje je on, tu je cijela općina. 

Nadbiskup koadjutor je nakratko razgledao 
vatrogasni dom, koji je on sam blagoslovio kratko 
nakon svoga biskupskog posvećenja, 15. srpnja 
1934., a onda bio oduševljeno ispraćen od naroda. 



Nadbiskup Stepinac propovijeda na Euharistijskom kongresu u 
Virovitici 16. kolovoza 1937. 

Doček u Karlovcu 

Na međi karlovačke općine dočekali su nad¬ 
biskupa koadjutora karlovački gradonačelnik gosp. 
Franjo Malčak, župnik dubovački preč. Mirko 
Veslaj te predstavnici društava i institucija grada 
Karlovca. U njihovoj pratnji krenuo je nadbiskup u 
Karlovac, stigavši oko 17 sati i gdje mu je pred 
kapelicom Svetih Triju Kraljeva na Baniji, priređen 
doček karlovačkog građanstva i društava. 

Tu gaje najprije pozdravio dekan karlovačkog 
crkvenog kotara i župnik u Kamenskom i dekan 
karlovačkog kotara preč. Stjepan Kučmanić. 
Glazba iz Lasinje odsvirala je u pozdrav euharistij- 
sku himnu. Potom se svrstala povorka, “u kojoj je 
sudjelovalo oko 10.000 ljudi”, koja je nadbiskupa 
koadjutora otpratila do župne crkve Presvetog 
Trojstva. 

U povorci su sudjelovali: svećenstvo, građanske 
i vojne vlasti, sve vjerske i kulturno-prosvjetne 
organizacije, hrvatski skauti, vatrogasno društvo. 
Hrvatska žena iz Karlovca, te seljačka društva, a od 
crkve Sv. Triju Kraljeva pošla je Banijom pa preko 
mosta Gajevom ulicom, Preradovićevom, 
Gundulićevom, Radićevom i Markezijevom. 

Glazba iz Lasinje te karlovačka glazba Triglav 
naizmjence su za vrijeme povorke svirale, dok je s 
jedne i druge strane brojno građanstvo pravilo 
špalir. Na ulazu u župnu crkvu Presvetog Trojstva, 
kamo se povorka bila uputila, zanosnim je govo¬ 
rom nadbiskupa pozdravio franjevac o. Đuro 
Bencetić. 

Govor nadbiskupa koadjutora 
dr. Alojzija Stepinca 

U crkvu se natisnulo golemo mnoštvo svijeta 
koje je prisustvovalo euharistijskoj pobožnosti sa 
zazivom Duha Svetoga. Tada je nadbiskup koadju- 
tor održao sljedeću propovijed kojom je otvoren 
Euharistijski kongres: 

“Sv. Matej evanđelist propovijeda kad je Isus 
došao u krajeve Cezareje Filipove da je upitao 
svoje učenike: ‘Za koga drže ljudi Sina 
Čovječjega?’ Oni odgovoriše: ‘Jedni za Ivana 
Krstitelja, drugi za Iliju, opet drugi za Jeremiju ili 
za koga od proroka.’ Reče im Isus: ‘A za koga me 
vi držite?’ Odgovori Šimun Petar: Ti si Krist, Sin 
Boga živoga.’ (Mt 16, 13-17). 


Varali su se dakle mnogi ljudi već onda u ocjeni 
Krista. Jedni su Mu oduzeli božanstvo, govoreći da 
je samo čovjek, kao i Ivan Krstitelj ili Ilija. Drugi, 
objesniji, porekoše Mu mudrost, govoreći daje lud: 
‘Poludio je.’ (Mk 3, 21). Treći Mu porekoše svetost 
nazivajući ga Samaritancem: ‘Ti si Samaritanac.’ 
(Iv 8, 48). Četvrti Mu porekoše svemoć, klevećući 
ga da pomoću đavla čini svoja čudesa: ‘Po 
Belzebubu, poglavici đavolskom, izgoni đavle.’ 
(Lk 11, 15). Peti Mu porekoše čak razboritost nazi¬ 
vajući djela Njegova nerazumnima, kao oni što 
rekoše prigodom smrti Lazarove: ‘Zar nije mogao 
ovaj, koji je otvorio oči slijepcu od rođenja, učiniti 
da ovaj ne umre?’ (Iv 11, 37). 



Vjernici župe Voćin na Euharistijskom kongresu u 
Požegi 16. kolovoza 1937. 


Tako su, dakle, sudili o Kristu Bogu mnogi koji 
su Ga gledali skrivena u ljudskom tijelu. 

I danas ne sude mnogi bolje o Njemu, pogotovo 
kad Ga vide skrivena u svetoj Hostiji. I to ne samo 
pojedinci, nego i čitave obitelji i narodi, kao što 
govori psalmist: ‘Podigoše se kraljevi zemlje i kne¬ 
zovi se okupiše ujedno protiv Gospoda i protiv 
Krista njegova.’ (Ps 2, 2). 

Ona zloglasna tajna družba masonska hoće 
Kristu da oduzme božanstvo te Ga na svojim slika¬ 
ma stavlja u isti red s nemoćnim ljudima: Budom, 
Muhamedom i drugima, degradirajući svemogućeg 
Boga na nemoćnog čovjeka. 

Krvoločni komunizam poriče Mu osim božan¬ 
stva i svaku mudrost, nazivajući zakon Njegov 
ludošću i javno pozivajući na gaženje svakog 
zakona Njegova. 

Razni krivovjerci poriču Mu svetost nazivajući 
Crkvu Svetu Njegovu djelom vražjim. Drugi opet 
poriču Mu moć govoreći da je dvijetisućgodišnji 
opstanak Crkve djelo zavaravanja i prešućivanja 

istine. Pače i među samim katolicima nađe ih se 
koji mu znadu poreći mudrost, smatrajući da je 
zakon Njegov za današnje doba ipak suviše strog. 
Prestrog im je Njegov zakon o postu, Njegov zakon 
o braku, Njegov zakon o vlasništvu. 

Koliko krivih mišljenja i danas u svijetu o 
Kristu Bogu! 

Evo što nas dovodi svake godine na naše kon¬ 
grese i što nas je i danas dovelo na euharistijski 
kongres u ovaj starodrevni katolički grad: došli 
smo da javno ispovjedimo svoju vjeru u Krista 
Boga. Došli smo da se javno odreknemo svih kri¬ 
vih mišljenja o Kristu, što se i danas šire po svije¬ 
tu, i da Mu kažemo iz sve duše naše: ‘Nisi Ti, 
Kriste, u Presvetom Sakramentu možda samo pusti 
hljeb, ne! Ti si Bog! - Nisi Ti, Kriste, u Presvetom 
Sakramentu samo kakav čovjek. Ti si Bog! - Nisi 
Ti nikakva varalica. Ti si Božanska Istina! Nisi 
nikakav nerazumni stvor. Ti si božanska Mudrost! 
- Nisi Ti kakav nemoćni čovjek, već si prije svega 
Svemogući Bog!’ - Mi Ti evo dovikujemo uoči 
ovoga Euharistijskog kongresa ono što je već 
davno prije izustio Izaija prorok: Vere tu es Deus 
absconditus Deus Israel Salvator. (Iz 45, 15). 
‘Kriste! Ti si doista Bog skriven, Bog Izraelov, 
Spasitelj!’ 

Da! Mi priznajemo prije svega da si Ti u ovom 
svetom Sakramentu Bog skriven. Ne zato što bi se 
Ti možda bojao ovoga opakog svijeta ili što im ne 
bi znao odgovoriti na njihove napadaje, nego iz 
mnogo plemenitijih motiva. 

Prije svega, kako bismo mogli gledati u Tebe, 
kad bi se Ti pokazao u svome sjaju, kad znamo da 
već za sunce što si ga stvorio govori Sveto pismo: 
‘I pred sjajem žara njegova tko može opstati!’ (Sir 
43, 3). Kako bismo se usudili doći k Tebi kad bi se 
Ti pokazao u svoj svojoj ljepoti, kad znamo da pred 
Tobom padaju na koljena milijuni anđela nebeskih 
bez prestanka pjevajući - svet, svet, svet, Gospod 
Bog nad vojskama, puna su nebesa i zemlja slave 
Tvoje! A mi smo samo bijedni grešnici, i 
najpravedniji od nas moraju uvijek misliti na riječi 
Sv. pisma: Septies enim cadet justus (Izr 24, 16) - 
‘I pravednik pada sedam puta na dan.’ Ovako 
sakrivenog možemo da Te gledamo, ovako 
sakrivenom možemo da Ti dođemo s punim pouz¬ 
danjem i iznesemo svoje nevolje. 

Ali, iako si sakriven, Ti si ipak naš Bog, Bog 
Izraelov, Spasitelj. Mi znamo dan. Ovako 
sakrivenog možemo do Tebe, govoreći: 


‘Raskinimo uze njegove i zbacimo sa sebe jaram 
njegov’ (Ps 2, 3). Ali mi smo uvjereni da će doći 
dan kad će se i na današnjim Tvojim protivnicima, 
ako se za vremena ne opamete, ispuniti ono što je 
sluga Tvoj David prorekao: ‘Vladat ćeš nad njima 
gvozdenom šakom i razbit ćeš ih kao sud lončarov’ 
(Ps 2, 9). 



Vjernici župe Voćin na Euharistijskom kongresu u 
Požegi 16. kolovoza 1937. 


Doći će dan kad ćeš Ti, sakriveni Bog u 
Presvetom Sakramentu, opet uspostaviti red u ljud¬ 
skome društvu. Kad će se božanska čast dati samo 
Tebi, pravome Bogu, a ne stvorovima, zvali se 
kako mu drago. Kad će se opet poštivati blagdani 
Tvoji! Kad će se poštivati roditelji, i zakoniti 
duhovni i svjetovni poglavari! Kad se neće klati i 
ubijati kao divlje zvijeri one koji poštuju i ljube 
zakon Tvoj! Kad će se poštivati svetost bračnog 
života. Kad će se poštivati privatno vlasništvo. Kad 
će škole biti opet rasadište istinske kulture duha, a 
ne leglo pokreta koji ruši temelje ljudskoga 
društva. Kad će se ubogome i nejakome dijeliti jed¬ 
nako pravda kao i mogućniku i bogatašu. Kad će se 
opet poštivati dobro ime i čast bližnjega. Mi vjeru¬ 
jemo u pobjedu Tvoju, Kriste Bože Sveto- 
otajstveni! Nema te sile na ovome svijetu, koja bi 

nas bila kadra i za čas samo pokolebati u tom 
našem vjerovanju. 

Ti jedini Kriste, kadar si da spasiš svakog nas 
pojedinca. Ti jedini Kriste, kadar si da spasiš 
obitelji naše! Ti jedini Kriste, kadar si da spasiš 
narod naš i domovinu našu! Bez Tebe ne će koris¬ 
titi nikakvi državnici, nikakvi vojskovođe, nikakvi 
političari, nikakvi ideolozi. 

Tu, eto, našu živu vjeru došli smo da ispovjedi¬ 
mo na ovom kongresu. 

Predragi vjernici! Narod izraelski smatrao se 
sretnim što mu je Bog preko oblaka pokazivao 
svoju nazočnost u pustinji, kao što govori Mojsije: 
T nema drugog naroda tako velikoga, kojemu bi 
bili bogovi tako blizu, kao što je Bog naš nama u 
svim prošnjama našim’ (Pnz 4, 7). Kud smo više 
sretniji mi da Bog naš stanuje među nama, spreman 
da nam pomogne u svim nevoljama našim. Sretni 
smo upravo mi katolici! Mi imamo Isusa u svojoj 
sredini, dok ga drugi moraju istom tražiti. 

Neki protestantski propovjednik u Londonu 
pokazivao je svojoj petogodišnjoj kćerkici zna¬ 
menitosti grada. Doveo ju je i u jednu katoličku 
crkvu. Dijete se ogledavalo brižno na sve strane. 
Najednom joj padne pogled na crvenu lampicu 
pred oltarom. ‘Oče’, upita dijete, ‘zašto gori svjet¬ 
lo po bijelom danu?’ ‘To znači da je u ovoj crkvi 
nazočan Isus’, odgovori otac. ‘On je tamo naime za 
onim malenim pozlaćenim vratašcima na oltaru.’ 
‘Ja bih htjela vidjeti Isusa’, reče kćerkica. ‘Ali to 
nije moguće’, odgovori otac, ‘jer su vratašca 
zatvorena, a i kad bi otvorena bila, ne bi ga mogla 
vidjeti jer je on skriven pod koprenom.’ Potom se 
oboje udaljiše, a otac ju povede u protestantsku 
crkvu. Kako dijete nije vidjelo vječnog svjetla, 
upita odmah: ‘A zašto ovdje ne gori svjetlo?’ ‘Jer 
tu nema Isusa’, odvrati otac. ‘Onda idemo van’, 
reče dijete, ‘kad tu nema Isusa. Ja hoću ići tamo 
gdje je Isus.’ - Ove riječi silno djelovaše na oca. 
Postajao je sve više zamišljen, tražio je i tražio dok 
nije napokon našao istinu i smirio se u Katoličkoj 
crkvi. 

Nama je dobri Bog prištedio traženje istine. Mi 
ju imademo u svoj punini, jer imademo u našoj sre¬ 
dini Isusa koji je rekao: ‘Ja sam put, istina i život’ 
(Iv 14, 6). 

Ovaj kongres ima nas utvrditi u našoj vjeri u 
Sina Božjega Isusa Krista. 

A naša vjera ima nas utvrditi u našoj odluci da 
ne ćemo mirovati dok ne vidimo potpunu pobjedu 


zakona Božjega na svim područjima privatnoga i 
javnog života u našoj domovini. Amen. “ 

Bakljada u počast dr. Alojziju 
Stepincu 

Navečer u 21 sat priređena je po karlovačkim 
ulicama impozantna bakljada. Za tu zgodu crkve 
Karlovca, a naročito župna crkva Presvetog 
Trojstva, bile su svečano osvijetljene. 

Veliko mnoštvo svijeta sakupilo se pred franje¬ 
vačkim samostanom, gdje je nadbiskup koadjutor 
odsjeo, tako da je Jelačićev trg bio dupkom pun 
karlovačkog građanstva i okolnog naroda. U ime 
naroda karlovačke okolice i karlovačkog građanst¬ 
va pozdravio je nadbiskupa koadjutora hrvatski 
narodni zastupnik dr. Niko Matanić ovim riječima: 

“Preuzvišeni gospodine! U ime hrvatskog i 
katoličkog grada Karlovca i u ime hrvatskog 
seljačkog naroda iz okolice pozdravljam Vas i 
izražavam osjećaje odanosti koju gojimo prema 
Vama i prema nadbiskupu dr. Antunu Baueru. 



Zvonko Peška, vatrogasac iz Soblinca na svečano okićenom konju 
čeka nadbiskupa Stepinca prigodom blagoslova novoga 
vatrogasnog doma u Sesvetama pokraj Zagreba 1935. 

U prvom redu Vas pozdravljam kao dosto¬ 
janstvenika Katoličke crkve, koja već tisuću godi¬ 
na djeluje u našem narodu. 

Crkva je naše duhovno središte. Ona je pomogla 
izgrađivati našu individualnost i duševnost. Ona je 
nerazdjeljivi dio hrvatske individualnosti i 
duševnosti. Po njoj je hrvatski narod stupio u red 
kulturnih zapadnih naroda. Po njoj je postao bedem 
ne samo kršćanstva nego i uljudbe. Kroz stoljeća je 
hrvatski narod vršio tu zadaću, a vršit će je i 
ubuduće. 

Pozdravljam Vas kao predstavnika naše dje¬ 
dovske vjere. Mi smo uvjereni da Vaše nastojanje 
ide za dobro Crkve i hrvatskog naroda. Mi smo 
uvjereni da Vaše nastojanje ide za tim, da vlada 
sklad između Crkve i naroda. Uvjereni smo da ćete 
Vi to izvršiti, jer ste proistekli iz seljačkog naroda, 
a mi Vam obećajemo da ćemo se znati boriti za slo¬ 
bodu vjere i naroda.” 

Govor dr. Matanića izazvao je buru 
oduševljenja prisutnog naroda, koji je gromoglasno 
očitovao svoju odanost Crkvi i nadbiskupu. 
Poklici: Živio nadbiskup koadjutor! prolamali su se 
od jednog kraja trga do drugoga i pronosili se uli¬ 
cama, tako da je cijeli Karlovac u toj svečanosti 
sudjelovao u zanosu i oduševljenju. 

Kad se stišalo klicanje i oduševljenje, nad¬ 
biskup koadjutor se ovim zahvalnim i poticajnim 
riječima obratio nazočnom mnoštvu: 

“Ulice ovoga grada nisu mi nepoznate, jer sam 
već i prije njima hodao. Prvi nastup moga života 
bio je u ovom gradu, ne pod lijepim vidicima, već 
za vrijeme svjetskog rata. Zato sam došao danas s 
posebnim utiskom u ovaj grad, kad vas vidim 
ovako odane Crkvi katoličkoj. 

Katolička crkva, gdje god radi, poštuje osjećaje 
naroda, pa nije mogla ne poštovati ni osjećaje 
hrvatskog naroda. Zato ja kao poglavar ove dije¬ 
ceze, kao što pazim na interese Crkve, ne mogu da 
pređem preko osjećaja hrvatskoga naroda. Ja sam 
uvjeren da će ruka Božja i nadalje sačuvati taj 
narod, koji nikome ništa ne otimlje, nego traži da se 
poštuje njegovo. Imam jedinu želju da koristim 
Katoličkoj crkvi, a po njoj i hrvatskom narodu, iz 
kojega sam nikao.” 

Ove nadbiskupove riječi okupljeni je narod 
popratio burnim pljeskom i oduševljenim klica¬ 
njem. Nastalim ovacijama nije bilo kraja. Gotovo 


da nije bilo čovjeka koji nije sudjelovao u ovim 
ovacijama. 

Hrvatsko pjevačko društvo Nada otpjevalo je 
zatim Slava Božja u prirodi L. van Beethovena. 
Glazba iz Lasinje intonirala je Lijepu našu , koju je 
prisutni narod prihvatio i otpjevao. 

Mise ponoćke i 
cjelonoćno klanjanje 

Poslije bakljade narod se razišao po karlovačkim 
crkvama Presvetog Trojstva, sv. Cirila i Metoda te 
Svetih Triju Kraljeva. U njima je već u 10 sati bilo 
izloženo Presveto Otajstvo na poklon vjernicima 
koji su u pobožnosti proveli čitavu noć, u klanjanju 
i slavljenju sakramenta pomirenja, sve do 6 sati 
ujutro, kad je započela svečana misa za vrijeme 
koje je održana i propovijed. 

U ponoć su slavljene pjevane mise ponoćke s 
propovijedima po svim crkvama uz sudjelovanje 
karlovačkih pjevačkih društava. U crkvi Presvetog 
Trojstva pjevao je mješoviti crkveni zbor, u crkvi 
sv. Cirila i Metoda pjevačko društvo Nada, a u 
crkvi Sv. Triju Kraljeva pjevački seljački zbor 
Napredak iz Drežnika. 

GLAVNI DAN KONGRESA 

Već rano ujutro na Petrovo služene su po svim 
crkvama u Karlovcu Svete Mise, kojima je pris¬ 
ustvovao brojni narod. U 6 sati je u svim crkvama 
bila svečana Sveta Misa s propovijedi. Nakon ovih 
misa pohranjeno je Presveto Otajstvo u sveto- 
hranište, a nakon toga su tihe mise do 10 sati 
služene po svim crkvama. 

Toga su dana između 7.30 i 8 sati prispjela 
u Karlovac četiri vlaka. Odbor se pobrinuo da ti 
vlakovi budu pojačani, a od Ministarstva prometa 
bio je zatražen i popust za sudionike kongresa pri 
kupnji karte. 

Vjernici koji su jutarnjim vlakovima prispjeli u 
Karlovac u povorci predvođenoj glazbom uputili 
su se s kolodvora na kongresno mjesto u središtu 
grada. Kod zgrade gospodarskog društva na Baniji 
pridružili su im se oni vjernici koji su organizirano 
pješice došli na kongres. Bili su to hodočasnici iz 
župa Draganić, Ozalj, Vrhovac, Mahično i drugih 
župa koje su sa sjeveroistočne strane prispjele u 
Karlovac. 

Pričest školske djece 

U 7.30 sati ujutro u vrtu Hrvatskog doma 
priređena je zajednička pričest školske djece koju 
je pričestio nadbiskup koadjutor. Pričesti je pristu¬ 
pio velik broj djece pa je u nizu kongresnih prire¬ 
daba ovo bila naročito dojmljiva svečanost. 

Zborovanje društava 
Katoličke akcije 

Ujutro u 8.30 sati imala su sva društva 
Katoličke akcije zasebna zborovanja. Muška i žen¬ 
ska omladinska društava Katoličke akcije održala 
su zborovanje u donjoj dvorani Hrvatskog doma. 
Zborovanje je otvorio križar iz Karlovca Rudolf 
Pavlek, maturant i predsjednik đačkog križarskog 
bratstva u Karlovcu. 



Nadbiskup Stepinac predvodi liturgijske svečanosti na 
Euharistijskom kongresu u Virovitici 
od 14. do 16. kolovoza 1937. 


Potom je o euharistijskom odgoju naše mladeži 
govorio gosp. Stjepan Ramljak iz Zagreba. On je 
prikazao sastavni rad u društvima, važnost zajed¬ 
ničke mjesečne pričesti, koja čisti omladinske 
redove i odgaja ljudski značaj. 

Zatim je studentica Jugovič govorila o odgoju 
katoličke hrvatske ženske omladine. Osobito je 
naglasila važnost žene u domu. 

Zborovanje muških i ženskih omladinskih 
društava Katoličke akcije zaključio je križarski 
omladinac Rudolf Pavlek. 

Hrvatski katolički muževi imali su u 8.30 sati 
svoje zborovanje u Gradskoj viječnici, u koju su 
pored Zagrepčana dohrlili i organizirani katolički 
muževi iz Bosiljeva, Prilišča, Rečice, Velemeriča, 
Ozlja, Vrhovca, Vukmaniča, Kalja, Oštrca, Pribiča, 
Kamenskog i Krašiča pod svojim zastavama. 

K njima su se priključili katolički muževi iz 
svih okolnih, a i daljih župa (npr. iz Belovar 
Moravča) u velikom broju. 

Iz Zagreba je zborovanju bio nazočan duhovnik 
Okružja katoličkih muževa franjevac dr. Bono 
Burič, a sudjelovao je i vlč. Ivan Stankovič iz 
Vrhovca. Zborovanje je zanosnim pozdravom 
otvorio vlč. Matija Kranjčič, župnik iz Ozlja. 

Zatim je predsjednik Okružja katoličkih muže¬ 
va gosp. Luka Perinič održao vrlo lijep govor o 
Euharistiji i Katoličkoj akciji. On je u svom preda¬ 
vanju zgodnim načinom prikazao cilj Katoličke 
akcije i njezin odnos prema hrvatskoj katoličkoj 
tradiciji, a zatim ulogu Euharistije u životu laika- 
apostola. Na slikovitim primjerima iz povijesti 
Crkve pokazao je snagu, ljepotu i veličinu 
Euharistije i prikazao život drevnog i suvremenog 
apostola u odnosu prema njoj. 

Drugi govor održao je gosp. Petar Grgeč. 
Pokazao je zadatke radnika Katoličke akcije u 
suvremenom životu. Napose se pozabavio ulogom 
katoličkog muža u javnom životu te progovorio o 
radu Katoličke akcije prema drugim narodnim dje¬ 
latnostima i posebice njezin stav prema hrvatskoj 
narodnoj politici. 

Prisutni su sa zanimanjem pratili govore i s 
oduševljenjem pozdravili govornike. 

Zborovanje je zaključio vlč. Matija Kranjčič 
pobudnim riječima pozivajuči na rad, a prisutni su 
na to složno odgovorili pjesmom Do nebesa nek se 
ori . 

Za hrvatske katoličke žene, koje organizirano 
djeluju u Katoličkoj akciji, predavanje na temu 

Presveta Euharistija i katolička žena održala je 
predsjednica Biskupijskog okružja katoličkih žena 
iz Zagreba gđa Sofija Brajša. Ona je u svom govo¬ 
ru istaknula kako je na ovom svijetu dana osobita 
mogučnost približiti se Bogu u Presvetoj 
Euharistiji. I djevojka treba euharistijsku pomoč 
ako hoče da ostane na putu kreposti. Djevojka, koja 
podržava savez s Isusom u Presvetoj Euharistiji, ne 
postaje samo za sebe jaka u borbi sa svim nepri¬ 
jateljima svoje duše i tijela, več i primjer krepos¬ 
noga života, jača svu njezinu okolinu u dobru. 

Isto tako i svaka žena supruga i majka treba 
najjaču vezu s Bogom. Baš je Presveta Euharistija 
ono sredstvo kojim se najviše jača vjera. Samo 
žena koja se često pričeščuje može smoči toliko 
snage da se u teškim trenucima mirno preda u volju 
Božju. 

Takve žene nam uzgaja i naša Katolička akcija 
u svojim ženskim društvima, koje vodi Biskupijsko 
okružje katoličkih žena. Samo izrazito katolička 
ženska društva jamstvo su za odgoj takvih žena 


hrvatskom narodu. Naša je vjera najjače jamstvo za 
naše hrvatstvo, a najjača snaga katolicizma jest 
upravo u Presvetoj Euharistiji. Govornica je preda¬ 
vanje završila mišlju da hrvatski narod čekaju bolji 
dani samo onda ako uistinu postane narod 
Euharistije, tj. narod Kristov. 

Pontifikalna Sveta Misa 

U 10 sati prije podne bila je slavljena svečana 
pontifikalna Sveta Misa. Predvodio ju je uz veliku 
asistenciju nadbiskup koadjutor dr. Alojzije 
Stepinac. Cijeli prostor ispred Hrvatskog doma, 
pred kojim je bio podignut improvizirani oltar, bio 
je prepun naroda. Može se bez pretjerivanja reči da 
je tom pontifikalu prisustvovalo preko 25.000 
ljudi. U svečanom slavlju sudjelovalo je pedesetak 
svečenika. 

Za vrijeme misnog slavlja pjevalo je Hrvatsko 
pjevačko društvo Zora Baulerovu Misu , a zborom 
je dirigirao gosp. David Meisl. 



Nadbiskup Alojzije Stepinac prigodom jedne liturgijske svečanosti 

Propovijed dr. Stjepana 
Bakšića 

Nakon pročitanog Evanđelja, zanosnu je 
propovijed održao mons. dr. Stjepan Bakšić, 
kanonik i sveučilišni profesor u Zagrebu. 

“Sakupili ste se danas” - rekao je govornik u 
uvodu i nastavio - “u ovom starodrevnom gradu 
Karlovcu, stoljetnom stražaru hrvatske i kršćanske 
slobode naše. Sakupili ste se, tako reći, iz svih 
zaselaka ovih krvlju natopljenih pokupskih brežu¬ 
ljaka te šumovitih i žitorodnih ravni sve onamo do 
pitome i sunčane Plješivice te vrletnog i 
siromašnog Žumberka. Mora da je u grudima 
vašima neka golema čežnja koja vas je u tolikom 
broju privukla ovamo. Čežnja koju nije mogao da 
potisne i priguši ni umor što ga u vaše kosti unosi 
dnevni napor, ni bol i skrb življenja što u ovo teško 
doba ispunja dušu svakog od vas. Ta čežnja nije 
drugo, nego čežnja onih došljaka što su na dan 
Cvjetnice došli u Jeruzalem i molili apostola Filipa 
govoreći: ‘Gospodine, mi bismo željeli vidjeti 
Isusa.’ 

I vi ste došli da vidite Isusa u ovaj dan slave nje¬ 
gove. Danas je u Karlovcu Gospodnji dan, Isusova 
Cvjetnica jer ćemo danas pred Isusom prostirati 
sagove i cvijeće te klicati: ‘Hosana Sinu 
Davidovu!’, ‘Blagoslovljen koji dolazi u ime 
Gospodnje!’. 

Ali vi nijeste došli da samo vidite Isusa, nego da 
mu javno pred svim prijateljima i neprijateljima 
uskliknete: ‘Euharistijski Isuse, mi vjerujemo u 
Tebe, u Tebi nam je sve ufanje, mi Te svesrdice 
ljubimo! “ 

Potom je govornik izložio temelje katoličkog 
vjerovanja u Presvetu Euharistiju. Za istinitost te 
vjere govori Sveto pismo, kršćanska tradicija i sva 
dvadesetstoljetna povijest kršćanstva. 

Svečano zborovanje 

Poslije pontifikalne Svete Mise prigodnim je 
nagovorom o. Đuro Bencetić svečano proglasio 
zborovanje Božjeg naroda. Najprije je progovorio 
prof. Petar Grgeč na temu Euharistija i Hrvati. U 
uvodnom dijelu svoga predavanja istaknuo je kako 
cijeli hrvatski narod ispovijeda vjeru u 
Euharistijskog Krista, kako nekad, tako i danas, a 
jednako će tako činiti i u budućnosti. Hrvati su za 


svoja junaštva najveću snagu crpili iz Presvete 
Euharistije. 

Ona je davala snagu našim blaženicima i sveci¬ 
ma, a i drugim našim ljudima. Matija Gubec pošao 
je na stratište ispovjeđen, a tako su umirali miliju¬ 
ni naših ljudi. I danas Euharistija mora biti temelj 
našeg narodnog opstanka i temelj naše duhovne 
kulture. 

Poslije profesora Grgeča govorio je gosp. 
Stjepan Ramljak iz Zagreba. Zborio je na temu 
Euharistija i omladina. Nakon što je ukazao na 
potrebu euharistijskog života mladića i djevojaka, 
upozorio je i na neprijatelje koji prijete našoj omla¬ 
dini. Upozorio je roditelje da vode brigu o tome 
kamo i u kakva društva šalju svoju djecu. Zaključio 
je mišlju kako onaj koji ne poštuje Božje zakone, 
nema ljubavi ni prema svojoj domovini. 

Naposljetku je progovorio narodni zastupnik dr. 
Josip Torbar na temu Hrvati i katolicizam u 
prošlosti i sadašnjosti. 

Teoforička procesija 

U 14 sati počelo je oblikovanje svečane procesi¬ 
je. Iza raspela svrstana je školska mladež, a iza nje 
ostali vjernici po dekanatima: 

1. Dekanat jaskanski, koji se u procesiju svrstao 
kod Gradske pučke škole, preko puta Sajmišta; 

2. župe pokupskoga dekanata kod kapelice sv. 
Križa; 

3. Lipnički dekanat kod kuće gosp. Mutavdžića, u 
cijeloj Kukuljevićevoj ulici sve do tzv. Drvenog 
trga; 

4. Mrežnički dekanat u Radićevoj ulici kod kuće 
gosp. Strahinšćaka i dijelu Haulikove ulice; 

5. vjernici karlovačkog dekanata zauzeli su mjesto 
kod trgovine Kučić, kod kuće gosp. Merle, kroz 
cijelu Radićevu ulicu pa sve do Vijeničke; 

6. karlovačka župa Presvetoga Trojstva svrstala se 
u procesiju u Markezijevoj ulici i popunila je sve 
do Jelačićeva trga. 

U 15 sati krenula je veličanstvena teoforička proce¬ 
sija iz župne crkve Presvetog Trojstva, Makenzije- 
vom, Radićevom, Smičiklasovom, Kralja Alek¬ 
sandra, Zrinjskim trgom, Gundulićevom, Gajevom, 
Tomislavovim trgom na Jelačićev trg pred crkvu. “U 
ogromnoj povorci bilo je 60 svećenika, 70 crkvenih 
narodnih zastava, te šest limenih glazbi.” 

Gradskim je ulicama odjekivala pjesma desetaka 
tisuća oduševljenih Kristovih svjedoka: 

Spasitelju , dobri Isukrste , Do nebesa nek se ori , U 
slavu svetog Srca , O Srce Srna Božjega , Hvali Sion 
Spasitelja i druge. Pjesma je bila potpomognuta svi¬ 
ranjem više glazbenih skupina. Među njima su bili 
puhački orkestri iz Karlovca, Okićke sv. Marije, 
Lasinje i Cvetkovića. 

U procesiji su mnoge skupine vjernika bile pre¬ 
poznatljive po raznobojnim i kićenim narodnim 
nošnjama. Zapažena je i skupina djevojčica iz grad¬ 
skog dječjeg vrtića koje su na početku procesije na 
posebnim nosilima nosile vazmeno janje, dok je 
pred Svetim Otajstvom odred djevojčica nosio sim¬ 
bole muke Isusove. 

Po natpisima i zastavama koje su nošene u pro¬ 
cesiji bilo je vidljivo da su nazočna društva 
Katoličke akcije i vjernici iz ovih župa: Draganići, 
Krašić, Kalje, Oštre, Petrovina, Plješivica, Prekrižje, 
Pribić, Slavetić, Sveta Jana, Žumberak, 
Jastrebarsko, Šišljavić, Kupčina, Lasinja, Kamanje, 
Žakanje, Lipnik, Mahićno, Ribnički Kunić, Svetice, 
Vi vođina, Rečica, Vrhovac, Završje, Barilovićki 
Leskovac, Sv. Petar na Mrežnici, Skakavac, 
Velemerić, Vukmanić, Cerovac, Bosiljevo, Prilišće, 
Novigrad na Dobri, Kamensko, Hmetić, Dubovac i 
župa Svete Trojice iz Karlovca. 

Iza župa išle su dječačka i djevojačka osnovna 
škola, glazba iz Cvetkovića, Lasinje, Ozlja, glazba 
Triglav, Hrvatska žena iz Zagreba i Karlovca, 
Građanska glazba, vatrogasci te Hrvatski skauti iz 
Zagreba i Karlovca. 

U procesiji su išli hrvatski narodni zastupnici dr. 
Josip Torbar, dr. Niko Matanić, i dr. Ivan Banković. 
Zatim su išli križari i križarice, Katoličke žene sv. 
Marka iz Zagreba, Katarina Zrinska iz Karlovca, 
Katolički muževi sv. Marka, članovi Marijinih kon¬ 
gregacija, Svjetovni (Treći) red sv. Franje, Vojna 
glazba 35. puka, svećenstvo. 

Nakon njih je nadbiskup dr. Stepinac nosio Sveto 
Otajstvo, a za njim dostojanstvenici, redovnice i 
drugi svijet. 

U samoj procesiji bilo je svrstano oko 15.000 
ljudi, dok je iz špalira povorku promatralo njih više 
od 20.000. Ukupno je na Kongresu sudjelovalo 
preko 40.000 ljudi, koji su zastupali osim grada 
Karlovca, grad Zagreb i cijelo Pokuplje te velik dio 
Banije i Korduna. 

Brojni su Zagrepčani prispjeli u tri najavljena 
vlaka. Vlakovima su došli i brojni drugi vjernici jer 
je Ministarstvo saobraćaja Kraljevine Jugoslavije 
odobrilo povlasticu za karte od pola cijene na 


državnim željeznicama sudionicima Euharistijskog 
kongresa u Karlovcu. 

Na karlovačkom kongresu sudjelovao je i vrlo 
veliki broj grkokatoličkih vjernika iz Žumberka. 
Najveći dio njih došao je organizirano i predvođen 
svojim župnicima. 

Završni blagoslov i pjesma 
zahvalnica 

Kad je procesija prispjela na Jelačićev trg pred 
franjevački samostan, zaključnu je propovijed 
održao sveučilišni prof. iz Zagreba dr. Janko Šimrak. 
Naglasio je kako su tisuće hrvatskih vjernika na 
Euharistijskom kongresu u Karlovcu ispovjedile 
svoju vjeru u Isusa Krista. Istaknuo je i to kako su 
najveći neprijatelji hrvatskog naroda masoni koji su 
oduvijek proganjali sve što je hrvatsko i katoličko. 
Zatim je prikazao drugog neprijatelja, a to je komu¬ 
nizam koji nastoji narodu iz srca iščupati katoličku 
vjeru. 

Nakon propovijedi dr. Šimraka, nadbiskup 
Stepinac je okupljenom narodu podijelio euharistij- 
ski blagoslov. Narod je klečeći molio posvetnu 
molitvu Presvetom Srcu Isusovu. Potom je 
veleslavlje zaključeno pjesmom zahvalnicom Tebe 
Boga hvalimo. 

Poslije toga se narod obogaćen nezaboravnim 
dojmovima razilazio svojim kućama. Tu se našao 
seljak uz građanina, građanin uz radnika, intelektu¬ 
alac uz trgovca, svi u jednako dubokoj pobožnosti. 

Svečana akademija u čast 
nadbiskupu Stepincu 

U 21 sat je građanstvo Karlovca priredilo je u 
velikoj dvorani Hrvatskoga doma svečanu akademi¬ 
ju u čast nadbiskupu Stepincu i ostalim crkvenim 
dostoj anstvenicima. 

Uistinu, teško je naći primjera gdje bi se toliko 
vidno očitovalo duhovno jedinstvo naroda bez raz¬ 
like na staleže, kao što se to očitovalo na 
Euharistijskom kongresu u Karlovcu. 

Veličajnost i uspjeh kongresa najveća je nagrada 
priređivačima, koji su uistinu morali uložiti goleme 
napore da bude ovako uspješan rezultat, a ujedno i 
najveći dokaz duboke vjere i pobožnosti koja proži¬ 
ma sve staleže našega naroda. 


98 




BLAŽENI ALOJZIJE STEPINAC 3-4 (god. XII.) 2005. 

Zapisi iz knjige dojmova u Spomen-zbirci 
bi. Alojzija Stepinca u Zagrebu 


Sve više vjernika, bilo onih koji redovito idu na 
euharistijsko slavlje u zagrebačku katedralu ili 
hodočasnika i slučajnih prolaznika, pohađa grob bi. 
Alojzija Stepinca u katedrali i Spomen-zbirku u 
kojoj su predočeni njegovi dokumenti ili predmeti 
kojima se za života služio, odječa i uspomene, a 
smještena je u Zagrebu, na Kaptolu 31. 

Među njima su školska djeca i njihovi učitelji, 
srednjoškolci, studenti i njihovi profesori, vojnici i 
časnici, roditelji s djecom, hrvatski iseljenici, 
crkveni dostojanstvenici te muževi i žene razne dobi 
i životnih poziva. Svi oni izriču radost zbog viđene 
dokumentacije o kardinalu Stepincu i zahvaljuju mu 
za primjer junaštva u katoličkoj vjeri i mole njegov 
zagovor za sebe, svoju obitelj, za hrvatski narod, za 
hrvatsku državu, za Europu, za ozdravljenje, za mir 
u svijetu i za druge životne potrebe. Mnoge su 
bilješke napisane na različitim svjetskim jezicima. 
Često je tekst nečitljiv, a nečitljiv bude i potpis, ali 
je iz svih svjedočanstava vidljivo duhovno srodstvo 
koje se događa iz susreta u vjeri dobronamjernog 
čovjeka i Kristova svjedoka. Donosimo nekoliko 
bilježaka koje smo probrali u mjesecu srpnju 2005. 

13. srpnja 2005. - Drago mi je da sam mogao raz¬ 
gledati Zbirku bi. A. Stepinca, našeg velikog 
hrvatskog sveca - mučenika. On je uvijek bio i ostao 
veliko nadahnuće za sve nas. BI. Alojzije, moli za 
hrvatski narod! - Pop Zdenko Milić, župnik - Zadar 


16. srpnja 2005. - Zahvaljujem dragom Bogu za sve 
zagovore postignute preko bi. Alojzija Stepinca. - 
Joško (iz Makedonije) 

20. srpnja 2005. - Hodočašće ministranata 
“Tragovima bi. Alojzija Stepinca”: pohodili smo 
zbirku značajnih dokumenata. S nezaboravnim doj¬ 
movima vraćamo se u našu župu Macinec. Stjepan 
Markušić, župnik, i dvadesetak ministranata. 

20. srpnja 2005. - In questa pausa di spiritualita 
abbiamo goduto degli echi e della testimonianza di 
un martire della fede che ha segnato gli anni della 
mia formazione sacerdotale. Grazie! Memmento... 
Salezijanac, Rim (“U ovom duhovnom odmoru 
osjetili smo odjek svjedočanstva mučenika za vjeru 
koji je obilježio godine moje svećeničke formacije. 

Hvala! Spomeni me se.” 

****>{: 

26. srpnja 2005. - II Seminario di Como studenti e 
superiori fanno visita di questo museo testimonianza 
viva del beato Vescolo Stepinac. Qui prega no perla 
santificazione dei preti e dei vescovi. (“Sjemenište 
[iz grada] Como, bogoslovi i poglavari, pohađaju 
ovaj muzej, živo svjedočanstvo blaženog biskupa 
Stepinca. Ovdje moli za posvećenje svećenika i 
biskupa.”) Slijede dvadeset dva potpisa. 



Nadbiskup Stepinac prigodom otvaranja Zagrebačkog proljetnog velesajma, 2. travnja 1938. 

MOLITVENA ZAJEDNICA BLAŽENOG ALOJZIJA STEPINCfl 


Već sedmu godinu djeluje “Molitvena zajednica blaženog Alojzija Stepinca”. To je skupina katoličkih 
vjernika koja nastoji živjeti Evanđelje nadahnuta primjerom bi. Alojzija Stepinca. Do sada se u zajednicu 
uključilo oko 5.000 molitelja. Ta naša brača i sestre nastoje molitvom, pračenom savjesnim krščanskim 
životom, pridonijeti vlastitoj osobnoj duhovnoj formaciji, a time duhovnoj i moralnoj obnovi Crkve u 
Hrvata i samog hrvatskog naroda, na temeljima 14-stoljetne katoličke baštine. 



Blaženi Alojzije Stepinac 
nadbiskup koadjutor zagrebački 
godine 1934. 

MOLITVENA ZAJEDNICA 
S vjerom u Općinstvo svetih, 
za potrebe svoje i braće ljudi, 
osobito za ozdravljenje bolesnih i 
obraćenje nevjernika, 
moli zagovor 
bi. Alojzija Stepinca, 
biskupa i mučenika, 
s nakanom što skorijeg 
njegova proglašenja svetim. 


Tko može postati članom i što čini član Molitvene 
zajednice bi. Alojzija Stepinca? 

Svaki se kršćanin može uključiti u Zajednicu “BL. 
ALOJZIJA STEPINCA” koja promiče molitveni život, 
duhovne vrijednosti i širi Kristovu ljubav u sva područja 
javnoga života, kako je to činio i bi. Alojzije. 

Prijavnica se može naručiti na sljedećoj adresi: 

Zajednica štovatelja 
BLAŽENOG ALOJZIJA STEPINCA 
10000 Zagreb, Kaptol, 31 
tel. (01)4894 879 

Svaki štovatelj blaženog Alojzija Stepinca uključen u 
ovu molitvenu zajednicu moli: 

• za čast i proslavu Isusa Krista i Katoličke crkve 

• za čvrstoću osobne vjere i vjernosti Isusu Kristu i Crkvi 

• za svoje osobne nakane i potrebe 

• za domovinu Hrvatsku i za svakog čovjeka 

• za očitovanje i potvrdu svetosti bi. Alojzija Stepinca u 
postupku njegove Kauze za proglašenje svetim. 

Uz molitvu, svaM štovatelj bi.Alojzija Stepinca uključen 
u ovu Molitvenu zajednicu svojim radom nastoji: 

• savjesno obavljati svoje svakodnevne obveze 

• svjedočiti kršćanske istine u privatnom i javnom 
životu 

• surađivati s Postulaturom u promicanju Blaženikova 
glasa svetosti 

• sudjelovati svakog 10. u mjesecu u slavlju Sv. Mise ili 
molitvenom sastanku 

• darom i žrtvom pridonositi za uspješan dovršetak postup¬ 
ka za proglašenje svetim bi. Alojzija Stepinca. 

Hvala svim čitateljima, štovateljima blaženog Alojzija Stepinca u 
domovini i širom svijeta za molitve i darove koji nesebično i veliko¬ 
dušno promiču glas svetosti i mučeništva kardinala Alojzija Stepinca. 
Zahvaljujemo na svjedočanstvima i ohrabrenjima koja su pismenim 
putem proslijedili brojni čitatelji i blaženikovi štovatelji. 

Molitva vjernika 


Puni nade i radosti molitvom zazovimo Boga, Oca 
svake utjehe, koji nam daje pobjedu po svojemu 
Sinu, da nas oslobodi svega što nas dijeli od 
sličnosti Kristu raspetome i uskrsnulome: 

1. ) Hrvatska je povijest izgrađena na mnoštvu 
svjedoka vjernosti Svetome Ocu, Katoličkoj crkvi i 
crkvenome jedinstvu. Po primjeru blaženoga 
Alojzija pomozi i nama da hrabro i ponizno svje¬ 
dočimo Evanđelje u svakom vremenu i pred 
svakom vlašću, molimo te: 

2. ) Ti si nam darovao papu Benedikta XVI. 
Blagoslovi svaki njegov napor da zajedno sa svim 
biskupima, svećenicima, redovnicima i svim vjer¬ 
nicima širi kraljevstvo Božje na zemlji sijući zmje 
koje će donijeti plodove, molimo te: 

3. ) Spominjemo se hrabroga držanja blaženog 
Alojzija Stepinca na sramotnom suđenju i njegove 
mirne savjesti. Budi uz sve one koji se brinu za 
odgoj mladih, za školstvo, kulturu, budi uz umjet¬ 
nike, liječnike i znanstvenike, suce i vojnike, da bi 
bili svjedoci čistoće srca kakvu je promicao i pos¬ 
jedovao blaženi mučenik Alojzije, molimo te: 

4. ) Bog nas tješi u svakoj našoj nevolji. Nakon 
rata ostala su sve do sada mnoga zaplakana lica i 
neutješna srca, svojom providnošću vodi sve koji 
su na vlasti da promiču mir, a svim žrtvama nasilja 
daj snagu opraštanja kako bi bili dostojni iščeki¬ 
vanja Božje utjehe, molimo te: 

5. ) I u našoj domovini postoje razlike između 
bogatih i siromašnih, zadovoljnih i malodušnih. Ne 
ostavi ni jedno kršćansko srce ravnodušnim na 
ljudsku bijedu. Nauči nas dijeliti kruh ljubavi siro¬ 
mašnima i onima koji su na rubu društva, kako je 
to u velikodušnom zalaganju činio blaženi Alojzije, 
molimo te: 

6 . ) Ti daješ život vjernima. Svima koji su svoj 
život dali kao svjedočanstvo ljubavi udijeli sjaj 
vječnoga svjetla, koje su žrtvom i predanjem 
upalili u svakidašnjem životu bližnjega, molimo te: 

Svećenik 

Zahvaljujemo ti, Gospodine, za blaženog Alojzija i 
za sve koje si nam darovao kao svjedoke svojega 
spasenja. Usliši nam molitve i pomozi da se poput 
blaženog Alojzija, u svim kušnjama uzdamo u tebe 
i da se ne postidimo nikada, koji živiš i kraljuješ u 
vi jeke vjekova. Amen. 


Molitva u čast blaženog 
Alojzija Stepinca, 
biskupa i mučenika 


Gospodine, Bože naš, 

Ti si blaženom Alojziju Stepincu 
dao milost 

čvrsto vjerovati u Isusa Krista 
i spremnost trpjeti za njega 
sve do mučeničke smrti. 

Pomozi nam slijediti njegov primjer 
i njegov nauk 

da bismo ljubili Krista kako ga je on ljubio 
i služili Crkvi kako joj je on služio 
sve do darivanja vlastitog života za nju. 
Njegova živa vjera u Isusa Krista 
i postojana ljubav prema Crkvi 
neka nas učvrste u borbama života 
na putu vječnoga spasenja. 

Po njegovu zagovoru 
udijeli milost svoga blagoslova 
našim biskupima, svećenicima, 
redovnicima i redovnicama, 
svećeničkim i redovničkim pripravnicima, 
našim obiteljima, da budu čvrste u vjeri i 
blagoslovljene novim i 
brojnijim životima. 

Budi utjeha svim starijim osobama 
te pomoć bolesnicima i patnicima. 

Očeve i majke, 
djecu i mlade 

očuvaj od unutarnjih i vanjskih 
pogibelji duše i tijela. 

Udijeli milost svećeničkih 
i redovničkih zvanja našoj župi, 
našoj biskupiji i Crkvi u Hrvata. 

/Po njegovu zagovoru udijeli mi milost... / 

Po Kristu Gospodinu našemu. Amen. 

Oče naš, Zdravo Marijo, 

Sveta Marijo, Slava Ocu... 

Vjernici koji na zagovor blaženog Alojzija 
Stepinca budu uslišani, zadobiju tjelesno ili duhov¬ 
no ozdravljenje ili koju osobitu milost, neka opis 
uslišanja i kompletnu liječničku dokumentaciju 
dostave na adresu: dr. Juraj Batelja, postulator 

Kaptol 31 
10000 ZAGREB 


U Spomen-zbirci bi. Alojzija na Kaptolu 31 možete nabaviti medalju bi. Alojzija u srebru ili bronci, u 
posebnom staklenom okviru, koja može biti dragi dar ili uspomena. Cijena je 180 kn. 

Donosimo popis knjiga koje je o blaženom Alojziju Stepincu objavila Postulatura za njegovo proglašenje 
blaženim i svetim, a svaki ih čitatelj Glasnika može naručiti na adresu Postulature: Kaptol 31, 10000 Zagreb: 

• BATELJA, J., Najljepše Mariji. Misli blagopokojnog kardinala nadbiskupa Alojzija Stepinca o štovanju Majke 
Božje, Zagreb, 1990. 

• Sluga Božji Alojzije Stepinac (kratki ilustrirani životopis), Zagreb, 1995. 

• ALOJZIJE KARDINAL STEPINAC, nadbiskup zagrebački, Propovijedi, govori, poruke (1941.-1946.). 

Uvod napisali dr. J. BATELJA i dr. C. TOMIĆ, Zagreb, 1996. 

• ALOJZIJE-VIKTOR STEPINAC, Pisma iz sužanjstva (1951.-1960.), (predgovor: mons. J. BOZANIĆ, 
nadbiskup zagrebački; uvod, bilješke i predmetno kazalo napisao dr. J. BATELJA), Zagreb, 1998. 

• Alojzije STEPINAC, nadbiskup zagrebački, Propovijedi, govori, poruke (1934. - 1940.) 

Priredio i predgovor napisao: dr. Juraj BATELJA; proslov: dr. Ante MATELJAN, Zagreb, 2000. 

• Nevenka NEKIĆ, Susret u Emausu, romansirana biografija bi. Alojzija Stepinca u najtješnjoj svezi sa 
žrtvom obitelji Brizič iz Gornjega Humca na otoku Braču, koju su komunisti progonili gotovo do istrjebljenja 
(pogovor: prof. dr. sc. J. BATELJA), Zagreb, 2004. 

• Križni put s Alojzijem Stepincem - Tekst križnog puta sastavio je prof. Anton Šuljič, a postulator dr. Juraj 
Batelja probrao je misli nadbiskupa i kardinala Stepinca o križnome putu, muci, smrti i uskrsnuću Isusovome. 
Knjižica se može nabaviti u Spomen-zbirci u zagrebačkoj katedrali, te na adresi Postulature, Kaptol 31, 

10000 Zagreb. Cijena: 15 kn + poštarina. 

• Knjigu “Susret u Emausu” možete nabaviti ili naručiti na adresi Postulature (Kaptol 31, 10000 Zagreb). 

Cijena knjige je 50 kn + poštarina. 

• Litanije u čast bi. Alojzija Stepinca mogu se naručiti na adresi Postulature. 


DAROVI ZA POKRIĆE TROŠKOVA U POSTUPKU PROGLAŠENJA SVETIM BL. ALOJZIJA STEPINCA 

Nakon objavljivanja zadnjeg broja Glasnika, svoj dar za pokriće troškova u postupku za proglašenje svetim kard. Alojzija 
Stepinca uručili su ovi darovatelji: Zlatko KOREN - župnik i upravitelj svetišta Majke Božje Bistričke; Sofija i Marko N, 
Ozana CRNOGORAC - Biograd; Zvonimir PEJAZIĆ; Obitelj ŠIMAC - Coober Pedy (Australia); ŠTEFANEC; N.N. 
(19.06.2005.); Obitelj Darija i Ane UD0VIČIĆ - Pazin; Mara CELIĆ; Ratimir MUSIĆ, Radmila DELAŠ - Zagreb; Berta 
ČIČAK - Malinska; Marija KOČĆAK; Stjepan ČUKMAN - Niče. 

Budući da nam Zagrebačka banka ne dostavlja redovito imena i prezimena čitatelja i štovatelja bi. Alojzija Stepinca koji 
uplaćuju svoj dar za postupak njegove kanonizacije ili uplatu za Glasnik, molimo čitatelje i štovatelje da nas razumiju i 
ispričaju ako njihova imena ne donesemo pravodobno u Glasnikovu popisu. 



Zagrebačke banke na ime: 


Uplatu i pretplatu za Glasnik i svoj 
dar za pokriće troškova u postupku za 
proglašenje svetim kardinala Alojzija 
Stepinca, možete poslati preko 


• Postulatura kard. Stepinca i kunski 
račun: 

2360000-1101605758 


• ili iz inozemstva i domovine u 


br. računa: 7350038425 - Juraj 
Batelja 


devizama na slijedeći konto: 

PARTNER BANKA 


SVVIFT - PAZGHR2X 


Ministranti iz župa Jaskanskoga dekanata spomenuli su se svoga uzora 
bi. Alojzija Stepinca, u Krašiću, 28. svibnja 2005. 




J 

UZ PISANJE BEOGRADSKOG “PRAVOSLAVLJA” 
O BLAŽENOME KARDINALU STEPINCU 


Kome i čemu služi obmanjivanje? 

Ne ulazeći u netočnosti i u tvrdnje o ljudima i doga¬ 
đajima koji su povezani uz Savu Trlajića i vlast NDH, treba 
upozoriti na netočnosti koje stalno podgrijavaju mržnju, siju 
kukolj, obmanjuju javnost i pridonose kontroverzama koje 
ciljano kleveću zagrebačkoga nadbiskupa bi. Alojzija Ste- 
pinca i štete ugledu Katoličke crkve. 

Novine Srpske patrijaršije u Beogradu “Pravo¬ 
slavlje” donijele su u broju za razdoblje od 1. do 15. 
kolovoza 2005., na str. 36. i 37., članak pod naslo¬ 
vom “Glavu dajem, al’ svoj narod ne ostavljam”. 
Riječ je o životu i smrti gornjokarlovačkoga 
episkopa Save Trlajića. 

Nevelik članak, ali vrvi neistinitim tvrdnjama i 
nekršćanskom porukom. Članak je potpisala infor¬ 
mativna služba Srpske pravoslavne crkve. Ne 
ulazeći u netočnosti i tvrdnje o ljudima i događa¬ 
jima koji su povezani uz Savu Trlajića i vlast NDH, 
treba upozoriti na netočnosti koje stalno podgri¬ 
javaju mržnju, siju kukolj, obmanjuju javnost i pri¬ 
donose kontroverzama koje ciljano kleveću zagre¬ 
bačkoga nadbiskupa bi. Alojzija Stepinca i štete 
ugledu Katoličke crkve. 

Budući da je članak obznanilo glasilo koje je 
medij Srpske pravoslavne crkve, upitna je iskrena 
nakana te Crkve u ekumenskim nastojanjima, jer 
članci poput spomenutoga ne pridonose ostvariva¬ 
nju crkvenog jedinstva niti zbližavanju naroda. 
Želim iznijeti samo tri činjenice koje otkrivaju zlo- 
namjernost spomenutoga članka i u posve 
drugačijemu svjetlu prikazuju bi. Alojzija Stepinca 
kojega se u spomenutom članku okrivljuje za smrt 
episkopa Trlajića. 



Nadbiskup Stepinac među vjernicima prigodom jedne svečanosti 


Sprječavanje konkordata 

Konkordat između Kraljevine Jugoslavije i 
Svete Stolice potpisan je 25. srpnja 1935. u 
Vatikanu. Trebao je jamčiti jednakost Katoličke 
crkve s drugim vjerama u državi. Pravoslavna 
crkva domogla se teksta konkordata, objavila ga i 
okomila se na njega “jer daje konkordat ovaj takav 
da se protivi državnom ustavu i daje prema njemu 
pravoslavna vjera podčinjena katoličkoj”. Brojni su 
leci protiv konkordata i Katoličke crkve tiskani u 
patrijaršijskoj tiskari. Njihova je poruka bila mrž¬ 
nja, zatim grožnja i prijetnja izopćenjem iz Crkve 
svakome parlamentarcu koji bi bio glasovao za 
konkordat. Premda se predsjednik vlade Milan 
Stojadinović, barem formalno zauzimao “za pot¬ 
punu vjersku jednakost i ravnopravnost”, nije 
imao potporu Srpske pravoslavne crkve, koja si je 
prisvajala pravo državne i službene religije. 

U spomenutom članku piše: “Episkop Sava je 
bio veliki revnitelj na njivi Gospodnjoj. Između 
ostalog, imao je veliku ulogu u rušenju konkordata 
između dva svjetska rata.” Ne ulazeći u život i 
poslanje episkopa Save, želim spomenuti samo to: 
ako je bio veliki revnitelj “u rušenju konkordata”, 
onda je riječ o neprepoznatljivoj svetosti, jer se 
rušenjem konkordata ostavljalo izvan zakona 
Katoličku crkvu. Time su bezočno gažena prava 
Kristovih vjernika u hrvatskom i slovenskom naro¬ 
du, a potom i među vjernicima drugih narodnosti. 

Poznato je da su glavni revnitelji u prosvjedima 
i rušenju već potpisanog konkordata između Svete 
Stolice i Kraljevine Jugoslavije bili svećenici i 
nekoliko vladika Srpske pravoslavne crkve. Prema 
svjedočenju očevidaca, u prosvjednoj povorci je 
bilo “svećenstvo u svečanoj odjeći i episkopi 
Simeon, Platon i Sava Trlajić. S njima su bili pomi¬ 
ješani ljevičarski i komunistički omladinci i neko¬ 
liko poslanika”. 

Hodajući u prosvjednoj povorci ulicama 
Beograda, nervozni i zbog smrtne agonije patri¬ 
jarha Varnave, izvikivali su svoje protivljenje 
riječima: “Dolje konkordat!” Naguravanje s polici¬ 
jom i tučnjava očitovali su nepomirljivost i nepri¬ 
jateljski stav protiv kršćanske braće koja su bila 
nezaštićena u državi i u neravnopravnom, proze- 
litskom, položaju. 

Koliko je mržnje bilo kod prosvjednika svjedoči 
sramotna pjesma “Kletva vile Hilendarke”, koja je 
potpomagala harangu, a tiskana je ćirilicom na 
posebnom letku u tiskari Srpske patrijaršije u 
Srijemskim Karlovcima. Donosimo samo nekoliko 
redaka pjesme koja, čini se, ima odjeka i u 
spomenutom članku o Savi Trlajiću, neumornom 
rušitelju konkordata: 

“Kletvom grmi Hilendarka vila,/ S Hilendara, 
Savina oltara (...),/ Rim i Papa, jezuitska šapa, / 
Sindžir kuju i podmuklo snuju, / Našu srpsku crkvu 
da okuju, / U sindžire i u lance ljute, / Da nam slavu 
i svetinju spute; / Da nas brišu sa zemljina lica, / to 
Rim traži i Papina Stolica! (...) / Ko svog glasa za 
konkordat dao, / Bog veliki i njegova sila, / 
Naredio pa se ispunilo: / Usta mu se za vrat okreta¬ 
la, / Guba mu se na dom rastirala (...) / Sve mu živo 
vatrom izgorjelo, / Što ne mogla vatra izgorjeti, / 
To mu mutna voda ponijela (...) / To nek snađe 
roda izdajice, / Sramne sluge Papine Stolice.” 

Dok je episkop Sava rušio konkordat, nad¬ 
biskup Stepinac je smirivao duhove i pozivao na 
mir i molitvu. On je ogorčene predstavnike 
katoličke javnosti urazumio i zabranio prosvjedne 
skupove koji su opravdano bili pripremani. 
Napisao im je 17. veljače 1938.: “Povodom 
posljednih događaja vezanih uz konkordat koji su 
javnosti dobro poznati, zamolili su me odlični kato¬ 
lici da im dopustim održavanje prosvjednih 
skupština, na kojima bi se cijelo pitanje konkorda¬ 
ta stavilo u pravo svjetlo. 

Ja razumijem njihovo nezadovoljstvo nagomi¬ 
lano tijekom posljednih 20 godina, u kojima je 
Katolička crkva u Kraljevini Jugoslaviji morala 
podnijeti mnoge neprilike. Znam i to da bi na tim 
prosvjednim skupštinama hrvatski katolici svi kao 
jedan zasvjedočili još jače svoju ljubav i potpunu 
privrženost Katoličkoj crkvi i njezinom vrhovnom 
poglavaru Svetomu Ocu. Ali ja ipak ne želim da se 
te prosvjedne skupštine održavaju. Cijelom je svi¬ 
jetu jasno na čijoj strani leži krivnja, što je došlo do 
nezapamćenih huškanja protiv Katoličke crkve i 
konkordata (...). 

Zahvaljujući svim vjernicima za izraze ljubavi i 
vjernosti za povrijeđena prava Crkve, te opravdane 
ogorčenosti protiv onih koji ih gaze, molim ih da 
uvijek budu u svim pitanjima koja se tiču Crkve 
povezani sa svojim crkvenim poglavarima duhom 
molitve i discipline. Tada se nećemo trebati plašiti 
nikakva huškanja, laži i mržnje” 


Nadbiskup Stepinac i 
episkop Trlajić 

Monstruozna konstrukcija spomenutog članka 
tvrdi: “Nadbiskup Alojzije Stepinac otvoreno je 
rekao vladiki da mora da napusti ‘hrvatski’ 
Karlovac, inače će biti likvidiran”. Tu lažnu tvrd¬ 
nju autor članka je upotpunio riječima: “Da se nad¬ 
biskup nije šalio, vidjelo se odmah. Vladika Sava je 
uhapšen i strahovito mučen.” 

Ne bi imalo smisla obazirati se na te lažne tvrd¬ 
nje da se one ne ponavljaju i ne blate svijetli lik 
nadbiskupa Stepinca. Svim dobronamjernim ljudi¬ 
ma je znano da on nije bio “poštar” vlastima u 
NDH niti je s njima dogovarao progon srpskoga 
življa. To svjedoče dokumenti i duboka evanđe¬ 
oska izgrađenost nadbiskupa Stepinca. On je, koli¬ 
ko je mogao, štitio sve ratne stradalnike, pa i samo¬ 
ga Savu Trlajića. 

Ne samo zbog episkopa Save, već zbog svih 
koji su bili odvedeni u logore, nadbiskup Stepinac 
šalje svećenika sa zadatkom da obiđe logore i stupi 
u vezu s logorašima, upozna njihove nevolje i 
potrebe, te da im putem Caritasa pruži potrebnu 
pomoć. 



BI. A. Stepinac u pratnji župnika Josipa Šimečkoga dolazi 
blagosloviti novi vatrogasni dom u Sesvetama 1935. 


To je znao i Sveti Sinod Srpske pravoslavne 
crkve jer je potkraj prosinca 1941. k nadbiskupu iz 
Beograda stigao B. Rašković, sekretar Ministarstva 
saobraćaja i delegat Crvenoga križa, u misiji da bi 
za pravoslavni Božić mogao uhapšenim 
pravoslavcima u logorima pružiti utjehu njihovih 
obitelji i uručiti pakete, kao što to smiju činiti oni u 
Srbiji za svoje zarobljenike u Njemačkoj. 

Poslao gaje beogradski nadbiskup dr. Josip Ujčić s 

preporučenim pismom, da bi nadbiskup posre¬ 
dovao. Na dnu pisma nadbiskupa Ujčića napisao je 
nadbiskup Stepinac vlastoručno sljedeće: 

“NB. Ovaj Srbin iz Beograda bio je kod mene u 
pratnji njemačkoga vojnika iz Beograda da mu se 
štogod ne dogodi. Zahvalio mi je za sve što sam 
učinio za Srbe i molio za posredovanje. Rekao sam 
mu da sam protivan masovnim prijelazima u 
Katoličku crkvu na što mi je odgovorio: 
‘Preuzvišeni, neka svi pređu samo da spase živote.’ 
Obećao sam posredovati i otišao sam odmah mi¬ 
nistru unutarnjih poslova. Kakav je bio kasnije 
rezultat, ne znam, ali smo učinili što smo mogli. 29. 
XII. 1941. - Stepinac.” 

Na sam Badnjak 1941. napisao je beogradski 
nadbiskup Ujčić nadbiskupu Stepincu vlastoručno 
pismo sljedećega sadržaja: “Sada je kod mene 
pravoslavni potkarpatski biskup Vladimir (kojega 
su Mađari poslali preko granice) po sljedećem 
poslu: gornjokarlovački episkop Sava Trlajić 
nalazi se u Hrvatskoj u zatvoru, navodno u 
Lepoglavi (?) ili u kojem drugom logoru. Njegova 
majka u Beogradu, starica od 87 godina, nalazi se 
skoro in extremis : željela bi vidjeti sina prije svoje 
smrti. Pisao sam i preuzvišenom delegatu 
Marconeu, moleći ga da se zauzme kod vlade u 
Zagrebu neka dozvole episkopu Savi da posjeti 
svoju majku: držim da bi to bila velika utjeha za 
majku i sina, doista božična utjeha. Iz čovjekolju¬ 
bivih razloga, koje mi nalaže kršćanska savjest, a i 
iz drugih važnih razloga u javnom interesu, slobo¬ 
dan sam zamoliti Vašu Preuzvišenost, ako je ikako 
moguće u toj stvari posredovati.” 

Na dnu toga pisma napisao je nadbiskup 
Stepinac vlastoručno: 

“Osobno sam intervenirao kod dra Pavelića 
zajedno s legatom Sv. Stolice Marconeom. Dobili 
smo odgovor da toga nema u Lepoglavi. Zagreb, 
30. XII. 1941. Stepinac.” 


Zahvala za suradnju: 

Od srca zahvaljujemo svim čitateljima našega Glasnika koji 
su nam proslijedili osobne sastavke ili članke već objavljene 
o bi. Alojziju Stepincu ili pak dokumente pronađene u arhivi¬ 
ma raznih ustanovama, a sve sa željom da s njihovim sadrža¬ 
jem upoznamo širi krug blaženikovih štovatelja. 


Anonimni krivotvoritelji 

Članak o episkopu Savi Trlajiću ne bi zasluži¬ 
vao pozornost kad ne bi podgrijavao lažne tvrdnje 
i bezočno klevetao blaženoga Alojzija Stepinca. 
Znakovito je da se u vrijeme u kojem je potrebno 
stvarati preduvjete suživota i snošljivosti između 
hrvatskoga i srpskoga naroda, između katolika i 
srpskih pravoslavaca, u vremenu i nužnosti eku¬ 
menskog razumijevanja podgrijavaju tvrdnje koje 
iznova ranjavanju, koje produbljuju nesporazume i 
onemogućuju govor kršćanskom svjedočanstvu. 

Članak je potpisala Informativna služba SPC-e. 
Postavlja se doista indikativno pitanje: je li uistinu 
to stav Srpske pravoslavne crkve ili pojedinaca koji 
se igraju njezinim ugledom i duhovnošću? 

Čudi iznošenje optužujućih i neprovjerljivih 
tvrdnji anonimnih svjedoka koje ne potkrepljuju 
istinu, već podgrijavaju povjesnicu već znanih laži 
i kleveta. One skamenjuju i zbunjuju, jer nemaju 
snagu istine i života. Žele umrtviti evanđelje. 
Učitelj naš i čovjekoljubac Isus Krist zaklinjao je 
svoje učenike na jedinstvo misli i srdaca u 
Gospodinu. U njemu, i jedino u njemu je snaga 
istine i kršćanske jakosti. Ali i ključ za razazna- 
vanje govora o mučeništvu za evanđeosku istinu ili 
za bizarnu ideologiju. 

Juraj Batelja 



Nadbiskup Stepinac pred zagrebačkom katedralom, suposvetitelj, 
na konsekraciji dr. Viktora Burića, biskupa senjskoga, 

21. srpnja 1935. 

KONTROVERZNA “ĆIRILICA” 0 
STEPINCL 

Hrvatska televizija je 6. lipnja 2005. u 365. 
emisiji “Latinica”, koju je vodio gosp. Denis Latin, 
obrađivala temu “Kontroverze o Stepincu”. Kao 
povod emisiji voditelj Denis Latin uzeo je smrt 
pape Ivana PavlaTI. koji je za života proglasio 482 
osobe svetima i 1338 blaženima. Ta kanonska djela 
vlastita Katoličkoj crkvi za Denisa Latina su 
“proizvela zamjerku inflacije svetaca”. Nije rekao 
tko su ti koji su negodovali zbog proglašenih 
blaženika i svetaca. Indikativno je što je on gle¬ 
dateljstvu obrazložio daje povod ovoj emisiji dala 
novinarka CNN-a Christiane Amanpour, koja je 
svjetskoj javnosti podmetnula lažnu tvrdnju “kako 
su hrvatski fašisti bili gotovo u savezu s 
Katoličkom crkvom i činili pogrome protiv Srba u 
2. svjetskom ratu”. 

Predstavnici Zagrebačke nadbiskupije, točnije 
mons. Vlado Košič, pomodni biskup zagrebački, 
reagirali su na klevetu američke novinarke, hoteći 
spriječiti ponavljanje laži. Prema Latinu je ta “oštra 
polemika uskoro utihnula”. No, za njega, voditelja 
“Latinice”, ona je otvorila prostor za emisiju 
“Kontroverze o Stepincu”. 

Gosti emisije bili su: dr. Amyel Shomrony, 
tajnik zagrebačkog nadrabina Shaloma Freiberge- 
ra, Zvonimir Despot, novinar, prof. dr. sc. Josip 
Jurčević, Charles Billich, slikar, koji su se pozi¬ 
tivno i objektivno izjašnjavali o osobi i djelu nad¬ 
biskupa Stepinca, dok su mr. sc. Maja Brkljačić s 
“Central European University” i prof. dr. sc. Ivo 
Goldstein iskoristili prigodu za ponavljanje “kon¬ 
troverzi o Stepincu”. 

Neistinita optužba u 
najavi emisije 

Spomenuta je emisija danima bila najavljivana s 
lažnim komentarom kako je nadbiskup Stepinac 
čuvao i sakrivao ustaško blago. Da laž bude 
uvjerljivija najava je bila popraćena slikama koje 
nemaju baš nikakve veze s blaženim Alojzijem, a 
poznate su iz vremena komunističke harange protiv 
nadbiskupa i kardinala Stepinca. 

Najavama spomenute emisije opetovano se nad¬ 
biskupu Stepincu inkriminiralo da je u dogovoru s 
Pavelićem u Nadbiskupskom dvoru sakrio pis¬ 


mohranu Ministarstva vanjskih poslova NDH. 

Tu je laž na suđenju nadbiskupu Stepincu 1946. 
javni tužitelj Jakov Blažević želio potvrditi 
dovođenjem bivšeg ustaškog ministra vanjskih 
poslova Alajbegovića u sudnicu kao svjedoka. 

Alajbegović je posvjedočio daje on pregovarao 
s nadbiskupom Stepincem o pohrani spomenute 
arhive, što je nadbiskup, premda nevoljko i bez 
ikakva jamstva, dopustio, svjestan da bi “uslijed 
bombardiranja ili eventualnog razaranja grada 
Zagreba mogli stradati neki važni i već objeloda¬ 
njeni dokumenti”. 

Odvjetnik dr. Ivo Politeo obezvrijedio je 
Blaževićevu objedu riječima: “U svom je 
svjedočanstvu [Alajbegović] iskazao da između 
Pavelića i Stepinca nije bilo nikakvih dogovora i da 
je on, Alajbegović, zamolio nadbiskupa da se taj 
arhiv pohrani pred opasnošću od bombardiranja, a 
ne da se sakrije. I doista, nadbiskup ga nije sakri¬ 
vao, nego ga je već početkom lipnja 1945. iz 
vlastite pobude prijavio narodnim vlastima, što 
sam dokazao izvornom potvrdom Vjerske komisije 
od 13. lipnja 1945. 

Doprinio sam i ‘Promemoria’ nadbiskupskog 
tajništva, od 6. lipnja 1945., kao dokaz daje nad¬ 
biskup osim toga i usmeno izvijestio predsjednika 
vlade Narodne Republike Hrvatske dra Bakarića o 
svemu što je bilo kod njega pohranjeno. Za gramo¬ 
fonske ploče s govorima Pavelića nije nadbiskup 
uopće znao, kako je to potvrdio i suoptuženi Šalić, 
koji je te ploče i prijavio.” 

Zašto gosp. Latin u naše vrijeme ponavlja lažnu 
optužbu protiv nadbiskupa Stepinca iz 1946.? Zbog 
stvaranja kontroverzi o Stepincu ili iz mržnje 
prema Katoličkoj crkvi? Svakako je to iskaz protiv 
istine. Tomu pak Hrvatska televizija kao sredstvo 
javnog informiranja ne bi trebala služiti. 

Tendencije emisije usmjerene 
prema “zločinu” 

Iz same najave emisije proizlazilo je da emisija 
neće biti “latinica” nego “ćirilica” o Stepincu. 
Dakle, ne istina, već kamuflaža za kontroverze. 
Kad sam, zamoljen za suradnju, uvidio da dobro¬ 
namjerne primjedbe na sadržaj emisije ne bivaju 
prihvaćene, odlučio sam ne sudjelovati u njoj. 

Kamuflaža je bilo i pitanje upravljeno gle¬ 
dateljima emisije: “Kardinala Stepinca doživ¬ 
ljavam kao: a) blaženoga, b) suradnika NDH?” 

OBRAMBENI GOVOR U RASPRAVI PROTIV 
NADBISKUPA dr. STEPINCA, 8. X. 1946. 


IZVOR: Copia publica trans. proc. s. virt. et mart. S. D. Aloisii Stepinac, S. R. E. Cardinalis, 

sv. LXVI., 1993., str. 991a-997. 


Nakon govora branitelja dra I. Politea, koji se 
osvrnuo na politički dio optužbe i ujedno stavio ko¬ 
načni prijedlog obrane na izdanje odrješujuče osu¬ 
de, govorio je drugi branitelj dr. N. Katičič kako 
slijedi (skraćeno, glavne misli prema bilješkama). 

Ja govorim kao branitelj postavljen po službenoj 
dužnosti optuženome dru Alojziju Stepincu, nadbiskupu 
zagrebačkom. Ja ću govo¬ 
riti o toč. 2. i 3. optužnice i 
na tu ću se temu ograničiti. 

Imam dakle da se ba¬ 
vim nasiljima vršenim u 
vezi s tzv. “prekrštava- 
njem ” pravoslavaca. 

Mi svi pamtimo strašne 
događaje, koji su se odi¬ 
grali, i potresna slika, koja 
se sada pred nama odvi¬ 
jala, obnovila je te uspo¬ 
mene. Ti su događaji naj¬ 
veća nesreća i za mrtve, 
koji su u njima izginuli, i 
za žive, među kojima je 
ostala mržnja i zatrova- 
nost. Ta su nasilja zločin 
koji je proširio razdor iz¬ 
među hrvatskog i srpskog 
naroda, a služio je u korist 
trećih, okupatorskih sila, 

koje su ga zdušno poticale i razjarivale bez ikakove sen¬ 
timentalnosti za naše narode. 

Kao branitelj ureda radi, i pošto moj branjenik nije 
iz načelnih razloga prihvatio obranu, pa nisam stoga 
mogao od njega ni primiti pomoći ni saradnje, dužan 
sam naročito ukazivati na one činjenice i iznositi one 
poglede i razloge koji podupiru obranu, tim više što je 
već optužba nastojala iznijeti sve što je tome protivno. 

Postavlja se dakle pitanje: kako su se gornji doga¬ 
đaji reflektirali u radu nadbiskupa dra Stepinca, kakav 
je on stav zauzeo prema njima? Jer kada se diže optuž¬ 
ba zbog kažnjivog djela, treba u prvom redu pitati, što je 
zapravo učinio onaj kome se to djelo stavlja u teret, i što 
je bilo u njegovoj svijesti, što je obuhvatala njegova 
namjera. 

Da se na ovo odgovori, potrebno je promotriti ukrat¬ 
ko historijat odnosnih dogadjaja u svezi s tzv. “prekr- 
štavanjenT } , a koji ću u tu svrhu razdijeliti u 4 periode. 

1. Kada je osnovana NDH, nastao je odmah žestok 
teror. Izvršena su razna djela nasilja. Tome su se negdje 
priklonili i neki svećenici, koji su se medjutim samim 



Dr. Alojzije Stepinac, nadbiskup zagrebački, 
prati sudsku raspravu na montiranom sudskom procesu 
u listopadu 1946. koji mu je upriličio komunistički režim 


time potpuno izdvojili iz crkve, i prekinuli s njom duhov¬ 
nu, disciplinsku, pa često i faktičnu vezu. Nastao je 
onakav rascjep kao u svim redovima našega društva - 
znalo se, tko je na strani nasilja, a tko na protivnoj 
strani. 

Strana nasilja iznijela je odmah pitanje tzv. “pre- 
krštavanja ” i od njezine je strane započet pritisak nad 
pravoslavcima u svrhu da bi prelazili na katoličku vjeru. 

Ova akcija nije bila 
^, vjerska. Ni kakovi vjerski 
razlozi nisu pokrenuli ta 
nasilja. To je nesporno, a 
vidi se najbolje po tome, 
što su isti ljudi, koji su 
najprije vršili nasilja u 
svrhu prevođenja pravo¬ 
slavaca na katoličku vjeru, 
poslije toga mnoge prelaz¬ 
ili ke i dalje proganjali i što 
su zatim osnovali hrvatsku 
pravoslavnu crkvu. Dakle 
motivi za sve ovo bili su 
drugi a nikako ne vjerski. 
2. Kako je Crkva reagirala 
na tu situaciju? Njoj svoj¬ 
stvenim sredstvima, proku¬ 
šanom metodom osnova¬ 
nom na prastarom iskus¬ 
tvu: time da se povukla u 
kanonske propise i time 
stvari otezala, zavlačila, nastojala dobiti vremena. Od 
svibnja 1941. do 1942. zaredao je veliki broj okružnica, 
u kojima su razradjeni propisi o primanju prelaznika na 
katoličku vjeru. Tu su se morale predati molbe, tražiti 
odobrenja viših duhovnih vlasti, bila je propisana obuka 
o vjerskim načelima, pa zatim bi tek dolazio čin prelaza. 
Od početka do kraja ove procedure imalo je proteći što 
više vremena. Išlo se za tim da se na takav način stvori 
mirnije stanje, da se nasilja, koja su vršena s druge 
strane otupe. Ja ću vam navesti nekoliko primjera iz do¬ 
kazanog materijala, koji pokazuju, da se baš tako postu¬ 
palo. 

Tu je izvještaj kotarskog predstojnika u Požegi, Veli¬ 
koj, župi Livac - Zapolje, u kome se oštro napada sve- 
ćenst\>o da ne vrši svoje dužnosti, da pokazuje kažnjivu 
nemarnost, da ne obilazi pravoslavce koji žele prelaziti, 
već naprotiv čeka u dok se Srbi ne slože i ne pošalju 
kola\ da se izgovara zauzetošću poslom, a što je naj¬ 
ljepše, da povratnicima govori da se crkva nimalo ne 
veseli njihovom pristupanju. Povodom te pritužbe Nad¬ 
biskupski duhovni stol u Zagrebu odgovara Velikoj župi 

i kaže da je svećenstvo sigurno ispravno, da valjda u 
konkretnim slučajevima nije moglo uredovati, da nisu 
još postojale formalne pretpostavke, da će se uostalom 
stvari ispitati, pa ako bi se pokazalo da je svećenstvo 
krivo, da će biti pozvano na red. Ovo je tipičan i svim 
nama veoma dobro poznat način, kako su pojedinci i 
oblasti u ono vrijeme otezali rješavanje stvari i odupirali 
se pritisku, koji je na njih vršen. 

Ima dalje veoma interesantan dokument, koji je do¬ 
prinijela javna optužba. To je pismo ustaškog svećenika 
Kambera, pisano Paveliću god. 1941., u kome stižu, da 
je postupak prelaženja “zapetljan ”, da traje predugo, 
da molbe leže po tri mjeseca u biskupskim uredima i 
slično, pa traži da se sve to izmijeni i ubrza. 

Ista je stvar s pitanjem preuzimanja pravoslavnih 
crkava i njihove imovine. Tu se šalje upit na Vatikan, od 
kojega dolazi iza duljeg vremena odgovor s tumačenjem 
kanonskih propisa. Iza toga se upućuju župni uredi daše 
pravoslavne crkve ne smiju preuzimati, osim ako je 
ukupnost ili velika većina vjernika prešla na katoličan¬ 
stvo, a u gruntovnici da se uopće ne smiju vršiti nikakovi 
prenosi. 

Ovakova taktika zavlačenja bila bi sigurno veoma 
dobra za normalnije prilike. Pretpostavljalo se da će se 
ustaše zadovol jiti s time da je postupak prelaženja ma¬ 
kar samo i zametnut i pustiti narod u miru. Pri tome 
treba stvari gledati iz tadašnje perspektive. Već su se bi¬ 
la dogodila tu i tamo pojedina pa i strašna nasilja, ali se 
vjerovalo da se to ne će ponavljati. Pa kad se negdje i 
ponovilo, nije se upravo ni moglo vjerovati da bi se ta¬ 
kovi događaji produljivali, mislilo se ipak da se duhovi 
moraju smirivat i da će se utjecajem vremena uvesti 
kakav-takav red, zbog čega se upravo otezalo s postup¬ 
cima oko prelaženja. Bilo je tu i drugih razloga. Tako su 
na pr. u početku bile osnovane neke ustaške oblasti, kao 
na pr. Ponova, koja je preuzela poslove oko tzv. “pre- 
krštovanja 1 ’ i sasvim samovoljno, bez ikakvog crkvenog 
ovlaštenja i jurisdikcije na svoju ruku izašiljale neke 
svećenike i misionare. Inzistiranjem na uređenju postup¬ 
ka po strogim kanonskim propisima moglo se uspjeti 
ukloniti ovakove samovoljne postupke i po crkvi nezvane 
svećenike. Pa dok bi se sve to svršilo, mogao se očeki¬ 
vati i kakav preokret, mogle su nastupiti druge bolje pri¬ 
like, a ako bi ipak došlo do prelaza, bili bi ti izvršeni na 
mirniji, ljudski način, koji bi ostavio što manje gorčine 
za onaj čas, “u kojemu /prema riječima svj. Kanonik dra 
Lončara/ će se i onako svi ti pravoslavci vratiti u svoju 
pravoslavnu crkvu ”. 

E sad javna optužba tvrdi da se ovo, što sam opisao, 
nije značilo to, već da je to čin kojim je crkva “prihvati¬ 
la ” silu vršenu nad Srbima. Tvrditi se može i ono što ka¬ 
že optužba, kao i ono što kažem ja, ali prihvatiti kao isti¬ 
nu može se od ovih tvrdnja samo ona, koja se osniva na 
dokazima i činjenicama. A to je moja tvrdnja, koju po¬ 
dupire slijedeće: 

Prvo je podupire sve što je gore izneseno o dila- 
tornom radu crkve, a što dokazuje bjelodano, da crkva 
nije postupala u svrhu iskorištavanja Srba, već da je ona 



Dr. Alojzije Stepinac, nadbiskup zagrebački, odgovara na 
pitanja javnog tužitelja na montiranom sudskom procesu u 
listopadu 1946. koji mu je upriličio komunistički režim 


zavlačila i zatezala, kako bi se stvorila mirnija situacija. 

Drugo, to potvrđuje sam zdrav razum. Jer zašto bi se 
uopće pretpostavilo da netko nekim činom hoće postići 
nešto neispravno, kada taj isti čin upućuje na to da se 
hoće nešto ispravno. Uz ono nešto nasilnika; koji su se 
odvojili od crkve, ima sva sila valjanih čestitih, razum¬ 
nih svećenika, koji su cijelo vrijeme bili na svojim po¬ 
ložajima i časno ih vršili, koji se i danas tamo nalaze i 
narod ih voli i ne dira u njih, što je najbolji dokaz da su 
ispravni. Tu treba uzeti u obzir da je od cjelokupnoga 
klera Zagrebačke nadbiskupije tek sasvim neznatan broj 
bio u ustaškim redovima, ili s njima simpatizirao. Treba 
ukazati na činjenicu da je od preko 50 svjedoka ovdje 
preslušanih o nasiljima pri prekrštavanju, tek neznatan 
broj slučajeva otpao na područje Zagrebačke nad¬ 
biskupije, a još manje na njoj podređene svećenike. Pa 
zar se može pomisliti da bi ti ljudi odjednom poludili i 
polakomili se za hiljadama konvertita, za koje su i onako 
znali da njihovo prelaženje nema vjerske osnove i da će 
se povratiti u svoju vjeru čim to bude moguće. Ovo bi 
bilo protivno zdravom razumu, pa se upravo zato mora 
uzeti i sasvim je naravno da je ovaj postupak crkve išao 
za zavlačenjem prelaženja, a ne za iskorištavanjem nasi¬ 
lja u svrhu što bržeg prevedenja pravoslavaca. 

Treće, dokazuje moju tvrdnju stav samoga nadbisku¬ 
pa koji se buni protiv nasilja, suzdržavao je i mirio svoje 
svećenstvo, slao kanonika dra Lončara da protestira, i, 
kako smo čuli, ponovljeno izjavljivao da mu nije do pre- 
laznika, osim ako prelaze po slobodnoj odluci. 

Iz svih ovih razloga mora se smatrati da je crkva tako 
reagirala i u takovu svrhu, kako sam to ja tvrdio i opisao. 

3. Međutim teror se pojačava. Pokazuje se da metode 
zavlačenja i formalizma ne dostaju. Glave padaju. Ljudi 
navaljuju na crkvu, plaču i zaklinju: otvarajte nam vra¬ 
ta! Stvarno je u zemlji zavladao kaos. Zagreb je izoliran, 

Dr. Natko Katičić, odvjetnik nadbiskupa Stepinca imenovan po 
dužnosti, jer se nadbiskup nije kanio braniti ‘na sudu koji ima svrhu 
izvršiti nalog komunističke partije’, drži govor na montiranom 
sudskom postupku protiv zagrebačkog nadbiskupa Alojzija Stepinca, 
10. listopada 1946. 

nad provincijom se razlilo more nereda, saobraćaj je s 
mnogim župama prekinut. Metode, kojima se crkva 
služila, sve manje odgovaraju. Krštenje se vrši i mora se 
vršiti u sve većim razmjerima, samo još to pomaže, vrata 
se moraju otvoriti. Da se crkva i formalno prilagođivala 
i morala prilagoditi tome razvitku, pokazuje se lijepo u 
okružnici od 2. III. 1942. o postupku kod prelaza, u kojoj 
se kaže da glavni motiv prelazili ka mora biti čisto uvje¬ 
renje o ispravnosti katoličke vjere, ali ako ima spored¬ 
nih motiva, ukoliko nisu nečasni, da oni nisu smetnja 
prelazu. To znači ono otvaranje vrata da se nevoljnici 
mogu skloniti. 

4. Cjelokupni pokret (< prekrštavanja }} ubrzo i presta¬ 
je. Već u godini 1942. Razlog je tome u političkom i mo¬ 
ralnom neuspjehu onih koji su vr¬ 
šili nasilja, kao i u većem zamahu 
narodno-oslobodilačke borbe. 

Doskora je sve to još samo epizo¬ 
da, o kojoj ima suditi historija. 

Kakav je dakle stav zauzeo 
nadbiskup dr. Stepinac prema 
događajima koje smo sad ogle¬ 
dali? 

ad I Kao i cijela crkva, on je 
stavljan pred gotov čin. Doga¬ 
đaji, nasilja, pokret za “pre- 
krštavanje” sručuju se kao lavi¬ 
na. Ljudi stalno navaljuju da ih 
se primi u Katoličku crkvu. Nije 
u izgledu temeljna promjena u 
dogledno vrijeme , a on kao i 
drugi vjeruje i mora vjerovati da 
se užasni prizori ne će ponavlja¬ 
ti, da će se moći efektivno smiri¬ 
vati i pomoći. 


ad 2 i 3 Kada i ne bismo poznavali izravno mišljenje 
nadbiskupa, morali bismo iz svih dogadjaja zaključiti da 
su njegove namjere iste kao i one prije izložene crkve 
uopće: pomoći, zavlačiti, a nikako ne iskoristiti. Nigdje 
nikakovu silu nije vršio ni on ni itko s njegovom privo¬ 
lom. Uređivanjem, organiziranjem, postupka prelaženja 
ima se naći neko mirno rješenje. U ovo vrijeme pada i 
biskupska konferencija, jeseni 1941. i osnivanje odbora 
trojice u stvarima prelaza, kojega je predsjedništvo 
preuzeo nadbiskup. 

Ja sam se vrlo trudio i proučio cijeli dokazni materi¬ 
jal , ali nisam mogao pronaći ni kakovog traga dokaza da 
je ovaj odbor išta radio. Taj odbor nije uopće radio. Vi 
ćete, narodni suci, morati posvetiti veliku pozornost toj 
činjenici, jer ako onaj odbor nije ništa radio, onda se ne 
može tvrditi, kako to čini optužba, da je nadbiskup s 
predsjedništvom u tom odboru postao osnovni krivac za 
sva djela nasilnog prekrštavanja. Nadbiskup je svakako 
s ulaskom u taj odbor preuzeo izvjesnu odgovornost, ali 
s obzirom na nerad, ta stvarno nije ni u čemu veća nego 
što ju je imao već prije: jer uvijek je uz odgovornost, ko¬ 
ju snosi pojedini svećenik za svoja djela postojala i od¬ 
govornost nadzora nadležnog biskupa. Za to treba ovu 
stvar napose duboko ispitati - vaša je ocjena, vi prosudi¬ 
te, a ja sam uvjeren, da ne ćete kao ni ja pronaći da bi 
odbor trojice bio išta relativno radio. 

Ali ako taj odbor nije radio i ako se ne može tvrditi s 
optužbom da je on osnov rada na “prekrštavanju Srba ” 
- onda se mom naprotiv zaključiti, da je sav postupak 
nadbiskupa u vezi s osnivanjem tog odbora i uopće sav 
njegov rad imao isti značaj, kao prije opisani opći po¬ 
stupak crkve: dilatornost, zavlačenje, pomaganje, a ni¬ 
kakvo iskorištavanje nasilja, koja su vršena nad Srbima. 

ad 3 i 4 Uporedo sa sve većim teretom i progonima ra¬ 
đa se sve veća potreba pomoći. Ne radi se više o primje¬ 
ni kanonskih propisa, potrebno je spašavati glave, pomoć 
postaje dužnost. Tu pomoć vrši nadbiskup, koliko-god mu 



Dr. Alojzije Stepinac, nadbiskup zagrebački, tijekom montiranog sudskog procesa 
u listopadu 1946. koji mu je upriličio komunistički režim 

Dr. Alojzije Stepinac, nadbiskup zagrebački, s ostalim svećenicima 
i optuženicima, sudjeluje u raspravi na montiranom sudskom 
procesu u listopadu 1946. koji mu je upriličio komunistički režim 


je moguće, jednako prema prelaznicima i neprelazni- 
cima. 

I ja tvrdim da akcija za nasilno “prekrštavanje” Sr¬ 
ba nije nikakav čin spašavanja Srba, već upravljen pro¬ 
tiv njih, njima neprijateljski, kako slijedi iz uvodno reče¬ 
noga. Ali reakcija nadbiskupa na ovo znači pomaganje, 
spašavanje, pa makar se spašenik tek toliko dugo održao 
na životu i slobodi, koliko mu je trebalo da prikupi svoje 
stvari i da se priključi nar. oslobodilačkoj vojsci. A udio, 
koji je u tom spašavanju imao bilo koji katolički svećenik 
ili sam nadbiskup dr. Stepinac, ili uopće organizacija 
crkve pod njegovim vodstvom ima se njemu priznati i u 
dobro staviti, jer je tako pravo. 

Ja sam se u toku rasprave veoma zanimao i trudio da 
doznam približno broj tih Srba, koji su prijelazom na 
katoličku vjeru sačuvali svoje živote i egzistencije, ba¬ 
rem privremeno, a mnogi i sasvim. Nisam mogao toga 
broja saznati. A htio bih ga znati, jer bih kao Hrvat - 
kada se već moram stidjeti zbog djela koja su počinili 
neki moji sunarodnjaci - htio bih se ponositi s djelom 
pomoći koje je jedan sin mojega naroda u najtežim časo¬ 
vima obilno ukazivao proganjanima i postradalima. 

Pri tome moram napose upozoriti na jedno. U 
strašnim vremenima nastupaju strašni sukobi vrijednos¬ 
ti, gotovo nerješivi. Možda nije na meni da ja ovdje uop¬ 
će o tome govorim, što se sukobljava u jednom službeni¬ 
ku Crkve. Pa ipak se i ti sukobi moraju rješavati, mora 
se stvoriti odluka što je vrjednije, da li kanonski propisi 
ili život ljudi. I najmanji čovjek dolazi u priliku da tako¬ 
ve sukobe rješava. Ja sam poznavao nekog franjevca u 
Bosni, koji je u najstrašnijim prilikama, kada je trebao 
da prima prelaznike, ovako izvršio taj čin. On bi govo¬ 
rio: “Ja te krstim, a ti ćeš dalje vjerovati, kao i do sada. 


A kada dođe vrijeme, ti ćeš slobodno odlučiti ”, Mislim 
da je ovaj fratar dobro riješio sukob u svojoj savjesti i 
da si nema što predbacivati. 

Kada dakle nakon toga promotrimo, što je bilo u svi¬ 
jesti i namjeri nadbiskupa dra Stepinca, u stvari “pre- 
krš tavan ja ”, moramo reći: 

- on je bio svjestan, ako se vrši na prelaznike sila, da 
ona nije od Crkve, od njega bilo kako podupirana ili 
odobrena; 

- on je bio svjestan da prima pravoslavce u katoličku 
vjeru u svrhu da im pomogne, da im često spasi egzisten¬ 
ciju, pa i goli život; 

- on je imao namjeru da takav rezultat proizvede, i 
pun razloga, da očekuje takav rezultat, pa ako je više pu¬ 
ta nastupilo nešto drugo uslijed terorističkih nedjela, 
ipak je to bilo u njegovoj intenciji, bila je to svrha njego¬ 
vog djelovanja. 

Evo ovo je bilo u toj svijesti, pa kad je budete ocjenji¬ 
vali, bit će vam jasan konflikt vrijednosti koji je on imao 
rješavati. U vremenima koja smo proživjeli bilo je često 
nemoguće ne odabirati manje zlo da bi se postiglo veće 
dobro. Treba ovo vagnuti, pa će se pokazati da je nad¬ 
biskup odabrao put koji je po ljudskom prosuđivanju 
morao biti i bio najbolji. 

Što se pak tiče vojnog vikarijata /točka 3. optužnice/, 
skrećem vašu pažnju na to i molim da konstatirate da je 
nadbiskup primio imenovanje za vojnog vikara tek mje¬ 
sec dana nakon toga što je već ustaška vlada bila posta¬ 
vila vikarima Vučetića i Cecelju. Bilo je posve isključe¬ 
no da bi ih on mogao ukloniti. Kako sam mogao usta¬ 
noviti iz dokazanog materijala, on kao vojni vikar nije 
imao nikakov stvarne inegerencije, osim što je predavao 
na suspenziju svećenike za koje bi on doznao da su se 
nedolično vladali. Sav efektivni upliv imalo je minis¬ 
tarstvo i drugi krugovi. Kaos, koji sam prije opisivao, 
vladao je prvenstveno baš u tom ministarstvu, tako da ja 
uopće nisam mogao ustanoviti, i na to skrećem vašu 
pozornost, da nije nikako utvrđeno koje su osobe bile 
valjano imenovani vojni svećenici, a napose da li su to 
uopće bili oni koji se navode pod ovom točkom optuž¬ 
nice. - Ali svakako, ne zaboravite to, on je bio u pravom 
smislu dobar vikar, dobar pastir, koji se zauzimao za 
bezbrojne vojnike i oficire, progonjene i zatvorene, i 
spašavao ih čak i od smrtnih osuda, pa je sigurno tu svo¬ 
ju dužnost potpuno izvršio. 

Ja uopće ovdje nerado govorim i ne ću govoriti koli¬ 
ko je dobrih djela učinio nadbiskup dr. Stepinac i koliki¬ 
ma je bezbrojnim ljudima pomogao, podupirao ih i 
pružio im spašenje, a uvjeren sam da on sam ne bi htio 
o tome govoriti, jer je to činio radi tih ljudi i po osjećaju 
dužnosti, a ne da se time hvali i da to on sam sebi u ko¬ 
rist pripisuje. 

Ja vas molim da imate u vidu sve ove činjenice i 
zaključke, kada budete stvarali ocjenu i na temelju svega 
iznesenog materijalu donesete pravednu osudu. 


IV 

Zlokobna sintagma ponavlja se iz komunističke 
i velikosrpske mržnje prema nadbiskupu Stepincu. 
Voditelj emisije dopustio je sebi pred gle¬ 
dateljstvom HTV-a ponavljati objede protiv bi. 
Alojzija Stepinca i graditi prostor za nove kontro¬ 
verze, za vječne dvojbe o svecu ili zločincu, što su 
Katolička crkva i istinoljubiva svjetska javnost 
davno odbacili. 

Najvjerodostojniji svjedok istine i jedini pravo¬ 
valjani svjedok Stepinčeva odnosa prema 
Židovima, što se vidjelo i iz ove emisije, jest dr. 
Amyel Shomrony. Prof. Goldstein i mr. sc. 
Brkljačić, ostali su, barem iz viđenoga na televiziji, 
prikraćeni za spoznaju daje gosp. Shomrony u svo¬ 
jstvu svjedoka bio spreman doći na suđenje koje je 
montirao komunistički režim protiv zagrebačkog 
nadbiskupa Alojzija Stepinca 1946., ali su mu to 
tajne službe onemogućile. 

Emisija je tako vođena da je teško razlučiti 
kakovo je povijesno djelovanje Crkve u 
određenom vremenu, a koje su odgovornosti javnih 
vlasti, osobito političkih vođa i vojske u stvaranju 
javnog mnijenja i ratnih stradanja. 

Poznato je da su i Pio XI. i Pio XII. jasnim 
riječima osudili totalitarne sustave zbog kršenja 
ljudskih prava i sloboda. 

Emisija “Kontroverze o Stepincu” bila je tako 
vođena da se dobije dojam kako su Katolička 
crkva, osobito Pio XII. i zagrebački nadbiskup 
Alojzije Stepinac, odgovorni za zbivanja i tragedi¬ 
ju koju je proizveo Drugi svjetski rat. I na ovom se 
mjestu, dirigirano, smišljeno, podlo ili zlonamjerno 
željelo sve što se događalo u Drugom svjetskom 
ratu “svaliti na pleća Katoličke crkve”. Hrvatskoj 
je javnosti na taj način sugerirana opravdanost kon¬ 
troverzi o “najsvjetlijem liku crkve u Hrvata”. 

Nitko nema pravo uskraćivati ili pak priječiti 
znanstvena istraživanja i iznositi činjenice koje su 
se dogodile, ali nitko nema pravo omalovažavati, 
nijekati ili iskrivljivati dokumente i povijesne 
činjenice. 

Emisija je ponudila rješenja da se Stepinac nije 
odlučno postavio prema represivnom sustavu vlasti 
NDH i da je njegova kritika rasnih zakona bila 
“mlaka”. Bilo bi dobro kad bi tumači hrvatske 
povijesti našli u arhivu bilo kojeg svjetovnog 
vladara ili državne institucije u Europi riječi osude 
kakvima se zagrebački nadbiskup Alojzije 
Stepinac usprotivio rasnim zakonima i nošenju 
posebnih obilježja za Židove. 


Intervenirao je radi njihove zaštite kod dr. 
Andrije Artukovića, ministra unutarnjih poslova 
NDH, 23. travnja 1941., 22. svibnja 1941., 30. 
svibnja 1941., 21. srpnja 1941. itd. Uistinu je 
bezočno izmišljati kontroverze protiv dokumenata. 

A nadbiskup Stepinac je bio zaštitnik svih pro¬ 
gonjenih. To svjedoči i njegovo zauzimanje kod 
Pavelića 6. prosinca 1941. za Srbe, Židove i sve 
koji su bili u logorima. Može li se predsjedniku 
države uputiti snažnija riječ zaštite od ovih koje je 
Paveliću nadbiskup Stepinac napisao 6. ožujka 
1943.: “Molim vas u ime čovječnosti, koju je naš 
narod uvijek visoko cijenio, da ne dopustite da i od 
ostalih podanika naše države itko nepravedno trpi. 
U sabirnim logorima ima mnogo njih koji su nevi¬ 
ni ili koji nisu zaslužili tako tešku kaznu.” 

Taj krik je izričaj jasnih ljudskih i kršćanskih 
načela koja nisu bila odobravanje progona, kako 
jedan nadbiskupov dokument tumači dr. Goldstein, 
ignorirajući činjenice da su postojali sabirni i radni 
logori, a da nadbiskup Stepinac nije tada znao za 
logore za masovne likvidacije. 

Stepinčev stav obrane progonjenih za vrijeme 2. 
svjetskog rata svakom su dobronamjerniku jasan 
pokazatelj njegovoga stava. Nažalost, bio je u 
nevelikoj skupini uglednika koji su tako činili. S 
kojim mu pravom za učinjeno dobro prigovaraju 
oni koji su se u to doba sakrivali u Londonu, 
Palestini ili po šumama ili pak njihovi trabanti 
danas? Ne vjerujem da je zbog drugog razloga 
nego da prikriju svoj propust ili otkriju svoju zloću. 

Doista bi za svjetsku povijest bila sjajnija spoz¬ 
naja o zbivanjima u Drugom svjetskom ratu kad bi 
se našlo na svim stranama i u svim narodima i 
Crkvama ljudi poput Stepinca, ne samo na riječima 
nego i na djelu, To je ondašnja javnost dobro znala 
jer su svjetske radiostanice u Londonu, Parizu, 
New Yorku, Madridu i drugdje prenosile odlomke 
propovijedi nadbiskupa Stepinca i njegove osude 
totalitarnih režima i neljudskih postupaka s ljudi¬ 
ma. Znao je demokratski svijet kako materijalnu 
pomoć koju je preko Međunarodnog crvenog križa 
u Ženevi želio uputiti prognanima bilo moguće 
proslijediti samo preko zagrebačkog nadbiskupa 
koji “u toj stvari hoće i može pomoći”. 

Žalosno je da to ni pojedini Latinovi sugovorni¬ 
ci u spomenutoj emisiji još nisu naučili, pa umjesto 
da nadbiskupu Stepincu priznaju što je učinio 
snagom svoje vjere, kršćanske savjesti i 
čovjekoljublja, oni zlurado nastavljaju primjedbu 

koju je prije desetak godina mjesečnik Globus 
iznio na naslovnoj stranici: “Stepinac u britanskoj 
špijunskoj mreži”. Kako se varaju plaćeni povjes¬ 
ničari i manipulanti činjenicama. Bilo bi dobro da 
je dr. Goldstein svoju knjigu o holokaustu obogatio 
izborom dokumenata iz arhiva Međunarodnog 
crvenog križa u Ženevi, koji čuva nepobitne doku¬ 
mente o pozitivnoj ulozi nadbiskupa Stepinca u 2. 
svjetskom ratu, ali na žalost, daleko od javnosti. 


Odvjetništvo zločinca Tita 

Mnoge tvrdnje izgovorene u emisiji 
“Kontroverze o Stepincu” upućuju na pokušaj po¬ 
zitivnog vrednovanja Titove uloge u represivnom 
komunističkom režimu nakon rata. Mr. sc. 
Brkljačić nastojala je u svom interventu braniti 
Tita, koji je nepobitno bio zločinac. Pa ipak je, 
zbog poslanja koje mu je po apostolskom naslijeđu 
predano, nadbiskup Stepinac s njime pokušao 
dogovoriti suživot, kako je to pokušavao sa 
svakom vlašću prije Tita. Na taj je način vršio i 
građansku i crkvenu dužnost. 

Magistrica Brk¬ 
ljačić je igno- 
rantski ili smiš¬ 
ljeno pokušala 
obmanuti javnost 
govoreći o slo¬ 
bodnim parla¬ 
mentarnim izbori¬ 
ma u komu¬ 
nističkom režimu, 
a bio je to “iz¬ 
borni teror”. Koli¬ 
ko je to drsko, ot¬ 
krivaju činjenice 
manipuliranja 
parlamentarnim 
izborima održani¬ 
ma 11. studenoga 
1945. Kakvi su to 

slobodni izbori kad je opozicija bez suda pobijena, 
protjerana izvan zemlje ili zatočena u zatvore. Zar 
objektivan povjesničar smije zaboraviti kako se 
prigodom tih izbora neistomišljenicima lijepilo 
etikete “banda” i slične, te istodobno postavljalo 
“crne” kutije, kutije “izdajnika, fašista” itd., 
oslikane s mrtvačkom glavom, iz kojih su kuglice 



Nadbiskup Stepinac u procesiji prema novom vatrogasnom domu 
koji će blagosloviti u Sesvetama pokraj Zagreba 1935. 


prebacivane “u kutiju fronta”, tj. partijsku kutiju. 
Obmana i prijevara naroda i svega civiliziranoga 
svijeta na taj se način i danas želi prikriti. Zar samo 
zbog kontroverzi? 

Zar iskrivljivanje činjenica smije opravdati 
montirani proces, koji je za mr. sc. Brkljačić bio 
“show - predstava”? “Čemu se uzbunjivati?”, 
poručila je Latinova sugovornica. Izgleda da je za 
nju i za mnoge suvremene tumače povijesti pravno, 
a potom i fizičko ubojstvo nevinog čovjeka “show 
- obična predstava”. Baš zbog takvih tumačenja 
povijesti koja nisu utemeljena na činjenicama i 
dokumentima nastaju i fabriciraju se kontroverze, 
pa i one o Stepincu. 

Ne ulazeći u detalje činjenica o kojima se 
raspravljalo u emisiji “Kontroverze o Stepincu”, 
želio bih reći daje Stepinac jasno lučio volju naro¬ 
da od uskogrudne politike pojedinih političkih 
stranaka. To je on protumačio izjavama i nastupi¬ 
ma 1934. (susret s kraljem Aleksandrom), 1938. 
(izbori za Skupštinu), 1939. (stvaranje Banovine 
Hrvatske), 1941. (susret s Pavelićem), 1945. (sus¬ 
ret s Titom) i na sudu 1946. Njemu je bilo jasno da 
se s ljubavlju prema vlastitom narodu i njegovoj 
sudbini ne može odnositi trgovački jer je i 

rodoljublje vrhu¬ 
naravna vrednota. 
Žao mije što po¬ 
vjesničarka mr. 
sc. Brkljačić nije 
proučila spise 
sudskog postupka 
protiv nadbiskupa 
Stepinca i monti- 
ranje toga postup¬ 
ka. Da je to uči¬ 
nila, sigurno ne bi 
o nadbiskupu Ste¬ 
pincu govorila na 
temelju “kontro- 
verzne” knjige 
spisateljice Alex- 
ander Stelle, koja 
do smrti, kad je 
navodno prešla u Katoličku crkvu, nije imala nika¬ 
kve veze s Katoličkom crkvom, a mr. sc. ju je pro¬ 
glasila teologinjom i povjesničarkom koja o 
Stepincu može iznositi objektivne sudove, a zapra¬ 
vo je uspostavljala “mitove” kojima se, izgleda, 
služe ljudi koji bi željeli “objektivno” tumačiti 
povijesne činjenice. 

Duhovni pastir Božjeg naroda 

Nadbiskup Stepinac nije bio politički vođa 
hrvatskog naroda. On je bio biskup Katoličke crkve, 
dakle duhovni pastir povjerenih mu duša. Šteta što 
su autori “Kontroverze o Stepincu” ignorirali tu 
činjenicu. Radi stvaranja novih i podgrijavanja star¬ 
ih umjetno stvorenih kontroverzi ova je emisija 
govorenje o Stepincu popratila bukom njemačkih 
tenkova, ruskih rovova, marševa njemačkih čizama, 
“ustaškim zlatom” i svom koreografijom kojom se 
od 1945. do 1990., pa i danas, pokušava ne govoriti 
istinito o Stepincu, ni istraživati objektivno ni 
prikazivati istinito njegovo djelo, već se traži 
smutljivi povod da se oblati njegov lik i izrekne 
negativna konotacija Katoličke crkve koja djeluje u 
hrvatskom narodu. 

Samoj je emisiji dao dobro tumačenje subesjed- 
nik Dušan Bilandžić koji je, pretpostavljam dobro 
proučio zapisnike partijskih sjednica na kojima je 
dogovoren rat “vjerskoj zatucanosti” i religiji kao 
“opijumu naroda”. On je uspio u jednoj jedinoj 
rečenici ocrtati Stepinca koji je pred poganskim 
sustavima fašizma, nacizma i komunizma imao 
jasna načela i konzekventna djela u zastupanju 
Božje časti i priznavanju jedinoga pravoga Boga o 
čemu ovisi i čovjekova sudbina. Jer i poganski 
fašizam i poganski nacizam i poganski komunizam 
“razarajući Boga, razara čovjeka, razarajući čovjeka 
razara obitelj, razarajući obitelj razara dušu”. Dobro 
je što se gosp. Bilandžić ufao to u ovoj emisiji javno 
ustvrditi. 

Stepinac nije bio tvrdoglav čovjek, nego istinit i 
vjeran, upravo uzor kako se umire za istinu. Stoga, 
da se izbjegnu daljnje kontroverze o Stepincu, 
Hrvatska bi odvjetnička komora trebala proučiti 
dokumente sudskoga spisa o Alojziju Stepincu, 
razotkriti montažu toga suda i poništiti nepravednu 
osudu zagrebačkog nadbiskupa Alojzija Stepinca. 
U sudskoj presudi nadbiskupu Stepincu nije se radi¬ 
lo samo o povredi ljudskog prava jednog čovjeka 
nego i o materijalnim povredama sudskog postup¬ 
ka, jer su svjedoci u prilog nadbiskupove obrane bili 
onemogućeni svjedočiti, a među njima je bilo i Srba 
i Židova, pa i sudionik emisije gosp. Shomrony, ili 
vršenjem terora nad njima ili zbog falsificiranja 
dokumenata ili izdvajanjem iz sudskog stupa doku¬ 
menta koji potvrđuju Stepinčevu pomoć Srbima i 
Židovima, a sve s ciljem da se ne dozna prava isti¬ 
na o optuženom nadbiskupu Stepincu. 


Žalosno je da javni tužitelj, koji je zastupao optuž¬ 
nicu komunističkog režima, nije proslijedio ni 
pismo o vjerskim prijelazima, što ga je optuženi 
nadbiskup Stepinac za vrijeme suđenja napisao i 
želio proslijediti odvjetnicima po dužnosti. Da je 
javni tužitelj u sudskoj auli dopustio pročitati to 
Stepinčevo obrazloženje o vjerskim prijelazima, 
sigurno se ne bi govorilo o “prekrštavanju”. 



Nadbiskup Alojzije Stepinac prima čestitku djece prigodom 
podjeljivanja sv. Potvrde u Pokupskom 21. rujna 1936. 


Nadbiskup Stepinac je bio 
uhićen, lišen slobode 

Netočno je tvrditi da nadbiskup Stepinac nije 
bio lišen slobode, “uhapšen”. Lišili su ga slobode 
službenici tajne policije, svemoćne Udbe s pis¬ 
menim nalogom i odveli ga u nepoznato. Otet? 
Kidnapiran? Ne! Nego uhićen! Prema Udbinom 
svjedočanstvu “uhapšenje su vršili drug Gržetić i 
Biber”. 

Bila je to samo posljedica naredbe, “depeše” od 
15. svibnja 1945., kojom je Aleksander Ranković, 
ministar unutarnjih poslova FNRJ, naredio Ivanu 
Krajačiću, ministru unutarnjih poslova Federalne 
Republike Hrvatske, da se uhapsi zagrebački nad¬ 
biskup Stepinac i da mu se dokaže suradnja s naro¬ 
dnim neprijateljem. Dobro je prisjetiti se te 
naredbe: “17. V. 1945. od Vrhovnog štaba. 
Stepinca treba držati u zatvoru, saslušavati i brzo 
prikupiti sav materijal o njegovoj neprijateljskoj 
djelatnosti. Postupak prema njemu mora biti dobar, 
možete ga smjestiti u neku kuću u gradu pod 
stražom. Ranković.” 

Kako je budno partija bdjela nad nadbiskupom 

Stepincem svjedoči udbaški pisar: “Divizija 
Narodne obrane dala je pet stražara za obezbjed- 
jenje. Osim toga bio je stalno jedan dežurni koji je 
vršio kontrolu nad svim licima koja su ulazila u 
prostorije. Za vrijeme zatvora Stepinac je bio pod 
stalnim nadzorom (...) Prilikom uhapšenja nije se 
protivio, tek kasnije kad mu je saopšteno da će nje¬ 
govo saslušanje radi kojega je uhapšen potrajati 
više dana, izjavio je da protestira zbog njegovog 
hapšenja jer se on ne smatra krivim.” 

Da je mr. sc. Brkljačić proučila arhive 
Komunističke partije Jugoslavije i Centralnog 
komiteta Komunističke partije Hrvatske, došla bi 
do spoznaje da su za vrijeme tada provedenog 
istražnog postupka protiv nadbiskupa Stepinca 
Titovi pomagači došli do spoznaje da ta, po 
Rankoviću naređena “istraga protiv Stepinca nije 
urodila onim rezultatima koji bi ga mogli kompro¬ 
mitirati u onoj mjeri da bi ga se moglo eliminirati 
kao izrazitog ustaškog suradnika”, dapače, da je 
Stepinac “putem Caritasa pomagao i neke Srbe kao 
i Židove”. 

Bilo bi dobro kad bi pretendenti na tumačenje 
hrvatske povijesti pročitali zapisnik koji je 28. 
svibnja 1945. o tome napisao gosp. S. Biber inzis- 
tirajući kako “uspješna borba protiv klera zavisi od 
naše mreže u njihovim redovima. 


Za stvaranje mreže u redovima klera u ovom času 
najpogodnija su lica koja su poznata kao ustaše ili 
bar njihovi simpatizeri.(...) Potrebno je hitno pris¬ 
tupiti provjeravanju lica koja rade na prosvjeti od 
sveučilišnih profesora do osnovnih škola i dječjih 
obdaništa”. 

Nepobitan pokušaj uspostave 
“nacionale Crkve” 

Nije Tito 2. lipnja 1945. došao u Zagreb na sus¬ 
ret s predstavnicima Katoličke crkve izletnički 
raspoložen. Došao je kao vjerni Staljinov izvršitelj 
naloga da se preurede crkvene prilike na području 
koje je “osvojila” Crvena armija. U tom vidu bi 
povjesničari poput mr. sc. Brkljačić, trebali 
proučiti arhiv KGB-a u Moskvi. 

No, sigurno je daje Tito želio, ignorirajući nad¬ 
biskupa Stepinca, uspostaviti crkvenu formaciju 
“nacionalne Katoličke crkve neovisne o Vatikanu”. 
Tu je mons. Salis Seewis, koji je upravljao 
Zagrebačkom nadbiskupijom u odsutnosti nad¬ 
biskupa Stepinca, na Titov prijedlog o samostalni¬ 
jem uređenju Katoličke crkve među “južnoslaven¬ 
skim narodima”, uzvratio kako on, Salis Seewis, 



BI. Alojzije Stepinac s vjernicima i svećenicima prigodom jedne svečanosti; na slici prepoznajemo nadbiskupu slijeva 
vlč. Josipa Salača, vlč. Vilima Cecelju i dr. Franju Šepera, tajnika 

nije vlastan o tome odlučivati, već jedino “naš nad¬ 
biskup za kojeg se ne zna gdje je ni kad će se vratiti”. 

Još istog poslijepodneva odredio je Tito da se 
“uhapšenog”, slobode lišenog, nadbiskupa 
Stepinca vrati u nadbiskupski dvor i da se susretne 
s njime 4. lipnja. Na tom je sastanku Tito opet go¬ 
vorio o Vatikanu kao eksponentu velikotalijanske 
politike i tražio od Stepinca distancu od njega. Ne 
vjerujem da se zapisnik toga razgovora zameo u 
Kardeljevom arhivu. 

Znakovito je da ga je pisao sam nadbiskup 
Stepinac i da nije bilo primjedbi na nj. Nepobitna je 
činjenica da je Tito od Stepinca tražio osamosta¬ 
ljenje Katoličke crkve u Jugoslaviji od Rima, ne 
spominjući za početak u kojem bi to obliku bilo. 
Učinio je to s velikim obećanjima o blagodati koju 
bi takva Crkva uživala i slobodi u kojoj bi snivala. 
Nadbiskup Stepinac na ta vabila nije nasjeo 
shvaćajući da bi to bila izdaja, pa je subesjednika 
Tita uputio da o tome pregovara izravno sa Svetom 
Stolicom. Tada je Tito krenuo prijetnjom o pro¬ 
gonu svećenika “koljača” na što je nadbiskup 
Stepinac uzvratio tvrdnjom kakvom se Titu nije 
obratio ni jedan pozemljar: “Nisu ni svi grobovi u 
državi napunjeni ustaškim rukama.” 

Da ne bi mr. sc. Brkljačić krivo zaključila ili 
gosp. Ivo Goldstein dobio povod za nove kontro¬ 
verze i krivotvorene optužbe protiv kardinala 
Stepinca, želim istaknuti da je Stepinac i ovom 
prigodom osudio sva klanja, progone i ponižavanja 
nevinih ljudi. 

Kad je nadbiskup iz Titovih riječi shvatio pravu 
namjeru, došla mu je u pamet misao: “Bili se jedna 
takva Crkva mogla zvati Kristovom, jer bi bila 
tvorevina kojom bi upravljala komunistička partija?” 

Da je osnivanje nacionale katoličke crkve bilo 
strategija komunističkog režima u FNR Jugoslaviji 
potvrđuju zahtjevi i traženja u tom vidu dr. 
Vladimira Bakarića u razgovoru s o. Giuseppeom 
Masuccijem, tajnikom Apostolskog Izaslanika pri 
hrvatskom episkopatu Ramira Marconea, u hod¬ 
niku ispred sobe u kojoj su 3. lipnja razgovarali 
Tito i Marcone. O tome postoje zapisnici i nepo¬ 
bitni dokumenti, pa se nadamo, da istinoljubivi 
povjesničari neće ubuduće nijekati Titov pokušaj 
odvajanja Katoličke crkve u Jugoslaviji od Rima. 


Zaključak 

Sažimajući ovih nekoliko misli želim, kao postu- 
lator u postupku za proglašenje svetim bi. Alojzija 
Stepinca, hrvatskoj javnosti reći i potvrditi samo ono 
što su i svi subesjednici u studiju Hrvatske radiotele¬ 
vizije potvrdili, da je Crkva svoj postupak za 
proglašenje blaženim kardinala Stepinca izvršila 
objektivno i besprigovomo. To će Postulatura činiti i 
nadalje. Takovom pristupu proučavanja ljudi i 
događaja, a k tome i Crkve i naroda u kojem ona 
djeluje uspostavit će se pravedno i objektivno 
prikazivanje i tumačenje povijesnih događaja i 
donositi sud o njima, a izbjeći će se nepotrebne “kon¬ 
troverze” kao sredstva stalnih ujeda Crkve i njena 
progona. Bilo bi pošteno kad bi HTV pripremila film 
o montiranju sudskog postupka protiv nadbiskupa 
Alojzija Stepinca. Tada bi se i novinari sredstava 
javnih priopćavanja u Republici Hrvatskoj i diljem 
svijeta mogli osvjedočiti u istine, a ne o “kontro¬ 
verze” o nadbiskupu Stepincu. 

Istina o blaženom Alojziju Stepincu ne može se 
izreći u postocima. Ni onda kad se gledateljstvo 
izjasni 79% u prilog blaženom Alojziju Stepincu. 
Pitanje je nešto drugo. Ima li pravo većina hrvatsko¬ 
ga naroda na istinu, a ne na kontroverzu? Ima li 
Crkva u Hrvata pravo nastaviti svoje poslanje ili 
mora posredstvom kojekakvih “kontroverzi” biti 
dovedena ispod 50% pučanstva u Republici 
Hrvatskoj? Imaju li tome pridonijeti “kontroverze o 
Stepincu”? 

A svakog istinoljubivog čovjeka mora tješiti 
osvjedočenje kojim je nadbiskup Stepinac nadvisio 
svoje vrijeme: “Mi njih [svoje progonitelje] ne smije¬ 
mo mrziti, nego moramo za njih moliti, da se obrate 
i spoznaju istinu. Da smo htjeli izdati Crkvu Božju za 
oglodane kosti koje su nam dobacivali komunistički 
vlastodršci, danas bismo stajali na počasnim tribina¬ 
ma i primali odlikovanja. Mene je tješila Isusova 
riječ: ‘Što bi vrijedilo sav svijet zadobiti, a dušu svoju 
upropastiti?’” 

Bilo bi pravedno za 80% izjašnjenih katolika u 
ovoj državi, i pretplatnika HTV-a, kad bi umjesto dva 
sata “kontroverzi o Stepincu” mogli barem na dan 
10. veljače, kad Katolička crkva slavi njegov 
rođendan za nebo i liturgijski blagdan, pogledati sat 
vremena istine o svom nadbiskupu ili prijenos 
euharistijskog slavlja iz zagrebačke katedrale, s nje¬ 
gova groba čiju svjetlost i poruku ne mnogu potam- 
njeti zluradosti i “kontroverze”. 

Zagreb, 1. srpnja 2005. 
dr. Juraj Batelja, postulator 

KRONIKA 


Blagoslovljen prvi kip bi. 
Alojzija Stepinca u Šibenskoj 
biskupiji 

U Prapatnici, filijali župe Siget, postavljenje i u 
subotu 9. srpnja blagoslovljen prvi kip blaženog 
Alojzija Stepinca na području Šibenske biskupije. 
Molitvu blagoslova uz 
nazočnost mnoštva vje¬ 
rnika, načelnika opčine 
Siget kojoj pripada 
Prapatnica Vinka Zuli- 
ma, te dužnosnika Split- 
sko-dalmatinske župa¬ 
nije, predvodio je šiben¬ 
ski biskup Ante Ivas. 

Spomenik je izradio 
akademski kipar Veno 
Jerkovič. 

Prvi se vjerničkom 
skupu obratio mjesni 
župnik fra Ante Šilovič, 
istaknuvši kako je Aloj- 
zije Stepinac u teškim 
vremenima slijedio svje¬ 
tlo vjere pomažući svakom čovjeku bez obzira na 
vjeru i narodnost. O bi. Stepincu govorio je i 
načelnik Zulim, čiji je otac kao mladić s blaženikom 
dijelio zatvorske ćelije u Lepoglavi. 

Biskup Ivas istaknuo je trostruku poruku 
blagoslova kipa Alojzija Stepinca. Bog je tijekom 
hrvatske povijesti uzdizao ljude koji su bili veliki i 
neustrašivi svjedoci vjernosti Bogu, Božjim zakon¬ 
ima i neprolaznim vrednotama života, to je prva 
poruka, rekao je šibenski biskup. 

Druga je poruka - spomen na sve žrtve nacizma, 
fašizma i komunizma, ali na poseban način spomen 
onima koji su se desetljećima sustavno prešućivali, 
obezvrjeđivali, kojima se ni ime nije smjelo spom¬ 
injati, i to sve u ime naroda, nekakve klasne borbe, 
te lažnog antifašizma koji je služio kao kamuflaža 
za okrutnu i nemilosrdnu komunističku diktaturu 
koja je počinila neopisive zločine nad duhom i 
dušama. “Blagoslivljamo ovaj spomenik u spomen 
onih mnogih koji su išli braniti svoju domovinu, 
svoj narod i obitelji, a onda su nasilno stjerani pod 


najkrvaviji znak ljudske povijesti, pod crvenu zvi¬ 
jezdu petokraku. Neka je ovaj spomenik u spomen 
svih onih kažnjenih bez suda i dokaza, u spomen 
svih onih likvidiranih. Na tisuće ih je u hrvatskom 
narodu, na milijune u svijetu. Među njima je na sto¬ 
tine svećenika biskupa, redovnika i redovnica. O 
njima ne pišu takozvani novinari istraživači iako su 
im bezbrojni dokumenti na dohvat ruke. O njima 

nema u “Otvorenom” ili 
“Nedjeljom u dva” ili u 
“Latinicama”. O njima 
nema ni haških istražite¬ 
lja ni tužitelja ni suda. 
Zbog njih nema ni 
međunarodnih ucjena ni 
domaćih akcijskih pla¬ 
nova, ni domaćih ni 
stranih zaštitnika ljud¬ 
skih prava”, rekao je tom 
prigodom biskup Ivas. 
Treća poruka blagoslova 
jest trajni i snažni poziv 
na pomirbu i praštanje, 
istaknuo je šibenski bis¬ 
kup, poželjevši da taj 
spomenik bude trajni po¬ 
ziv na gradnju kulture života kako bi hrvatski narod 
mogao kvalitetno živjeti životom u izobilju. 

Biskup Agboton iz Benina u 
posjetu Varaždinskoj biskupiji 

U svoj drugi posjet Varaždinskoj biskupiji sti¬ 
gao je u petak 8. srpnja mons. Marcel Honorat 
Leon Agboton, biskup Biskupije Cotonou Porto- 
Novo u Beninu. Kao gost varaždinskog biskupa 
Marka Culeja u Hrvatskoj je boravio do ponedjelj¬ 
ka 11. srpnja. U toj beninskoj biskupiji kao mision¬ 
ar je 17 godina djelovao svećenik Varaždinske 
biskupije Antun Štefan. U župi Adjarra, gdje je vlč. 
Antun djelovao kao župnik, Varaždinska biskupija 
podigla je pastoralni centar bi. Alojzija Stepinca. 
Kako bi zahvalio varaždinskoj mjesnoj Crkvi na 
svoj pruženoj pomoći, suradnji i ljubavi, biskup 
Agboton bio je posjetio Varaždin i 2003. godine. 



Bogoslovi Bogoslovnog sjemeništa u Rijeci pjesmom su se uključili 
u slavlje 40. obljetnice misništva svećenika zaređenih 1964.; 
pjevaju na otvorenju izložbe slika i kipova bi. Alojzija Stepinca i 
sluge Božjega Ivana Pavla II., u crkvi sv. Roka u Voloskom, 

21. lipnja 2005. 

Lepoglava: Spomen-obilježje 
političkim uznicima 

Obilježje u spomen na tisuće političkih uznika, 
žrtava jugoslavenskog monarhističkog i komu¬ 
nističkog nasilja, koji su u kaznionici u Lepoglavi 
robijah, trpjeli, umirali i živjeli za Hrvatsku, 
otkriveno je 5. srpnja ispred zidina lepoglavskog 
zatvora, u spomen na žrtve koje su pale toga dana 
1948. godine. 

Spomen-obilježje “Golubica iza rešetaka” 
otkriveno je u sjećanje na 5. srpnja 1948. kada su 
likvidirana tri politička zatvorenika nakon neusp¬ 
jelog bijega iz zatvora, a istog je dana ubijeno i 11 
drugih uznika, dok je tadašnji upravitelj zatvora 
Špiranec dao nalog stražarima da se na zatvorenici¬ 
ma mogu iživljavati iduća 24 sata. Na komemora- 
tivnoj svečanosti, koja je okupila oko 200 neka¬ 
dašnjih političkih uznika, u ime organizatora pred¬ 
sjednik Hrvatskoga društva političkih zatvorenika 
Alfred Obranić podsjetio je kako članovima 
društva mogu biti samo oni koji su zbog svojih 
političkih uvjerenja i političkog ih oružanog otpora 
u borbi za slobodnu i samostalnu hrvatsku državu 
bih lišeni slobode, a dobar dio njih robijao je upra¬ 


vo u lepoglavskoj kaznionici. Istaknuo je kako je u 
svojoj dugoj povijesti kaznionica “ugostila” mnoge 
poznate intelektualce i političare, ah i niz manje 
poznatih hrvatskih domoljuba tijekom 
monarhističke Jugoslavije, kao i u kasnijem raz¬ 
doblju komunističkog totalitarizma, poput zagre¬ 
bačkog nadbiskupa Alojzija Stepinca, prvog 
hrvatskog predsjednika Franje Tuđmana i 
političara Vlade Gotovca. 

Spomen-obilježje je blagoslovio generalni vikar 
Varaždinske biskupije mons. Ivan Godina, koji je 
istaknuo kako on podsjeća na sve one koji su 
nepravedno osuđeni robijali i trpjeli u lep- 
oglavskom zatvoru, te za čiju se žrtvu ne mogu naći 
prave riječi koje bi opisale njihovu patnju i bol. 

Ubijanje i mučenje zatvorenika prigodom 
pokušaja spomenutog bijega, duboko su potresle 
njihova suuznika nadbiskupa Alojzija Stepinca, 
koji je svojoj sestri Štefaniji, koja mu je sutradan 
došla u posjet noseći buket ruža, rekao: 

“Ovamo spada trnje, a ne ruže!” 

“Ovo ti šalju” - odgovori mu sestra - “oni koji te 
vole, pa se sjeti i njih u molitivi”. 

Na to joj nadbiskup uzvrati: “Ako se dogodi da 
ja ovdje padnem [umrem], da ti ne bi palo na pamet 
da moje tijelo prevezeš. 



Hodočasnici iz Đakova mole na 4. postaji križnog puta u Krašiću, 12. lipnja 2005. 

Hoću da ležim ovdje na robijaškom groblju, među 
robijašima, jer na dan suda, digao se iz dna oceana 
ili iz zlatne carske grobnice ili iz robijaškog grob¬ 
lja, donijet ću samo svoja dobra djela.” 


Svećenički jubilej generacije 
1964./65. i “Stepinčevi dani” 
u Voloskom 


Englesko izdanje knjige svjedo¬ 
čanstva o životu bi. Stepinca 

U nakladi Glasa Koncila objavljena je knjiga 
“Cardinal Alojzije Stepinac. A heroic life in testi- 
mony of those who, together with him, were vic- 
tims of the persecution of Communist Yugoslavia” 
(“Kardinal Alojzije Stepinac. Junački život u svje¬ 
dočenju onih koji su s njim bili žrtve progona u 
komunističkoj Jugoslaviji”). 

Brojni kardinali, nadbiskupi, biskupi, svećenici, 
redovnice i vjernici laici - očevici koji su bili 
suvremenici života, djelovanja i patnje blaženog 
kardinala - posvjedočili su Giampaolu Matteiju, 
novinaru vatikanskog dnevnika L’Osservatore 
Romano , junačku i mučeničku Stepinčevu vjernost 
Bogu, Crkvi i domovini. 

Autor je njihova svjedočanstva sažeo na stoti¬ 
njak stranica. To je najčitanija knjiga o kardinalu 
Stepincu u Italiji nakon njegove beatifikacije. 

U odnosu na talijanski izvornik i hrvatski pri¬ 
jevod, objavljene 1999. godine, englesko je izdanje 
obogaćeno fotografijama, Stepinčevim govorom na 
sudskom procesu te pismom biskupa upućenim 
vjernicima u rujnu 1945. godine. 



Dr. Josip Sabol, dr. Emanuel Hoško, ofm i ostali svećenici jubilarci 
koncelebriraju u crkvi sv. Ane u Voloskom, proslavljajući i 
“Stepinčeve dane”, 21. lipnja 2005. 


U Voloskom se već tradicionalno uz blagdan sv. 
Alojzija Gonzage i imendan kardinala Stepinca 
održava kulturna i vjerska manifestacija “Stepin¬ 
čevi dani” u organizaciji župnog Pastoralnog kruga 
“Alojzije Stepinac”. 

Ovogodišnji “Stepinčevi dani” obilježeni su 21. 
lipnja proslavom 40. obljetnice svećeničkog re- 
đenja četrdesetorice svećenika iz nekoliko naših 
biskupija i redovničkih zajednica. 

To su misnici zaređeni 1964765. godine u 
Zagrebu, a među slavljenicima su i četvorica 
sadašnjih hrvatskih biskupa: varaždinski Marko 
Culej, porečko-pulski Ivan Milovan, gospićko- 
senjski Mile Bogović te šibenski Ante Ivas, koji 
zbog obveza nije mogao sudjelovati na susretu. 

U Voloskom, malom mjestu pored Opatije, 
kolege iz svoje generacije dočekao je župnik mons. 
Josip Šimac, vikar za pastoral Riječke nadbiskupi¬ 
je i pročelnik Katehetskog ureda. 

Misnom slavlju prethodilo je okupljanje jubi- 
laraca u ranim poslijepodnevnim satima na 
vološćanskoj rivi i razgledavanje prirodnih ljepota 
i spomenika kulture. Potom su jubilarci posjetili i 
izložbu u crkvi sv. Roka na kojoj su izložena sli¬ 
karska i kiparska djela s likom bi. Alojzija Ste¬ 
pinca. Radovi su to likovnih umjetnika toga kraja, 
a svojim je eksponatom sudjelovao i renomirani 
gost iz Slovačke, akademik Hubert Čepišak. 

Slijedilo je svečano euharistijsko slavlje koje je 
predvodio riječki nadbiskup Ivan Devčić u zajed¬ 
ništvu s trojicom biskupa i tridesetak svećenika - 
slavljenika iz cijele Hrvatske, te brojnim svećenici¬ 
ma Riječke nadbiskupije. 

“Četrdeset godina Krist po našim današnjim 
slavljenicima dolazi među svoj narod. Oni vjeru u 
svoga Učitelja i Gospodina i danas svjedoče, ne¬ 
ustrašivo i vjerno, kao i onoga dana kada su 
uvršteni u red prezbitera”, rekao je u propovijedi 
mons. Juraj Batelja, postulator kauze beatifikacije 
kardinala Stepinca, koji je uzore svjedočenja sve¬ 
ćenika jubilaraca pronašao u svecu Alojziju Gon- 
zagi, čiji se blagdan slavi 21. lipnja, i u blaženiku 
Stepincu. Istaknuo je kako Crkva nisu samo 
svećenici već zajednica svjedoka Isusa Krista koja 

se okuplja na Euharistiji. U sakramentu Euharistije 
stvara se zajedništvo, ustvrdio je propovjednik te 
vođen svjedočenjem kardinala Stepinca objasnio 
kako to zajedništvo Crkve stvara i zajedništvo nar¬ 
oda. Ljubav prema narodu i domovini nije stoga 
samo politička opcija, več opcija zajedništva, 
zaključio je mons. Batelja te pozvao zatim vjernike 
na molitvu za svećenike i obitelj kako bi crpili 
snagu iz jedinstva koje nastaje u Euharistiji i za 
buduće generacije svećenika. 

O zajedništvu vjernika ovoga kraja svjedočila je 
puna crkva onih koji su sa svećenicima došli u 
sakramentu Euharistije proslaviti njihov jubilej. 
Ministranti iz okolnih župa prinijeli su prikazne 
darove među kojima i palmu, simbol mučeništva, 
te posudu s morem, simbol tajne, kao prirodne sim¬ 
bole koji obilježavaju ovaj primorski kraj. 

Udruženi zborovi “Sv. Ane” iz Voloskog i Pu¬ 
ževog Brega pjevali su misu velikog skladatelja 
Albe Vidakovića koji je ovoj generaciji svećenika 
bio profesor glazbe na teološkom studiju u 
Zagrebu. Nakon mise KUD “Lovor” iz Lovrana 
pod vodstvom maestra Franje Badvice održao je 
koncert domoljubnih skladbi. 

Kulturna događanja i liturgijska slavlja u čast 
bi. Alojzija Stepinca, koja se zbivaju unutar već 
tradicionalne manifestacije “Stepinčevi dani” 
završila su svečanim euharistijskim slavljem 25. 
lipnja, na Dan državnosti, u vološćanskoj župnoj 
crkvi sv. Ane. 



Skupina učenika OŠ Vladimira Nazora iz Belavića sa svojim voditelji¬ 
ma 31. svibnja 2005. u sobi u kojoj je kao sužanj umro kardinal 
Alojzije Stepinac 


Obljetnica smrti 
krašićkoga župnika 
Josipa Vranekovića 

U utorak 26. srpnja 2005. u župnoj crkvi 
Presvetoga Trojstva u Krašiću predvodio je vlč. 
Matija Burja, supsidijar u Mariji Bistrici i 
duhovnik časnih sestara karmelićanki, euharisti- 
jsko slavlje uz prisutnost svećenika rodom iz 
krašićke župe. Tom je misom obilježena 41. obljet¬ 
nica smrti župnika Josipa Vranekovića. Euha- 
ristijskom slavlju prisustvovale su i časne sestre iz 
družbe Služavki Maloga Isusa, koje su rodom iz 
Krašića ili su bile na službi u Krašiću, te velik broj 
vjernika Krašićanaca. 

Velečasni Matija Burja, koji je toga dana slavio 
48. godinu svećeništva, iznio je u svojoj propovije¬ 
di sjećanja na župnika Vranekovića. Istaknuo je 
kako je on posebno zaslužan za uzdizanje crkvenog 
duha i vjerskog života župljana, kao i za obnovu u 
Drugom svjetskom ratu nastradale župne crkve i 
kapela. Zbog činjenice što je u župnoj kući 
zatvorsku kaznu izdržavao nadbiskup Stepinac, 
župnik Vraneković je zbog komunističkg progona 
Katoličke crkve, župljana, samoga kardinala i 
njega, djelovao u vlastodršcima najomraženijoj 
župi u Hrvatskoj. Taj progon utjecao je na njegovo 
zdravlje i umro je u 42. godini života. 

Tijekom Kardinalova sužanjstva pomno je bi¬ 
lježio nepravde i progone kojima je nadbiskupa 
režim nastavio progoniti te je Crkvi i hrvatskom 
narodu ostavio pet svezaka rukom pisanih svje¬ 
dočanstava koja su vjerodostojan izvor za 
Blaženikovu biografiju. Predvoditelj slavlja istak¬ 
nuo je i ovu misao: “Dok se god bude govorilo o 
velikom mučeniku blaženom Alojziju, spominjat 
će se i ime najznačajnijeg krašićkog župnika Josipa 
Vranekovića. Dok molimo za njega, molimo se i 
njemu. Neka i danas bude blagoslovljeno njegovo 
svećeničko služenje u našoj krašićkoj župi.” (D.K.) 


Zahvaljujemo svim dobročiniteljima i suradnici¬ 
ma, čijom molitvom i darom napreduje postupak 
za proglašenje svetim bi. Alojzija Stepinca. 
Molimo Vas, pošaljite nam kopiju uplata izvršenih 
preko bankovnog računa, jer nam banka ne 
isporučuje imena uplalitelja. 

Svećenici iz Slovenije 
posjetili Krašić 

Na blagdan sv. Justina mučenika, 1. lipnja 
2005., svećenici slovenskih dekanata Kranj i 
Ljubljana-Šent Vid, posjetili su rodnu župu bi. 
Alojzija Stepinca i u župnoj crkvi Presvetoga 
Trojstva slavili Svetu Misu. 

Spominjući se dana svoga ređenja, poželjeli su 
pohoditi Krašić i nadahnuti se na svećeničkom prim¬ 
jeru bi. Alojzija za daljnji svećenički život i rad. 

Misno slavlje je predvodio ljubljanski arhi- 
đakon preč. Markelj. On je na početku slavlja poz¬ 
vao 21 svećenika i jednog đakona na zahvalu 
Gospodinu “što nas je izabrao, što smo zajedno, što 
njega naviještamo i njemu služimo”. 

Svaki dopis na Postulaturu blaženog Alojzija Stepinca kojim se 
priopćuje primljeno uslišanje ili uspomena neka bude potpisan 
te obilježen nadnevkom i mjestom pisanja. Anonimna pisma se 
ne arhiviraju. Vjernici koji žele ostati anonimni, neka to 
napomenu u dopisu. 


Zahvalni pohod u 
Krašić 

Članovi Udruge sv. Vinka Paulskog, dio kate¬ 
dralnog zbora i dio članova Molitvene zajednice 
blaženog Alojzija Stepinca, predvođeni župnim 
vikarom vlč. Josipom Vrančićem, u znak zahvale 
bi. Alojziju Stepincu za primljena dobročinstva, 
pohodili su Krašić 12. lipnja ove godine. Zajedno s 
domaćim vjernicima sudjelovali su u Svetoj Misi u 
11 sati, koju je bi. Alojzije redovito slavio izdrža¬ 
vajući zatvor u Krašiću. 

Misno slavlje predvodio je vlč. Josip Vrančić, a 
propovijedao je domaći župnik vlč. Dragutin 
Kučan. Članovi katedralnog zbora iz Đakova pjes¬ 
mom su uzveličali slavlje. 

Tijekom slavlja pridružili su im se učenici 4. 
razreda OŠ u Dugopolju, koji su se vraćali sa svoga 
višednevnog izleta u Zagreb. Nakon mise domaći 
je župnik hodočasnicima iz Đakova i Dugopolja 
progovorio s osobi blaženog Alojzija Stepinca i 
okolnostima njegova zatočeništva u Krašiću. 



Skupina ministranala iz Cernika, 30. lipnja 2005. u sobi u kojoj je kao suzanj živio i umro bi. Alojzije Stepmac 

Postulatura za proglašenje svetim blaženog Alojzija Stepinca pripremila je za tisak knjigu izvornih 
dokumenta i svjedočanstava o djelovanju zagrebačkog nadbiskupa blaženog Alojzija Stepinca za vrijeme 
2. svjetskog rata i u poratnom razdoblju. Završetkom 2. svjetskog rata dogodile su se u Jugoslaviji, 
uvođenjem komunističke diktature, velike nepravde i progoni Katoličke crkve. Tražili su se razlozi i 
povodi, a često izmišljali i planirali, da se na koljena pred bezbožnu vlast baci Katolička crkva. No, taje 
Crkva imala hrabre, odlučne i jasne pastire. U njihovu stavu preživjeli su i Crkva i hrvatski narod jednu 
od najjačih, sudbonosnih, prekretnica u svojoj povijesti. 

U ovom broju donosimo dva dokumenta koji jasno pokazuju u kakvim se vremenima živjelo i kako je 
djelovao i događaje prosuđivao zagrebački nadbiskup Alojzije Stepinac. 


i 


Izjava nadbiskupa Alojzija Stepinca kojom želi pospješiti djelatnost svećenika Tome Sruka u 
spašavanju i otpuštanju na slobodu 200 građana iz Pakraca, srpskih pravoslavaca, koji su kao 
taoci odvedeni u logor u Staru Gradišku, te da vlč. Sruk može posjetiti zatočene vjernike i pružiti 
im vjerničku utjehu. 

IZVOR: Copia publica trans. proc. s. viri . et mart . 5. D. Aloisii Stepinac, S. R. E. Cardinalis, Rim 
1993., sv. CIX., str. 3398.; Dokumenti nedavne prošlosti, Službeni vjesnik Zagrebačke nabisku- 
pije , 32 (3. prosinca 1945.), br. 6., str. 36. 


IZJAVA 


Zauzimanjem kod Poglavnika za vjernike-prelaznike iz Pakraca, koji su odvedeni u St. Gradišku posti¬ 
gao sam daje Poglavnik odmah naložio Ravnateljstvu za javni red i sigurnost u Zagrebu da se stavi u vezu 
s pakračkim katehetom koji jamči da odvedeni nisu stajali ni u kakvoj vezi s odmetnicima-partizanima, 
već su bili vrijedni i pošteni građani, pa da se prema nalazu odmah puste na slobodu. 

Da stvar što prije uspije, da se nalog Poglavnika što prije izvrši i odvedeni da se vrate svojim kućama, 
pozvao sam pakračkog katehetu, veleč. gosp. Tomu Sruka u Zagreb, da bude pri ruci Ravnateljstvu za 
javni red i sigurnost. Nakon izdanih izjava katehete iz Pakraca Ravnateljstvo je poduzelo korake, da se 
stvar konačno ispita i privede kraju. 

Ovime molim vlasti sabirnog logora u St. Gradiški, da se stavi u vezu s Ravnateljstvom za javni red i sig¬ 
urnost u Zagrebu za što hitnije izvršenje Poglavnikovog naloga oko puštanja na slobodu građana iz Pakraca, 
zatim da dozvoli gosp. kateheti Tomi Sruku, da posjeti svoje vjernike iz Pakraca, da ih umiri i utješi. 


U Zagrebu dne 17. rujna 1942. 
Nadbiskup zagrebački i hrvatski Metropolita 



Nadbiskup Stepinac na dan blagoslova temeljnog kamena za crkvu Krista Kralja 
u Zagrebu, 27. listopada 1940. 


_ - ""V 

Hvala Vam što Citate i drugima omogućujete 
primati Glasnik “Blaženi Alojzije Stepinac”. Ako na 
vrijeme podmirite svoje obveze prema Glasniku, 
on će moći redovito izlaziti i biti vjesnik 
blaženikovih vrlina kojima ga je Bog proslavio za 
dobro svoje Crkve i hrvatskog naroda. Glasnik 
može svaki čitatelj i svjedok obogatiti svojim dopi¬ 
som i uspomenama na kardinala Stepinca ili 
fotografijom iz njegova života. Ako ste bili dionik 
1 koje svečanosti priređene u njegov spomen, izvi¬ 
jestite o tome putem Glasnika sve prijatelje i 
■ štovatelje kard. Stepinca. 

2 . 

Pismo dr. Ivanu Stepincu liječniku u bolnici u Puli, nećaku, sestrinome sinu koji je poradi rod¬ 
binske povezanosti s kardinalom Stepincem imao poteškoća u liječničkoj službi te je dugo vreme¬ 
na morao raditi daleko izvan Zagreba i rodnog kraja. U ovome pismu, napisanom tri tjedna prije 
smrti, kardinal Stepinac izriče svijest odgovornosti za Nadbiskupiju, očituje čistu savjest u odno¬ 
su na optužbe kojima ga neprijatelj Crkve nastavlja progoniti te vjeru u konačnu pobjedu Crkve. 
Zbog toga sokoli nećaka na vjerski odgoj djece i potpuno pouzdanje u Boga. 

IZVOR: ALOJZIJE KARD. STEPINAC, Pisma iz sužanjstva, Zagreb, 1998., str. 360. 

Krašić, 20. siječnja 1960. 

Dragi Ivo! 

Primio sam Tvoje pismo, te Ti srdačno zahvaljujem na čestitci, koju uzvraćam Tebi i Tvojoj obitelji. 

Drago mi je da si se dobro snašao na novom mjestu . Sad, kad su na sve stane autobusne veze, ne će ti biti 
teško skočiti od časa do časa kući. 

Što se moga zdravlja tiče, ne vjerujem da će ikada više biti dobro. Međutim zadovoljan sam da mogu svaki 
dan svetu Misu služiti i obaviti što se u ovim prilikama može na dobro biskupije, koja mi je povjerena. 

Možda bi se u drugim okolnostima zdravlje i popravilo. Moji tamničari čekaju da dadem kakovu izjavu, 
kojom bi kompromitirao Crkvu, a njihov rad pohvalio. Uzalud će čekati, dok mi dobri Bog uzdrži zdravu 
pamet u glavi. 

Savjest mi je čista od svega čime me terete pa nemam što povlačiti, a za Crkvu Katoličku sam siguran, 
da će izaći pobjednik iz ovoga orijaškog hrvanja u svijetu između dobra i zla. Bog nije nikada izgubio bitke, 
ne će je ni ovaj puta. 

A Tebi stavljam na srce da si djecu uzgajaš u strahu Božjem, jer je to jedina solidna baština, koju im 
možeš ostaviti. Sve drugo bez Boga ne znači ništa. 

Čuvaj se agenata provokatora, da Te ne bi čime zaskočili i naškodili Ti. Dok god se držiš Boga, ne trebaš 
se nikoga bojati, jer ne govori uzalud Sveto Pismo: ‘Ime Gospodnje tvrda je kula; pravednik uteče u nju i 
siguran ye”(Izr 18, 10). 

Uz blagoslov i pozdrav Tebi i Tvojoj cijeloj dragoj obitelji 

t Alojzije kard. Stepinac 
nadbiskup zagrebački 



Hodočasnici iz Šibenika u molitvi pred oltarom bi. Alojzija Stepinca u župnoj crkvi Presvetog Trojstva u Krašiću, 28. svibnja 2005. 

Litanije blaženoga Alojzija St ep inča, biskupa i mučenika 


Gospodine, smiiuj se! 
Kriste, smiiuj se! 
Gospodine, smiiuj se! 


Gospodine, smiiuj se! 

Kriste, smiiuj se! 
Gospodine, smiiuj se! 


Sveta Marijo! 
Blaženi Alojzije Stepinče! 
Pastiru siromašnih! 
Hrabri svjedoče Božje ljubavi! 


Oče nebeski. Bože! 

Sine, Otkupitelju svijeta. Bože! 
Duše Sveti, Bože! 

Sveto Trojstvo, jedan Bože! 


Smiiuj nam se! 
Smiiuj nam se! 
Smiiuj nam se! 
Smiiuj nam se! 


Branitelju crkvenoga jedinstva! 
Uzore kršćanske mirne savjesti! 
Zrno umrlo za plodove vječnosti! 
Jasni svjetioiiiče u tami nasilja! 


Isuse, dobri pastiru! 
Isuse, jakosti mučenika! 
Isuse, učitelju apostola! 


Smiiuj nam se! 
Smiiuj nam se! 
Smiiuj nam se! 


Cvijete niknuli u vrtu Božje riječi! 

Blaga roso duhovnih darova! 
Žarka iskro svećeničke duhovnosti! 
Vidljivi smjerokazu kršćanskoj mladeži! 


Isuse, svjetlosti istinita! 
Isuse, dobroto beskrajna! 
Isuse, kruno sviju svetih! 


Smiiuj nam se! 
Smiiuj nam se! 
Smiiuj nam se! 


Čisto ogledalo opraštanja neprijateljima! 
Vjerni nasljedovatelju Kristova križa! 

Navjestitelju Božje istine! 
Uzorni častitelju Blažene Djevice Marije! 


Primjeru ispovjednika Kristova imena! 
Prokušani služitelju euharistijskoga otajstva! 
Vjerodostojni prenositelju poniznosti! 
Ljubitelju svete Majke Crkve! 


Moli za nas! 
Moli za nas! 
Moli za nas! 
Moli za nas! 


TjeŠiteiju nevino osuđenih! 
Strpljivi hodočasniče na putu trpljenja! 

Uresu crkvenoga zajedništva! 
Donositelju Kristove radosti ožalošćenima! 


Moli za nas! 
Moli za nas! 
Moli za nas! 
Moli za nas! 


Zaštitniče potlačenih i napuštenih! 
Prolivniče svake nepravde! 
Mudri učitelju bogobojaznosti i poštivanja života! 

Propovjedniče pravednosti! 


Moli za nas! 
Moli za nas! 
Moli za nas! 
Moli za nas! 


Gorljivi tražitelju pomirenja! 
Revni graditelju sloge medu narodima! 
Budni čuvaru ljudskoga dostojanstva! 
Neprijeporni zagovornice vrijednosti obitelji! 


Moli za nas! 
Moli za nas! 
Moli za nas! 
Moli za nas! 


Gromki glasu onih kojima je glas oduzet! 

Potporo slabih i odbačenih! 
Neumorni suputnice klonulih! 
Prijatelju svakoga čovjeka u potrebi! 


Moli za nas! 
Moli za nas! 
Moli za nas! 
Moli za nas! 


Postojani stožeru u našim kušnjama! 
Nesebični darivatelju primljenih dobara! 
Promicatelju istinskoga domoljublja! 
Dragocjeni daru Crkvi u Hrvata! 


Moli za nas! 
Moli za nas! 
Moli za nas! 
Moli za nas! 


Jaganjče Božji, koji oduzimaš grijehe svijeta! 
Jaganjče Božji, koji oduzimaš grijehe svijeta! 
Jaganjče Božji, koji oduzimaš grijehe svijeta! 


Oprosti nam, Gospodine! 
Usliši nas. Gospodine! 
Smiiuj nam se, Gospodine! 


Moli za nas! 
Moli za nas! 
Moli za nas! 
Moli za nas! 


Moli za nas! 
Moli za nas! 
Moli za nas! 
Moli za nas! 


Moli za nas! 
Moli za nas! 
Moli za nas! 
Moli za nas! 


Moli za nas! 
Moli za nas! 
Moh za nas! 
Moli za nas! 


S. Iz ljubavi prema tebi podnio je trpljenja i kušnje. 

P. I zauvijek sjaji u tvojoj Crkvi, primivši vijenac života. 


S. Moli za nas, blaženi Alojzije. 
P. Da dostojni postanemo obećanja Kristovih. 


Pomolimo se. Gospodine, Bože naš, ti si blaženomu Alojzi ju Stepincu dao milost čvrste vjere u Isusa Krista i spremnost 
da trpi za njega sve do mučeničke smrti. Pomozi nam slijediti njegov primjer, da bismo ljubili Krista kako gaje on ljubio i 
služili Crkvi kako joj je on služio. Po Kristu Gospodinu našemu. 0. Amen. 

VRANEKOVIĆEV DNEVNIK 


Nastavljamo objavljivati izabrana poglavlja dnevnika vlč. Josipa Vranekovića u kojima je on opisao 
život i stradanja blaženoga Alojzija Stepinca na izdržavanju kazne u Krašiću. 

Blaženik je u Krašić prebačen 5. prosinca 1951. Bilo je to premještanje iz jednoga zatvora u 
drugi. I tu je bio onemogućen u vršenju biskupske službe, ponižavan i progonjen. O tom progonu 
on je napisao mnoga svjedočanstva. Tako je u pismu poslanom 11. siječnja 1960. upravitelju župe 
Delnice vlč. Antunu Brnadu, dakle, mjesec dana prije smrti, napisao: 

Dragi velečasni! 

Primio sam Vašu cijenjenu čestitku, na kojoj Vam srdačno zahvaljujem i koju isto tako uzvraćam i Vama 
i svima Vašima, napose časnim sestrama. 

Moje pismo dakako ne može poštom do Vas, jer ili ne bi nikada stiglo ili bi stiglo tko zna kakovo, makar 
uz moj potpis. 

Ja sam još uvijek pod najstrožom paskom danju i noću. Međutim, ne žalim nijednog dana ni časa, jer 
znam o čemu se radi. Kad bi Katolička crkva popustila u ovoj borbi, onda bi život na zemlji postao pot¬ 
puno besmislen. Moglo bi se desiti da materijalizam, koji bi čovječanstvo ispovijedalo, donese momen¬ 
talni “visoki standard života”. Alije stoposto sigurno, da će uz taj visoki standard života u materijalnom 
pogledu, moralni standard pasti na nulu, a kad on padne na nulu, onda će ljudsko društvo automatski 
postati ogromna razbojnička špilja i konačno tamnica i ludnica. Za ovu tvrdnju ne treba biti prorok, nego 
treba samo malo poznavati povijest Crkve i svijeta. 

Zato budite revan u službi Gospodnjoj! Čuvajte se bilo kakovih političkih akcija, ali isto tako budite 
neustrašiv u obrani Evanđelja, prava besmrtnih duša, napose mladeži. Katolički svećenik nikada ne smije 
biti malodušan, pa ni onda, kad na oko sve izgleda izgubljeno. Za Boga ništa ne može biti izgubljeno, 
pa prema tomu ni za onoga koji se Boga drži i komu je On alfa i omega svega njegova djelovanja. A to 
mora biti svakome svećeniku. 

Uz blagoslov i pozdrav u Gospodinu 

t Alojzije kard. Stepinac 
nadbiskup zagrebački. 

Imao je blaženi Alojzije proročkog duha. Pridolazio mu je iz činjenice što je događaje u svijetu 
promatrao s gledišta Svetoga pisma koje je svakodnevno čitao, razmatrao i njime nadahut jačao sebe i 
povjereno mu stado. To se uočavalo tijekom svibnja, lipnja i srpnja 1953., kad se prvi put suočio s bolešću 
koja će biti uzrok njegove prerane, mučeničke smrti. Neprijatelj joj se veselio! Miha Marinko će u ime 
Komunističke partije javno navijestiti očekivanu Stepinčevu smrt “do proljeća”. Ali je Gospodin svoga 
pouzdanika, kao kompas i utvrdu, sačuvao svojoj Crkvi kroz vrijeme kušnje još sljedećih šest godina. 


7. V. 1953. 

Dr. Bogičević, sa gđom, č. s. Stella i Pišonić. 
Pregledali Eminenciji krv i urin. Krv zabrinjuje. 
Previše crvenih krvnih zrnaca. Urin je dobar. Dr. 
Bogičević određuje da se Eminencija potpuno 
odreče vina. Ono mu je tako dobro došlo, a sada eto 
ne smije. Sam je toliko puta ustanovio da čim 
prestane malo piti, odmah i probava zataji. 


“Cijeli sam život pio vino osim u orfanotrofiju, a 
eto sada ne smijem. Neka bude! Znam samo da 
tako neće moći dugo ići...” Kod jela pije himber s 
limunom i kiselom vodom. - “Sve te mješavine ne 
vrijede jedne čaše vina” - rekao je. Narav mu traži 
upravo ovu malu okrepu, ali liječnik odlučno veli: 
ne! 

8. VI. 1953. 

G. [...] uspio dovesti ovamo preko Slavetića o. 
Ciprijana i preč. g. Rusana. Javljaju Eminenciji, da 
će konačno biti suspendirani Đureković, Krakar i 
Tudan. 

Neki roditelji brane djeci poći na proštenje u Ozalj, 
jer je tamo organizirani svećenik. - “Pravo mu 
budi!” (E.) 

Veliko je nevrijeme. Tmurni oblaci, silan vjetar, 
preko dana sparina. Večer je. Zvono poziva ljude 
na molitvu. Eminencija šeće pred kućom i moli... 
“Izmolio sam i egzorcizam... Molim, neka se dragi 
Bog smiluje ovom jadnom narodu...” 

9. VI. 1953. 

Dolaze časne sestre Izidora i Anuncijata. Saopćuju 
da je nalaz Eminencijine krvi od prekjučer vrlo 
negativan. Zdravstveno stanje je ozbiljno! Po nji¬ 
hovom ne bi smio jesti mesa, osim ribe. Čašu vina 
također na dan. On će međutim slušati liječnika. 
Gubi apetit. Radi toga mnogo trpi, ali strpljivo! 
Kad sam mu spomenuo da vidim kako mu je to 
teško, on samo kratko odgovori: “Neću val jda biti 
rob vina!” 

9. VI. 1953. 

Zanimaju ga izbori u Italiji. “Služit ću devet Svetih 
Misa ako pobijedi desnica. U političkom pogledu 
mi se od desnice nemamo kao narod ničemu dobru 
nadati, no danas je važno da u srcu kršćanstva ne 
prevlada bestijalni komunizam... Kako bi teško 
bilo Svetom Ocu... A ovako nadati se da će se u 
budućnosti stišati jednom te strasti i aspiracija na 
našu obalu i Istok... Lice će se svijeta izmijeniti...!” 



BI. Alojzije Stepinac u pratnji Giuseppea Masuccija, tajnika papinog 
izaslanika pri hrvatskom episkopatu za vrijeme NDH, 
nadgleda izvođenje radova pri izgradnji Karmela 
bosonogih karmelićanki u Brezovici 1941. 


10. VI. 1953. 

Na šetnji, govoreći o izborima u Italiji, rekao je: 
“Više ne žalim u borbi protiv ovog antikrista i 
pakla žrtvovati sve - svaki dan ... i život...” 
Aludirajući na to što uzima lijekove za jačanje, 
protiv bronhijalnog katara, za probavu, što ne pije 
vina, ne jede mesa, zasužnjen, mnogi ne mogu do 
njega i si. - kaže: “Eto tako Gospodin pred svršetak 
oduzima čovjeku jednu po jednu ovozemaljsku 
stvar...” Sve to prima kao pobudu da još više misli 
na svoj svršetak! 

Danas je prije podne izvanredno sat i pol ostao 
moliti u crkvi pred Presvetim. To inače nije njego¬ 
vo uobičajeno vrijeme za molitvu. Mislim da je 
molio za Svetog Oca i za potrebe Crkve uopće, a 
posebno u Italiji. Poslije te molitve bio je cijeli dan 
neobično vedar i raspoložen. 

Sve događaje promatra kroz prizmu Marijinih 
obećanja. Na šetnji kod Sv. Ivana opazi kako se 
neki dječak igrao, a krava mu ode u kvar - u kuku¬ 
ruz. Dolazi gospodar ove oranice - i u srdžbi opsu- 
je Boga. 

“Ah, vidite... Jadnik... Dajte ovakve zgode upo¬ 
trijebite u propovijedi... Da nije bilo one štete, ne bi 
ovaj jadnik bio izazvan na psovku...!” 

11. VI. 1953. 

Danas sam bio na razrezu poreza u Jaski. Odredili 
mi manje nego prošle godine, ali za moje 
mogućnosti daleko previše: 57.700 din. - Rado bi 
mi on pomogao, ali nema. “Oh, kako bih želio vid¬ 
jeti obnovljene župnu crkvu i kapelu sv. Ivana, ali 
nemam sredstava!” - rekao je više puta. 

13. VI. 1953. 

Išao sam na Vrhovni sud u Zagrebu zbog moje 
tužbe za porez iz 1951. godine. Rekoše mi daje 
stvar načelno riješena i sada će rješavati pojedi¬ 
načne žalbe, odnosno tužbe. - Kod razreza poreza u 
Jaski kazali su za mene: “Lako on plati kad ima 
kod sebe biskupa.” 


1 VOLODER, Anuncijata (Kata) rođena je 30. rujna u 
Travniku. Prve redovničke zavjete u Družbi ss. milo¬ 
srdnica u Zagrebu položila je 15. kolovoza 1935. Po 
struci je bila inženjer kemije. U razdoblju od 1951. do 
1955. živjela je u kući matici u Zagrebu, a radila je u 
Institutu za medicinska istraživanja u Zagrebu. 

14. VI. 1953. 

Dr. Bogičević, Pišonić. Liječnik saopćuje daje krvni 
nalaz vrlo negativan. Uz vino ne smije Eminencija 
više trošiti ni meso. Koristit će mu slezena od teleta 
i svinje. Dr. Bogičević saopćio Ministarstvu 
unutrašnjih poslova da je za Eminenciju potrebno 
liječenje u Zagrebu, i doista, već ... “ 

15. VI. 1953. 

Dolazi liječnička komisija, pet hematologa, što ih 
je poslalo Izvršno vijeće, da ustanove stvarno 
zdravstveno stanje. 

Bili smo na šetnji u Krnežiću. Dolazi pred nas vlč. 
g. Petrović i javlja dolazak neke komisije. Za čas 
evo šofera s autom pred nas. Eminencija zabrinut, 
što da učini? - Silno se na šetnji uznojio i neugod¬ 
no mu je da takav stupi pred liječnike. Dođemo u 
dvorište. Tu su čekali - pet njih. Jedan od liječnika 
stupi pred Eminenciju, predstavi se. S drugima se 
nije zdravio^ nego se samo kratko ispriča da će se 
presvući, jer je znojan - i ode u sobu. Otpratim ga, 
a zatim liječnike uvedem u svoju kancelariju. 
Ponudim ih rakijom... 

Eminencija najprije pozove vođu te komisije. Taj 
je bio dr. Medur - partijac - liječnik Udbe iz 
Zagreba. Izjavi mu da ne želi primiti komisiju u 
ovakvim okolnostima. Mislio je naime, što će meni 
liječenje u Zagrebu pod vječnim nadzorom, kao u 
Lepoglavi i sada ovdje... 

“Imade nalaz mojih liječnika. Ako to nije dosta - u 
redu, ja ostajem tu, i liječit ću se koliko bude 
moguće ovdje.” - Dr. Medur se ispričavao da oni 
vjeruju nalazu liječnika, ali da su ovdje hematolozi 
koji su stručnjaci baš za njegov slučaj.” - “Hvala. 
Ne trebam!” - kratak je bio ponizni 2 3 4 5 Eminencijin 
odgovor... 

Kad je dr. Medur to u kancelariji ostalima priopćio, 
čudili se, skanjivali i govorili da je njihov pohod 
ovamo stručni posao, koji nema nikakove veze s 
ostalim stvarima... daje Eminencija prema nalazu 
dra Bogičevića teški bolesnik, a to i mi vidimo već 
iz toga kako u licu izgleda - rekoše. A ja njima: 


2 Nedovršeno u izvorniku 

3 bili su malo postrani 

4 Riječ teško čitljiva, ali je prema rukopisu 
najsličnija riječi “ponizni” 

5 BAZIJANEC s. Nepomućena (4.XII.1902.- 22.11.1975.). 
Prve je zavjete položila 6.1.1922. u Sarajevu. Vikarica 
služavki Maloga Isusa. 



Zagrebački nadbiskup dr. Alojzije kard. Stepinac kao zatočenik 
komunističkog režima u Krašiću; liturgijsko ruho ne može sakriti 
boležljivi izgled zasužnjenog nadbiskupa 


“Gospodo! Okolnosti što ih Eminencija spominje 
takve su naravi da se nikako ne mogu dijeliti od 
ostaloga. Eminencija stoga i nije mogao drugačije 
postupiti nego što stvarno jest.” 

Jedan od liječnika dao nam je za pravo kad je rekao 
kratko: “Imate pravo, čovjek je jedno!” Iz svega se 
vidi da Partiju zabrinjuje Eminencijin slučaj. No, 
drski su kad u komisiji nije bilo ni Bogičevića, ni 
Šercera, ni Riesnera. 

16. VI. 1953. 

Dr. [...] priča nam o nekim nerazboritim potezima 
Samboleka. Eminencija neprestano skreće razgo¬ 
vor na drugo. Teško sluša kad se govori o nečijim 
slabostima. 

Veseli ga dobar duh karmelićanki s Vrhovca. 
“Utješno je što kod nas imade toliko svećeničkih i 
redovničkih zvanja.” 

19. VI. 1953. 

Dolazi vikarica SMI č.s. M. Nepomućena Ba- 
zijanec? Hoće im oduzeti Antunovac. Časna majka 
odlučno odgovara: “Ne idemo iz svoje kuće!” 

20. VI. 1953. 

Djevice iz Karmela-Brezovice i Mira Kadej došle - 
i čestitaju Eminenciji imendan. 

[...] Vrlo se [...]. 

Ne znam zašto! Eminencija kod tog susreta 
zamišljen i neraspoložen. 

Dolaze autom vlč. gg.: Margetič iz Duge Rese, 
Petrovič iz Leskovca i Mihelčič iz Cerovca. 
Eminenciji na poklon donose jedno janje. 

21. VI. 1953. 

Sv. Alojzije - imendan Eminencije. Kao prošle tako 
i ove godine najljepša čestitka Eminenciji ovdje 
bili su - prvopričesnici. Pod misom on je govorio 
od srca k srcu u pravom smislu djeci i roditeljima, 
a onda je sam podijelio djeci prvu sv. Pričest. Ja 
sam dotle pričestio roditelje. 

Iza Svete Mise bilo je pred župnim dvorom skrom¬ 
no, ali srdačno čestitanje. Tu su bili lijepo okičeni 
stolovi - sve u bjelini - gdje če prvopričesnici 
doručkovati. Narod je stao u špalir između crkve i 
župnog dvora. Dopratio sam ga iz crkve do župnog 
dvora i tu mu čestitao u ime cijele župe. “Naš dar 
Vama jest vjernost, poštovanje i molitva.” To sam 
istaknuo. A posebno neka primi dar: molitve i 
žrtvice prvopričesnika kroz sve vrijeme dok su se 
pripravljali za prvu sv. Ispovijed i Pričest. 

Govori zatim djevojka-pjevačica Anka Simecki 
ovaj govor: 

“Vaša Uzoritosti, Preuzvišeni gospodine, gospo¬ 
dine Kardinalu i nadbiskupe! 

Ljubimo Te naša diko, 

Jer si glavar srcu drag, 

Jer si s našeg roda niko 
Svima mio - svima drag. 

Nema katoličkog i hrvatskog srca, koje 
Vam danas ne bi željelo uskliknuti ove riječi. Dok 
je tolikima nemoguče, da Vam ovdje izraze svoje 
želje i čestitke za dičan imendan, mi smo evo 
sretne, da smijemo stupiti pred Vašu uzvišenu 
osobu. Ne možemo i ne znamo slabim riječima 
iskazati, što bi odgovaralo Vašem visokom dosto¬ 
janstvu. Znamo samo da ste Vi naša dika i ponos. 
Sa slavnim svojim imenom pronijeli ste cijelom 
svijetu i ime Krašič. 



Nadbiskup Alojzije Stepinac u kući trgovca Miloša Ulemeka na 
Zrinskom trgu u Karlovcu, vjernika Srpske pravoslavne crkve 


Ponosni smo da Vas je odgojila krašička majka, 
čije su žrtve i molitve urodile krasnim plodom. 
Njezina svijetla i draga uspomena bit če uzor našim 
majkama, da i one vode djecu k Bogu, od koga su 
ih i primile. 

Od brojne i blagoslovljene obitelji Gospodin Bog 
je izabrao upravo Vas - najmilijeg. Pozvao Vas je u 
uzvišeni svečenički stalež. Vjerno ste odgovorili 
ovom Božjem pozivu. Dobri i pravedni Bog uzvi- 
sio Vas je zato nad sve hrvatske sinove. Oni danas 
u Vas upiru oči. Željni su čuti jednu barem riječ, jer 
ih ona diže i jača u borbi za vremeniti i vječni život. 

Danas se pridružujemo mnogim hrvatskim sinovi¬ 
ma i kčerima, koji Vam iz svih strana svijeta u 
duhu šalju izraze vjernosti govoreči onu: 

‘Zato na Tvoj mili glas 

Eto svuda, eto nas. 

II’ u vatru ii’ u boj 

Dušom, tijelom svak je Tvoj!’ 

A mi ovdje svoje čestitke izričemo našom 
molitvom za Vas: “Gospodine Bože Svemoguči, 
čuvaj našega kardinala nadbiskupa na proslavu 
svoje Crkve i spas hrvatskog naroda!” Živio! 
Živio!- orilo se i do ušiju nesretnih stražara, 
udbaša i dalje. 

Zbor je zatim zapjevao gromko upravo 
prigodnu pjesmu “Kardinalu našemu”. /Prilog 
ovdje/ 6 Seminarac Ivica Penič recitira zatim jednu 
čestitnu pjesmu. Slijedi zborni pozdrav ministrana- 
ta. - Pristupi konačno u bjelini i sa zlatnim krilima 
kao pravi anđeo Ljerka Mrzljak - djevojčica 7 i 
izgovori ovu pjesmu: 


6 Ni tekst ni note ove pjesme nisu sačuvani, niti se za 
njih zna. 

7 Danas dr. stomatologije. Udana je za odvjetnika 
Ivicu Peniča. Živi u Zagrebu. 

“Kad sam sinoć zaspat htjela 
Tad me ruka lijepa, bijela 
Odvede u raj. 

Anđelići tu su mali 
Novo ruho meni dali 
Ovu lijepu haljinicu. 

Zlatnu krunu na glavicu 
Na ramena laka krila 
Ne bi T njima slična bila. 

Anđeo mi čuvar reče: 

Ti ćeš biti anđeo sreće 
Uzoritom svud - na uslugu bud! 
Njemu naime nije lako 
Na toj teškoj službi tako. 

Zato ja obećah Bogu, 

Da ću činit sve, što mogu. 

Da ću jačat sile Tvoje 
Ispunjati želje Tvoje. 

Još ću više molit za Te, 

Da anđeli mali svud Te prate! 

Živio!... 

Zbor zapjeva tada: 

Mila pjesmo , daj 
zaori... /Prilog 
ovdje/ 8 9 Eminencija 
nepomično, spušte¬ 
ne glave, s biretom 
u ruci - na prsima 
ovo je slušao i krat¬ 
ko odgovori: “Hva¬ 
la vam. U zahvalu 
evo vama i vašima 
moj biskupski bla¬ 
goslov.” 

U momentu svi smo 
klekli i primili bla¬ 
goslov. Slijedi do¬ 
ručak za djecu. 

Eminencija ponov¬ 
no došao među djecu. Bilo je veselo. Dijelio im je 
uspomene na prvu sv. Pričest. Slikao se s djecom. 
Poslije podne slikali se s njim preč. Šimečki, časne 
sestre i ja. Na objedu bio je brat mu Juro i šogori, 
Stepinac Mijo i Mrzljak Juro. 


8 Ni tekst ni note nisu sačuvani kao prilog Dnevniku 

9 Toga su dana prvopričesnici za doručak bili počašćeni 
bijelom kavom i pecivom, koje su za njih ispekle 
časne sestre 

10 VALIDŽIĆ, Mirko (31.V.1920.-). Svećenički red 

primio je 15. kolovoza 1943. 


20. VI. 1953. 

Vraćali se sa šetnje i kod bunara pri župnom vrtu 
htio nas snimiti neki nepoznati gospodin. 
Eminencija otkloni to. Dođe u kuću. To je iz 
Njemačke - iz Remagena na Rajni g. Knieps, viši 
željeznički činovnik - uzoran katolik. Zadržali smo 
ga i na večeri. Pred kućom je sada snimio 
Eminenciju. Milicija se zanima tko je taj čovjek, i 
sami mu potraže stan! 

24. VI. 1953. 

Godišnjica biskupskog posvećenja. Sv. Misu imao 
je kod Sv. Ivana. Lijepo je obnovljen toranj kapele 
u vremenu od 26. V. do 6. VI. o. g. To ga veseli. 
Žali što nema sredstava za daljnji popravak kapele 
Danas začudo nikoga nema iz Zagreba ovamo... Iza 
Sv. Mise gleda vjerni narod, kako se putevima i 
stazama na sve četiri strane vraća svojim domovi¬ 
ma. “Nikada ne ću zaboraviti, kad sam kao dijete 
dolazio ovuda po stazi ovamo. To je za sve nas bilo 
posebno veselje...” 

25. VI. 1953. 

Fra Mirko Validžić 10 - franjevac Provincije 
Presvetoga Otkupitelja uspio se prebaciti ovamo 
jednim kamionom. 

26. VI. 1953. 

Po važnom poslu išao sam danas u Zagreb do dr. 
Bakšića. Uto su autom preko Slavetića došla 
ovamo četiri franjevca iz Zagreba: 00. Dioniz, 
Leo^ 1 Kazimir, 12 i Eminencija ih zadržavao na obje¬ 
du, no oni su naručili objed u samostanu u Jaski - i 
tamo su se svratili. 

27. VI. 1953. 

Dolazi dr. Bogičević, internist dr. Popović i s. 
Stella. Uzimaju krv i analiziraju. Od prošlog puta 
stanje se pogoršalo, makar se uzdržavao od vina i 
mesa. Od šest milijuna crvenih krvnih zrnaca broj 
se popeo na 8 milijuna i 200 tisuća. Stvar zabrinju- 
je. Eminencija je teški bolesnik. Pojavljuje se silno 
crvenilo u licu. Svaki čas može doći do tromboze u 
mozgu - i onda smrt! Navečer opet dolaze Pišonić 
i sestra Stella, i uzima još 20 kubika krvi. 

" LOVRENČIĆ, Franjo o. Leo (5.X. 1913.-1.III. 1991.) 
OFM. Poznati zagrebački propovjednik. Za 
svećenika je zaređen 7. srpnja 1940. 

12 ĐURMAN, Tomo o. Kazimir ( 19.XI.1915.- 
17.VII.1999.), OFM. Od 1966.-1972. bio je provin¬ 
cijal. Za svećenika je zaređen 7. kolovoza 1938. Ime 
četvrtog franjevca nije upisano. 



BI. Alojzije Stepinac kao sužanj u 
Krašiću moli pred glavnim oltarom 
župne crkve Presvetoga Trojstva 

Iste večeri javljaju Vatikan i London da sutra 
dolazi u Krašić liječnička komisija jer je Kardinal 
teško obolio. Liječnici govore da je to rijetka 
bolest. Specijalisti za liječenje ove bolesti su u 
Njemačkoj - u Friburgu 13 i u USA - Los Angelesu. 

28. VI. 1953. 

Danas je imao ranu Sv. Misu kod Sv. Ivana, tako da 
ne bude znojan i umoran kad o podne dođu 
liječnici. Gore nije htio ići kolima, premda su ga 

čekala. Pješice smo pošli. 

*** 

Dolaze liječnici: dr. Bogičević, dr. Sučić, dr. 
Šercer, dr. Riesner, Pišonić. Pregled s vađenjem 
krvi i konzultiranje trajalo je sat i po. Izvadili pola 
litre krvi. Predložili Eminenciji liječenje u 
Zagrebu. 

Vlast se s time slaže, ali on treba to zamoliti. 
“Makar umro ovdje, ja njih ne tražim ništa - ja ih 
dobro poznam!” Liječnici žele isposlovati da ode 
na liječenje u Švicarsku. Eminencija bi pristao na 
to kad bi imao stopostotno jamstvo da će smjeti 
natrag se vratiti. Ali tko mu to može ovdje jamčiti! 
Od danas može kod obroka uzeti čašu vina i nešto 
mesa. 

29. VI. 1953. 

Danas posjetio Eminenciju vlč. g. Kadlec s 
roditeljima i 9 seminaraca iz jaskanske župe. Jedan 
između njih lijepo je pozdravio Eminenciju. On im 
odgovara, potičući ih da ustraju u zvanju jer će kao 
svećenici najviše koristiti narodu. 

Sve smo ih zadržali na užini i zajedno se slikali. 

30. VI. 1953. 

Zaželio je da se okupa u Kupčini. Odem biciklom 
tamo da vidim je li sigurno i nikoga da nema u 
blizini. Pođemo zatim. Putem mi veli: “Ako mi i ne 
uspije danas da se kupam, makar to želim, moram 
biti zahvalan Gospodinu jer sam se toga toliko 
naužio u životu... Malo ih je, koji su se ovdje toliko 
kupali kao ja”... - 

I tako eto jedan zatočeni Kardinal kupa se u 
seoskoj rječici - na najobičnijem mjestu među 
grmljem i trnjem...! 


13 Riječ je, zapravo, o gradu Freiburgu 


1. VII. 1953. 

Stigli ovamo dr. Ujčić 14 s tajnikom Česlavom, i dr. 
Lach. Dr. Ujčića pustili ovamo, jer je Eminencija 
teško bolestan. Nasamo - bez Lacha - razgovarali su. 
Na objedu ostali. Dr. Ujčić vedar i čvrst. Dr. Lach 
pesimistički gleda na svećenički podmladak. 
Eminenciju boli taj pesimizam, jer naprotiv kaže on: 
“Već sada, a kad ovaj pakao mine, imat će i sve¬ 
ćeničkih i redovničkih zvanja ..., pa čak i za misije!” 

Na večer dolaze dr. Riesner, dr. Bogičević, dr. 
Popović i Pišonić. Opet uzeli Eminenciji pola litre 
krvi. Ne znam danas koliki je broj crvenih krvnih 
zrnaca. [...], nego što se tiče hrane samo, da znade¬ 
mo Eminenciji što bolje pružiti. 

Eminencija [...]. “Vi budite samo mimi”-rekao mi je! 


14 UJČIĆ, Josip, r. 10.11.1880. u Starom Pazinu. Za 
svećenika zaređen 1902., 1936. imenovan je beo¬ 
gradskim nadbiskupom. Od 1946. do 1961. vršio je 
dužnost predsjednika bikupskih konferencijsa 
katoličkog episkopata u Jugoslaviji. Umro je u 
Beogradu 24.III.1964. 

2. VII. 1953. 

Jučer i danas na groblju je imao Sv. Misu u kapeli 
Majke Božje Žalosne, kao na godišnjicu očeve 
smrti i pokopa. 

Danas se dva puta kupao u Kupčini. Neobično je 
raspoložen. 

Prijeti nevrijeme - tuča. Odmah moli egzorcizam... 
Zabrinut je za prirod i žali “jadni ovaj narod”. 
“Nije li to očita kazna Božja, tolike poplave u 
Engleskoj, Francuskoj, Holandiji, Japanu i kod 
nas.” 

Jučer je Lach spomenuo da se održaje sastanak 
incijativnog odbora u Bjelovaru. Novosel iz - 
urđevca pita što da radi? - Eminencija: “Da su se 
oduprli u početku, otpala bi svaka borba!” 

3. VII. 1953. 

Dr. Popović i s. Stella opet uzeli krv za analizu. 
Stanje se poboljšalo. Broj crvenih krvnih zrnaca 
snižen na 7 milijuna. No, to još nije utješno. 


To još nije stvarno poboljšanje, nego uslijed 
vađenja 1 litre krvi + ono što je izvađeno prigodom 
analize. - Liječnici nastoje dobiti efikasan lijek iz 
Švicarske ih Austrije. Oni su za to da Eminencija 
ide na liječenje u inozemstvo. No, on ni čuti neće o 
tome, jer nema nade u ovim prilikama za povratak! 

Silno ga boli što neki svećenici nasjedaju 
“Staleškom udruženju”. Boli ga i to što s takovima 
Duhovni stol odlučno ne postupa.- “Mi bismo sada, 
dakle, morali spašavati ovu nevolju i sramotu 16 ko¬ 
je se cijeli svijet hoće otresti! ... Kako lažu! Kako 
se mogu dotle pretvarati da su prijatelji klera. Zar 
nije to krajnja drskost!” 

Svjećar Wagner iz Samobora bio ovdje. Večerao je 
ovdje i prespavao. Milicioner ga ujutro pred auto¬ 
busom legitimirao. 

Budno paze na svakoga tko ulazi k nama! 

4. VII. 1953. 

Opet se kupa u Kupčini. U 10.45 idem gledati je li 
prilika za kupanje - tj. ima li u blizini ljudi. Vratim 
se i javim da nema danas ništa od kupanja jer je 
voda mutna. 


15 NOVOSEL, Jakov (17.VII.1900.-25.X. 1956.) 16 komunistički režim 

Župnik u Đurđevcu (1928.-1956.) 



Nadbiskup Alojzije Stepinac na tečaju malih križarica 

Vjerojatno je u Žumberku pala obilna kiša. 

“A ima li u blizini ljudi?” - pita me. “Nema niko¬ 
ga!” - kažem. 

“E, onda idem. Ne smeta, što je voda malo mutna. 
Carpe diemT 17 - i nasmije se. 

Kupanje ga silno osvježuje. Voda je narasla i može 
plivati. - “To mi je nešto najmilijega u životu. Od 
svih razonoda i športa najviše sam volio kupanje. I 
ne mogu se potužiti da mi je Gospodin uskratio. 
Naužio sam se toga u mladosti do mile volje...” 

5. VII. 1953. 

Imao je ranu Sv. Misu i propovijed jer je oko podne 
očekivao liječnike, koji međutim nisu došli. 

Opet je primio pismo od Meštrovića. Pred dva dana 
on je i za nj napisao list, čestitku prigodom 70. 
rođendana. “Baš mi je drago”- veli - “što je 
Meštrovič postao duboko religiozan... Cijelo nje¬ 
govo pismo jest jedna kontemplacija - ispovijest 
duboke vjere - dubokog i živog proživljavanja 
vjere. Centar njegovih misli jest Učitelj iz 
Nazareta... “ 

Dolaze danas Djevice iz Karmela u Brezovici. 
Nisam bio kod kuće. Dolaze s velikom bojazni da 
će Eminenciju naći mrtva ili barem in extremis! s 
Časna Majka Regina Terezija 19 šalje mi pismo u 
kojem mi saopćuje iste osjećaje. Šalje mi knjižicu 
“Duhovni ugovor sa Gospodinom Bogom našim”, 
što ga je sklopio i potpisao Eminencija još kao 
nadbiskup koadjutor 17. II. 1936. g. Njegova je 
želja da mu se ta knjižica stavi u lijes. Misleći 
časna Majka da su Eminenciji zadnji časovi, šalje 
tu knjižicu da se ispuni Eminencijina želja. 

Šalje mi i dva škapulara. Jednog da na nj stavim kad 
umre, a onog što nosi da kao zadnju relikviju pok¬ 
lonim Karmelu... Stvarno vidim da je opreznost 
potrebna i mislio sam na to, što ako ovdje premine. 

- O Bože, sačuvaj nam ga u ovim teškim časovima 
borbe. - A, ako i premine, svetac će još više stajati 
na braniku naših ideala. - Sve moli za nj. S narodom 
molim za nj u crkvi, a to čine i drugi svećenici. 

6. VII. 1953. 

Eminenciju posjetili: Đuran, Kribl (Koprivnica), V. 
Golubić i A. Gabrić (Subotica). Kod užine tako¬ 
đer Eminencija bio s njima. Dugo smo razgovarali. 
Veseli ga svaki posjet svećenički. Radostan je što 
može dati ohrabrujuće savjete! 

Č. s. predstojnica bila u Karmelu - u Brezovici. 
Sestre su vesele bile što sam im odmah javio daje 
zdravlje Eminencije ipak bolje nego li su mislile. 


Iste su htjele poslati ovamo i odijelo za Eminenciju 
- za slučaj smrti. Javio sam im neka za sada bude 
kod njih. 

Župnik u Brezovici bio je toliko uznemiren da kod 
Sv. Mise, kad je vjernicima saopćio bolest 
Eminencijinu i za nj molio, od ganuća ni Credo nije 
mogao zapjevati. Nije kod kuće mogao pričekati 
kad su se 5. o. mj. Djevice vraćale iz Krašića, nego 
je na stanicu u Leskovac išao pred njih da čuje 
kako je! 

7. VII. 1953. 

Eminencija u zadnje vrijeme primio tri paketa od 
Stipanovića - poslanih na moje ime. Meni poslao 
opet 50 dolara. To je do sada 200 dolara. Kolega 
Kosina šalje mi iz Rima paket od 18 kg preko 
Calmus-firme i 4 vreće brašna. Začudno je što 
nakon stanovite pauze opet stizavaju paketi. 

Preko Samobora i Žumberka stigao ovamo 

21 

nizozemski novinar g. A. den Doobard - sam autom. 
Isti je i prošle godine bio ovdje. Protestant je. Otac 
mu je pastor. Po svemu izgleda objektivan u pisan¬ 
ju i govoru. Ja sam bio u Jaski, i Eminencija ga 
zadržao na objedu. Govori Eminenciji kako je Miha 
Marinko izjavio da još najdulje do proljeća, i onda 
će nestati-umrijeti Eminencija. I ostali ministri da se 
tomu vesele. Eminencija će na to: 

Zaboravljaju oni da Gospodin Bog upravlja sudbi¬ 
nom ljudskih života, a ne gg. ministri. Uostalom, 
ako i umrem, sa mnom ne umire Katolička crkva! 
Ona će i dalje živjeti - i procvasti.” 

“Stekao sam uvjerenje”, kaže Nizozemac, “da su 
jugoslavenski vlastodršci sve nastojanje sveli na to 
da se ne čuje za Stepinca, da ga se zaboravi... 
Holandske novine mnogo pišu o Vama i Vašoj 
bolesti. Prikazuju Vaše stanje kao lagano - poste¬ 
peno umiranje...” 

Vidim iz toga da je i ta Eminencijina bolest poseb¬ 
ni Božji zahvat. I opet je njegovo ime potreslo srca 
onih koji ga štuju, a i neprijatelja! 


17 Iskoristi dan. 

18 U stanju umiranja. 

19 TRBLJANIĆ, Regina Terezija od Isusa, rođena u 
Sarajevu 3.III.1898. U karmelski samostan u 
Innsbrucku stupila je 5.VII. 1927. Vječne zavjete 
položila je 23.1.1932. S tri druge sestre, na poziv zagre¬ 
bačkog nadbiskupa Alojzija Stepinca dolazi u Zagreb, 
u Brezovicu, gdje 24.V. 1939. osniva prvi hrvatski 
Karmel. Umrla je u Brezovici 22.VI.1984. 

20 GOLUBIĆ, Đuro (11.IX. 1916.-22.V. 1988.). Upra¬ 
vitelj župe Gora (XII. 1953-V. 1955.). Župnik u 
Topuskom (1955. - 1961.) 

21 Stanuje u vili br. 24 - Medveja kod Lovrana 

BLAŽENI ALOJZIJE STEPINAC 3-4 (god. XII.) 2005. 


KAZALO 


PAPINA RIJEČ 

85 UREDNIKOVA RIJEČ 

86 TEOLOŠKI PODLISTAK 

89 EUHARISTIJSKI KONGRESI 
U KARLOVCU 

99 ZAPISI iz knjige dojmova u 

Spomen-zbirci BI. Alojzija Stepinca 

100 MOLITVENA ZAJEDNICA 
BL. ALOJZIJA STEPINCA 


101 MOLITVA VJERNIKA 

MOLITVA u čast blaženoga 
Alojzija Stepinca, 
biskupa i mučenika 

102 OBAVIJEST ČITATELJIMA 

103 UZ PISANJE BEOGRADSKOG 
“PRAVOSLAVLJA” 0 BL. 
KARDINALU STEPINCU 

106 KONTROVERZNA “ĆIRILICA” 

0 STEPINCU 

112 KRONIKA 
117 DOKUMENTI 

119 LITANIJE BLAŽENOGA ALOJZIJA 
STEPINCA, BISKUPA I MUČENIKA 

120 VRANEKOVIĆEV DNEVNIK 

I - IV OBRAMBENI GOVOR U RASPRAVI 
PROTIV DR. STEPINCA, 

8.X.1946 


IMPRESSUM 


Časopis Blaženi Alojzije Stepinac (skraćeni ključni 
naslov: Blaž. Alojzije Stepinac) glasnik je Postulature za 
proglašenje svetim blaženog Alojzija Stepinca te časopis 
svih njegovih štovatelja, Kristovih vjernika i ljudi dobre 
volje. 

God 12 (2005.) Broj 3-4 

Cijena: 5 kn; za inozemstvo 2 eura ili 3 USD 

Glasnik izlazi četiri puta godišnje s dopuštenjem 
crkvenih poglavara. 

Izdavač: Postulatura blaženog Alojzija Stepinca 

Kaptol 31 
10000 Zagreb 

Uređuje i odgovara: 

dr. Juraj Bate!ja, 

Kaptol 4 
10000 Zagreb 

Adresa uredništva: 

Postulatura blaženog Alojzija Stepinca 
Kaptol 31 
10000 Zagreb 

telefon/fax: (01) 4894 879 

“Spomen-zbirka iz ostavštine blaženog 
Alojzija Stepinca”, Kaptol 31, 

10000 Zagreb, 

telefon: (01) 4894 879 ili 

e-mail adresa: juraj.batelja@zg.htnet.hr 

Sve što se u našem Glasniku navodi ili naziva “čudo”, 
“svetost”, “svetac” i slično, sve to, u duhu crkvenih 
propisa, treba uzeti i razumjeti u našem običnom ljud¬ 
skom načinu izražavanja. O svemu će tomu konačni 
sud izreći Crkva. 

Lektorica: Marina ČUBRIĆ, prof. 

Tisak: Tiskara Offset Markulin 



Mons. Marko Culej, biskup varaždinski, i mons. Josip Šimac, 
župnik Voloskog, na proslavi 40. obljetnice misništva u Voloskom, 
21. lipnja 2005. 

Vlč. Josip Ružman, župnik župe bi. A. Stepinca u Velikoj Gorici s hodočasnicima članovima 
Učiteljskog viječa OŠ Eugena Kumičiča - Velika Gorica, 13. svibnja 2005. 



Učenici osmog razreda OŠ Ruđera Boškovića - Grude (BiH) na povratku sa svog maturalnog 
putovanja kroz Hrvatsko zagorje pohodili su Krašič 24. svibnja 2005. i još bolje upoznali lik 
bi. A, Stepinca. Pozorno su saslušali katehezu o njemu i pomolili mu se. 



Nadbiskup Stepinac moli posvetnu molitvu 
hrvatskog naroda Majci Božjoj Bistrićkoj, 
prigodom hodočašća grada Zagreba i krunjenja 
njezinoga kipa, 7. srpnja 1935. 

"Zdravo, Presveta Djevice i Majko Božja Marijo, močna 
zaštitnice naše drage domovine Hrvatske! 
Premda nevrijedni da Ti služimo, no ipak uzdajuči se u 
ljubav i divnu blagost Tvoju, izabiremo Te danas pred 
cijelim dvorom nebeskim za gospodaricu, odvjetnicu i 
majku svoju i cijeloga našega naroda te čvrsto 
odlučujemo da čemo Ti drage volje i vjerno služiti. 
Molimo Te usrdno da nam svima uz prijestolje božanskog 
Sina isprosiš milost i milosrđe, spasenje i blagoslov, 
pomoč i zaštitu u svim pogibeljima i nevoljama. Ti si 
kraljica i majka milosrđa, pomočnica krščana i tješiteljica 
žalosnih, za to Ti iskazujemo svoje djetinje pouzdanje, 
kako Ti je naš narod vazda kroz vjekove iskazivao. Tvojoj 
majčinskoj zaštiti preporučujemo svoje duhovne i 
svjetovne poglavare, cijelu našu domovinu i naš narod 
u ovim teškim vremenima kušnja. Izmoli nam svima 
vjernost i ustrajnost u katoličkoj vjeri, da u krilu svete 
Crkve provodimo dane u miru i bez straha, u blagostanju 
i poštenju i tako zavrijedimo doči jednoč do vječnog 
života, da slavimo ondje tro jednoga Boga u vijeke. 

Amen." 



Svečenici jubilarci o 40. obljetnici misništva ulaze u crkvu sv. Ane u Voloskom 
proslavljujuči obljetnicu ređenja i "Stepinčeve dane", 21. lipnja 2005. 



Mons. Juraj Batelja, postulator, govori o bi. Alojziju Stepincu na otvorenju 
izložbe slika i kipova bi. Alojzija Stepinca i sluge Božjega Ivana Pavla II,, 
u crkvi sv. Roka u Voloskom, upriličenoj prigodom 
"Stepinčevih dana 2005." i proslave 40. obljetnice misništva svećenika 
zaređenih 1964., 21. lipnja 2005. 










































Osma obljetnica beatifikacije kard. Stepinca 


U ponedjeljak 3. listopada navršava se 8. obljetnica otkako je 
Ivan Pavao II. u Mariji Bistrici proglasio blaženim mučenika 
zagrebačkog nadbiskupa i kardinala Alojzija Stepinca. Novoga 
blaženika Papa je predstavio sljedećim riječima: 


mom, nacizmom i ko¬ 
munizmom. On je sada 
u nebeskoj slavi okružen 
svima onima koji su, kao 
i on, dobar boj bili, kale- 
c'i svoju vjeru u kušnja¬ 
ma i nevoljama. U Nje¬ 
ga danas s pouzdanjem 
upiremo svoj pogled 
išc'uc'i njegov zagovor. 

'Oče, proslavi ime 
svoje!' (Iv 12, 28). Svo¬ 
jim ljudskim i duhovnim 
životnim putem blaženi 
Alojzije Stepinac svojem 
narodu pruža svojevrsni 
kompas da bi se znao 
orijentirati. Evo glavnih točaka: vjera u Boga, po¬ 
štivanje čovjeka, ljubav prema svima sve do praštanja, 
jedinstvo s Crkvom kojoj je na čelu Petrov nasljednik. 
Dobro je znao da se ne može popuštati kad je u pita¬ 
nju istina, jer istina nije roba kojom se može trgo¬ 
vati. Zbog toga mu je bilo draže prihvatiti patnju 
negoli izdati svoju savjest i iznevjeriti obećanje dano 

Kristu i Crkvi. Nije bio sam u tomu hrabrom 
svjedočenju. Uza nj su bile i druge odvažne osobe, 


Blagoslovljen budi 
'Oče Gospodina našega 
Isusa Krista, Oče milo¬ 
srđa i Bože svake utje¬ 
he' (2 Kor 1, 3) za ovaj 
novi dar Tvoje milosti. 
Blagoslovljen budi, Jedi- 
norođeni Sine Božji i 
Spasitelju svijeta, zbog 
Tvojega slavnog Križa, 
koji je u zagrebačkom 
nadbiskupu kardinalu 
Alojziju Stepincu postigao divnu pobjedu. 
Blagoslovljen budi Duše Oca i Sina, Duše Tješitelju, 
koji nastavljaš očitovati svoju svetost u ljudima i koji 
ne prestaješ djelovati kako bi napredovalo djelo 
spasenja. Trojedini Bože, danas Ti želim zahvaliti za 
čvrstu vjeru ovoga Tvojeg puka unatoč nemalim 
protivštinama što ih je susretao tijekom stoljeća. Želim 
Ti zahvaliti za nebrojene mučenike i ispovjednike 
vjere, muževe i žene svih životnih dobi, koji su živjeli 
u ovoj blagoslovljenoj zemlji!" 


Ivan Pavao II. predstavlja lik i djelo blaženoga mučenika Alojzija 
Stepinca u Misi njegova proglašenja blaženim u Mariji Bistrici 
3. listopada 1998. 



'"Ako mi tko hoće služiti, neka ide za mnom' (Iv 
12,26). Dobri Pastir je za blaženoga Alojzija Stepinca 
bio jedini Učitelj: Kristov je primjer sve do kraja 
nadahnjivao njegovo ponašanje te je položio i život 
za stado koje mu je bilo 
povjereno u posebno teš¬ 
kom povijesnom razdob¬ 
lju. U osobi se novoga 
blaženika spaja, da se 
tako izrazim, cjelokupna 
tragedija koja je pogodi¬ 
la hrvatsko pučanstvo i 
Europu tijekom ovoga 
stoljeća obilježena trima 
velikim zlima: fašiz- 


koje su, da bi sačuvale jedinstvo Crkve i branile 
njezinu slobodu, prihvatile da zajedno s njim plate 
teški danak tamnice, zlostavljanja, pa čak i krvi. Danas 
se tome mnoštvu nesebičnih duša - biskupima, 

svećenicima, redovnici¬ 
ma, redovnicama, vjer¬ 
nicima svjetovnjacima - 
divimo i zahvaljujemo 
im. Slušamo njihov 
snažni poziv na praštanje 
i pomirbu. Oprostiti i 
pomiriti se znači očistiti 
sjećanje od mržnje, 
zavade, želje za osvetom, 
znači priznati bratom čak 
i onoga koji nam je na¬ 
nio zlo, znači ne dopu¬ 
stiti da nas pobijedi zlo, 
nego zlo svladati dobrim 
(usp. Rim 12, 21). 














